
1. Fără îndoială că izbândesc şi sunt fericiţi dreptcredincioşii,

2. Care sunt smeriţi în Rugăciunea lor

3. Şi care rămân departe de vorbele deşarte

4. Şi care fac Dania

5. Şi care se feresc de muiere,

6. Afară de soaţele lor şi de aceea ce stăpânesc mâinile lor drepte, căci pentru aceasta nu sunt ei învinuiţi,
7. În vreme ce aceia care caută mai mult de atât, aceia sunt nelegiuiţi,
8. Însă aceia care sunt cu grijă faţă de cele încredinţate şi faţă de făgăduinţa lor
9. Şi cei care veghează la Rugăciunea lor,
10. Aceia sunt moştenitorii,
11. Cei care vor moşteni Firdawsul, şi ei în el vor sălăşui.
12. Noi l-am creat pe om din apa aleasă [venită] din lut.
13. Apoi l-am făcut Noi o picătură într-un loc sigur,
14. Apoi am făcut din picătură un cheag şi am făcut din cheag o bucată de carne şi am făcut din bucata de carne oase şi am îmbrăcat oasele cu carne. Apoi l-am scos la iveală ca o altă făptură. Binecuvântat fie Allah, Făcătorul, Cel Bun!
15. După aceasta veţi fi voi morţi,
16. Iar în Ziua Învierii veţi fi voi readuşi la viaţă.
17. Deasupra voastră am făcut Noi şapte straturi. Şi Noi nu suntem cu nebăgare de seamă faţă de creaturi.
18. Şi Noi am pogorât apă din cer cu măsură. Apoi Noi am făcut-o să stea în pământ, cu toate că avem puterea să o facem să dispară.
19. Şi Noi v-am făcut vouă cu ajutorul ei grădini de curmali şi vii, în care voi aveţi roade multe şi din ele voi mâncaţi.
20. Ca şi un pom ce creşte pe Muntele Sinai şi care dă ulei şi hrană pentru cei care mănâncă,
21. Iar în vite aveţi voi o bună pildă, căci vă dăm vouă să beţi din ceea ce ele au în pântece şi multe foloase aveţi de la ele şi de la ele mâncaţi
22. Şi pe ele şi pe corăbii sunteţi purtaţi.
23. Noi l-am trimis pe Noe la neamul său şi el a zis: “O, neam al meu! Adoraţi-L voi pe Allah! Voi nu aveţi alt dumnezeu în afară de El. Oare nu vă temeţi voi?”

24. Şi au zis căpeteniile neamului său, care nu au crezut: “Acesta nu este decât un om asemenea vouă, care voieşte să se ridice deasupra voastră. Dacă Allah ar fi voit, ar fi făcut să coboare îngeri. Noi n-am auzit aceasta de la străbunii noştri din vechime!”

25. [Au zis unii dintre ei]: “Acesta nu este decât un bărbat posedat. Deci aşteptaţi voi până la un timp!”

26. Şi a zis el: “Doamne! Ajută-mă pe mine, fiindcă ei mă învinuiesc de minciună!”

27. Şi i-am revelat Noi: “Fă-ţi arca sub ochii Noştri şi după revelaţia Noastră! Iar când va veni porunca Noastră şi va clocoti cuptorul, atunci du pe ea din fiecare [specie] câte o pereche şi familia ta, afară de aceia asupra cărora s-a rostit cuvântul! Şi nu vorbi cu Mine pentru aceia care s-au purtat cu nelegiuire, căci ei sunt înecaţi!

28. Şi după ce te vei aşeza tu şi cei care sunt cu tine pe corabie, atunci spune: “Mărie lui Allah care ne-a izbăvit pe noi de neamul de nelegiuiţi!”

29. Şi mai spune: “Doamne, alege pentru mine un loc de coborâre binecuvântată, căci Tu eşti cel mai bun dintre coborâtori!”

30. Întru aceasta sunt semne, iar Noi suntem ispititori.

31. Iar după ei am făcut Noi să se ivească mai apoi un alt neam.

32. Şi le-am trimis lor un trimis dintre ei, [pentru ca el să le spună]: “Adoraţi-L pe Allah! Voi nu aveţi alt dumnezeu afară de El! Oare voi nu vă temeţi [de El]?”

33. Însă au zis căpeteniile neamului său care nu au crezut şi au tăgăduit întâlnirea din Lumea de Apoi şi pe care Noi le-am ţinut în belşug în această lume: “Acesta nu este decât un om ca şi voi, care mănâncă ceea ce mâncaţi voi şi bea ce beţi voi,

34. Iar de veţi da ascultare unui om asemenea vouă, atunci veţi fi pierduţi.

35. Vă făgăduieşte el că după ce veţi fi ţărână şi oseminte veţi fi voi scoşi!

36. Departe, departe este ceea ce vi se făgăduieşte!

37. Nu este decât viaţa noastră lumească; noi murim şi trăim şi nu vom fi niciodată înviaţi!

38. El nu este decât un om care a născocit minciuna şi a pus-o pe seama lui Allah şi noi nu credem în el!”

39. A zis el: “Doamne, ajută-mă pe mine, căci ei mă socotesc mincinos!”

40. A zis: “Numai puţin şi vor ajunge ei să se căiască!”

41. Şi i-a cuprins pe ei strigătul, cu toată dreptatea, şi Noi i-am făcut ca o spumă [purtată de un torent]. Aşadar, departe cu neamul de nelegiuiţi!

42. Apoi, am creat Noi, în urma lor, alte neamuri.

43. Nici o comunitate nu poate grăbi şi nici întârzia termenul său.

44. Apoi am trimis Noi trimişii Noştri unul după altul. Şi de fiecare dată când trimisul venea la comunitatea lui, ei îl ţineau de mincinos. Şi Noi am făcut să urmeze unii după alţii şi am făcut din ei poveşti pilduitoare. Deci departe cu un neam care nu crede!

45. Apoi i-am trimis Noi pe Moise şi pe fratele său Aaron, cu semnele Noastre şi cu dovadă limpede,

46. La Faraon şi la dregătorii lui, însă aceştia s-au semeţit, căci erau un neam de trufaşi,

47. Şi au zis ei: “Să credem noi în doi oameni asemenea nouă în vreme ce cei din neamul lor sunt înrobiţi la noi?”

48. Şi i-au socotit pe amândoi drept mincinoşi, dar au fost ei nimiciţi.

49. Şi i-am dăruit lui Moise Cartea pentru ca ei să fie călăuziţi!

50. Şi am făcut Noi din fiul Mariei şi din mama lui un semn şi Noi le-am dat lor doi [adăpost] pe o colină statornică şu cu izvor.

51. O, trimişilor! Mâncaţi din cele bune şi împliniţi fapte bune! Eu sunt Bineştiutor a ceea ce săvârşiţi voi.

52. Această comunitate, a voastră, este o singură comunitate, iar Eu sunt Domnul vostru. Deci fiţi cu frică de Mine!

53. Însă ei au rupt lucrul lor, [despărţindu-se în] secte; fiecare sectă bucurându-se de ceea ce avea ea.

54. Deci lasă-i în rătăcirea lor până la un timp!

55. Oare socotesc ei că ceea ce Noi le dăruim din bunuri şi copii

56. Sunt bunuri pe care Noi le dăm în grabă? Nu, ei nu pricep!

57. Aceia care au teamă de Domnul lor

58. Şi aceia care cred în versetele Domnului lor

59. Şi aceia care nu-I fac asociaţi Domnului lor

60. Şi aceia care dau ce dau cu inimile pline de frică [la gândul că] se vor întoarce la Domnul lor,

61. Aceia se grăbesc către faptele bune şi ei se întrec în ele.

62. Noi nu impunem unui suflet decât atât cât este puterea lui, iar Noi avem o carte ce rosteşte adevărul şi ei nu vor fi nedreptăţiţi.

63. Însă inimile lor sunt în rătăcire de la aceasta şi ei au alte fapte [rele] pe care le săvârşesc în afară de aceasta,
64. Până ce Noi îi luăm cu pedeapsa pe cei mai înstăriţi dintre ei şi atunci iată-i pe ei cum strigă [implorând]!
65. “Nu strigaţi astăzi [implorând], căci nu veţi fi ajutaţi [de nimeni] împotriva Noastră!

66. Versetele Mele v-au fost recitate vouă, însă voi v-aţi întors pe călcâiele voastre,

67. Semeţindu-vă faţă de el, şi le-aţi hulit când aţi stat la poveşti noaptea.”

68. Nu cugetă ei la ceea ce este spus? Şi oare le-a venit lor ceea ce nu le-a venit strămoşilor lor cei dintru început?

69. Sau poate că ei nu-l cunosc pe Trimisul lor şi de aceea se leapădă de el?

70. Sau spun ei: “El este posedat!” Ba el le-a adus lor Adevărul, iar celor mai mulţi dintre ei nu le place adevărul!

71. Şi dacă adevărul s-ar potrivi cu poftele lor, ar fi stricate cerurile şi pământul, precum şi toţi cei care se află în ele. Însă Noi le-am adus pomenirea lor, dar ei de la pomenirea lor se întorc.

72. Sau ceri tu de la ei o răsplată? Dar răsplata Domnului tău este mai bună, iar El este cel mai bun dintre îngrijitori.

73. Tu doar îi chemi către o cale dreaptă,

74. Iar aceia care nu cred în Viaţa de Apoi se abat de la această cale.

75. Dacă Ne-am fi îndurat de ei şi am fi îndepărtat răul de la ei, s-ar fi îndârjit în nelegiuirea lor şi ar fi rătăcit [mai departe în ea].

76. I-am apucat Noi cu pedeapsă, însă ei nu s-au supus Domnului lor şi nu s-au rugat [Lui] cu umilinţă.

77. Până ce, atunci când le vom deschide Noi poarta către o pedeapsă aspră, iată-i pe ei acolo deznădăjduiţi!

78. El este Cel care a creat pentru voi auzul, văzul şi inimile. Însă nici auzul, nici văzul, nici inimile lor nu le-au fost de nici un folos. Însă voi sunteţi atât de puţin mulţumitori!

79. El este Cel care v-a răspândit pe voi pe pământ şi la El veţi fi voi adunaţi.

80. El este cel care dă viaţa şi dă moarte şi la El se află schimbarea nopţii şi zilei. Oare voi nu pricepeţi?

81. Însă ei zic, asemenea cum au zis şi cei de mai înainte.

82. Zic ei: “Oare după ce vom muri şi vom fi noi ţărână şi oseminte, vom mai fi noi aduşi la viaţă din nou?

83. Ni s-a făgăduit şi nouă şi părinţilor noştri, mai înainte, aceasta, însă acestea nu sunt decât legende ale înaintaşilor!”

84. Spune: “Cui îi aparţin pământul şi cei care se află pe el, dacă voi ştiţi?”

85. Ei vor zice: “Lui Allah!” Spune: “Oare voi nu voiţi să luaţi aminte?”

86. Spune: “Şi cine este Stăpânul celor şapte ceruri şi Stăpânul Tronului sublim?”

87. Ei vor zice: “[Ele sunt ale] lui Allah! “Spune: “Şi oare voi nu vă temeţi?”

88. Spune: “În mâna cui se află stăpânirea tuturor lucrurilor şi cine apără şi de cine nu există apărare, dacă ştiţi?”

89. Vor zice ei: “Ale lui Allah sunt!” Spune: “Şi cum se face că sunteţi voi fermecaţi?”

90. Noi le-am adus lor Adevărul, însă ei sunt mincinoşi.

91. Allah nu Şi-a luat nici un copil şi nu este nici un dumnezeu alături de El. [Dacă ar fi fost mai multe divinităţi], fiecare divinitate s-ar fi dus împreună cu ceea ce a creat şi unii dintre ei ar fi încercat să fie deasupra celorlalţi. Mărire lui Allah care este mai presus de tot ceea ce vorbesc ei.”

92. [El este] Cunoscătorul tuturor celor nevăzute şi văzute! Şi El este mai presus de faptul că îi fac Lui asociaţi!

93. Spune: “Doamne, dacă Tu mă laşi să văd ceea ce le este lor făgăduit,

94. Atunci nu mă aşeza, Doamne, întru neamul celor nelegiuiţi!”

95. Noi avem puterea să-ţi arătăm ceea ce le făgăduim.

96. Respinge răul cu ceva care este mai bun! Noi ştim prea bine ceea ce vorbesc ei!

97. Şi spune: “Doamne, eu caut scăpare la Tine împotriva ispitelor şeitanilor

98. Şi eu caut scăpare la Tine, Doamne, pentru ca ei să nu se apropie de mine!”

99. Abia când vine moartea la unul dintre ei, zice el: “Doamne adu-mă pe mine înapoi,

100. Pentru ca eu să fac bine, în cele pe care le-am lăsat!” “Nicidecum!” Acesta este un cuvânt pe care el îl va rosti. Iar în urma lor este o despărţire, până în Ziua când vor fi sculaţi [din morţi].

101. Iar când se va sufla în trâmbiţă, nu vor mai fi înrudiri între ei în Ziua aceea, nici nu se vor întreba întreolaltă.

102. Aceia ale căror balanţe vor atârna mai greu, aceia vor fi cei fericiţi,

103. Iar aceia ale căror balanţe vor atârna mai uşor, aceia sunt cei care şi-au pierdut sufletele lor şi ei în Gheena vor avea sălaş veşnic.

104. Focul va arde feţele lor şi buzele lor vor fi schimonosite.

105. “Oare nu vi s-au recitat vouă versetele Mele, iar voi le-aţi luat drept minciună?”

106. Ei vor zice: “Doamne, rătăcirea noastră ne-a învins şi noi am fost un neam de oameni rătăciţi!

107. Doamne, scoate-ne pe noi din el! Şi dacă iarăşi ne vom întoarce, suntem noi nelegiuiţi!”

108. El zice: “Rămâneţi în el umiliţi şi nu mai vorbiţi cu Mine!”

109. [Pentru că au fost] o parte dintre robii Mei care au zis: “Doamne, noi am crezut! Deci iartă-ne şi îndură-Te de noi, căci Tu eşti cel mai bun dintre cei îndurători!”

110. Însă voi i-aţi batjocorit, încât v-au făcut pe voi să uitaţi de pomenirea Mea, iar voi aţi râs de ei.

111. Eu astăzi îi răsplătesc pentru că ei au fost statornici, astfel încât ei să fie cei care izbândesc.

112. El va zice: “Câţi ani aţi rămas voi pe pământ?”

113. Vor răspunde ei: “Am rămas o zi sau doar o parte dintr-o zi. Întreabă-i pe cei care ţin numărul!”

114. El va zice: “Nu aţi rămas voi decât puţin [timp]! Măcar dacă aţi şti voi!

115. Oare nu credeţi că v-am creat pe voi fără rost şi că nu vă veţi întoarce la Noi?”

116. Preaînalt este Allah, Stăpânul adevărat! Nu este dumnezeu afară de El, Stăpânul Tronului sublim!

117. Şi cel ce cheamă alături de Allah un alt dumnezeu, fără să aibă dovadă despre el, acela va da socoteală Domnului său. Iar necredincioşii nu vor izbândi!”

118. Şi spune: “Doamne, iartă şi fii îndurător, căci Tu eşti Cel mai bun dintre cei îndurători!”

SURAT AN-NUR

(Medinită [102]; 64 versete) nr 24 pe site
În numele lui Allah Cel Milostiv, Îndurător

1. O sură pe care Noi am trimis-o şi pe care Noi am impus-o şi în care Noi am trimis vresete limpezi pentru ca voi să luaţi aminte.

2. Pe cea care preacurveşte şi pe cel care preacurveşte biciuiţi-i pe fiecare cu câte o sută de lovituri. Şi să nu vă apuce mila de ei în împlinirea legii lui Allah, dacă voi credeţi în Allah şi în Ziua de Apoi! Şi un grup de dreptcredincioşi să fie martori la pedepsirea lor!

3. Cel care preacurveşte nu se însoară decât cu o femeie care preacurveşte sau cu o păgână, iar pe muierea care preacurveşte nu o ia de nevastă decât nu bărbat care preacurveşte sau un păgân. Acest lucru le este oprit dreptcredincioşilor.

4. Pe aceia care defăimează muieri cinstite şi apoi aduc patru martori, biciuiţi-i cu optzeci de lovituri şi nu mai primiţi mărturie de la ei niciodată, căci ei sunt nelegiuiţi,

5. Afară de aceia care pe urmă se căiesc şi se îndreaptă, căci Allah este Iertător, Îndurător!

6. Aceia care le defăimează pe muierile lor si nu au martori afară de ei înşişi, fiecare dintre ei trebuie să facă patru mărturii [cu jurământ] pe Allah că el este dintre cei care spun adevărul

7. Şi o a cincea [mărturie cu jurământ] ca blestemul lui Allah să cadă asupra lui, dacă el este dintre cei care mint.

8. Însă pedeapsa va fi îndepărtată de la ea, dacă ea face patru mărturii [cu jurământ] pe Allah că el este dintre cei care mint

9. Şi o a cincea [mărturie cu jurământ] ca mânia lui Allah să se abată asupra ei, dacă el este dintre cei care spun adevărul.

10. Şi dacă nu ar fi graţia lui Allah asupra voastră şi îndurarea Lui şi [faptul] că Allah este Iertător şi Înţelept!

11. Cei care au venit cu minciuna sunt un grup dintre voi. Nu o socotiţi a fi un rău pentru voi, ci mai degrabă ea este un bine pentru voi! Fiecare om dintre ei are păcatul ce şi l-a agonisit, iar aceluia căruia îi revine cea mai mare parte din ea va avea parte de mare pedeapsă.

12. De ce, atunci când aţi auzit-o [această calomnie], nu au avut credincioşii şi credincioasele o bănuială bună în sinea lor şi de ce au zis “Aceasta este o minciună învederată?”

13. De ce nu au adus ei întru aceasta patru martori? Iar dacă nu au adus ei martori, înseamnă că aceştia sunt la Allah mincinoşi.

14. Şi de n-ar fi graţia lui Allah asupra voastră şi îndurarea Lui, atât în această lume cât şi în Lumea de Apoi, v-ar fi ajuns pe voi o pedeapsă mare pentru ceea ce aţi vorbit voi,

15. Căci l-aţi rostit cu limbile voastre şi aţi spus cu gurile voastre lucrul despre care nu aveţi nici o ştiinţă şi l-aţi ţinut drept [lucru] uşor, când – de fapt – el este la Allah [un lucru] greu.

16. Şi de ce, când aţi auzit-o, n-aţi zis voi: “Nu se cuvine să vorbim despre aceasta! Mărire Ţie! Aceasta este o mare clevertire!

17. Allah vă îndeamnă să nu vă mai întoarceţi la una ca asta niciodată, dacă sunteţi dreptcredincioşi.

18. Şi Allah vă desluşeşte vouă versetele, iar Allah este Bineştiutor şi Înţelept.
19. Aceia care vor ca printre dreptcredincioşi să se răspândească ticăloşia vor avea parte de pedeapsă dureroasă atât în această lume, cât şi în Lumea de Apoi. Allah ştie, în vreme ce voi nu ştiţi.
20. Şi de n-ar fi graţia lui Allah asupra voastră şi mila Lui şi [faptul] că Allah este Cel cu milă şi Îndurător, [voi aţi fi aspru pedepsiţi].
21. O, voi cei care credeţi! Nu urmaţi paşii lui Şeitan! Aceluia care urmează paşii lui Şeitan el îi porunceşte ticăloşia şi lucrul oprit. Şi de nu ar fi graţia lui Allah asupra voastră şi mila Sa, nici unul dintre voi nu ar fi curat nicicând. Însă Allah curăţeşte pe cine voieşte El. Iar Allah este Cel care Aude şi Bineştiutor.
22. Să nu jure cei înzestraţi cu belşug şi cu bogăţie dintre voi că ei nu vor mai da [nimic] rudelor, sărmanilor şi celor care purced pe calea lui Allah! Ci să ierte şi să miluiască. Oare nu voiţi voi ca Allah să vă ierte vouă? Iar Allah este Iertător şi Îndurător.
23. Aceia care defăimează muieri evlavioase, preacurate şi dreptcredincioase vor fi blestemaţi atât în această viaţă, cât şi în Viaţa de Apoi şi vor avea parte de pedeapsă mare.
24. Într-o zi, limbile, mâinile şi picioarele lor vor face mărturie împotriva lor pentru ceea ce ei au săvârşit.
25. În Ziua aceea, Allah îi va răsplăti după cuviinţă cu răsplata lor cea dreaptă şi vor şti ei că Allah este Adevărul cel limpede.
26. [Femeile] cele rele sunt pentru [bărbaţii] cei răi, iar cei răi sunt pentru cele rele, după cum [femeile] cele bune sunt pentru [bărbaţii] cei buni, iar cei buni sunt pentru cele bune. Aceia vor fi nevinovaţi cu privire la ceea ce spun alţii despre ei. Ei au iertare şi câştig ales!
27. O, voi cei care credeţi! Nu intraţi în alte case afară de casele voastre, înainte de a cere îngăduinţa şi a-i saluta pe sălăşluitorii lor! Aceasta este mai bine pentru voi. Poate că voi veţi lua aminte!
28. Iar dacă nu găsiţi pe nimeni în ele, nu intraţi până ce nu vi se îngăduie vouă! Iar dacă vi se spune vouă “Întoarceţi-vă!”, atunci întoarceţi-vă! Aceasta este mai curat pentru voi, iar Allah este Bineştiutor a ceea ce faceţi voi. 

29. Nu este nici un păcat dacă intraţi în case nelocuite, în care se află un bine pentru voi. Iar Allah ştie atât ceea ce faceţi voi pe faţă cât şi ceea ce ţineţi voi ascuns.
30. Spune dreptcredincioşilor să-şi plece privirile lor şi să-şi păzească ruşinea lor! Aceasta este mai curat pentru ei. Allah, doară, este Bineştiutor a ceea ce fac ei.
31. Şi spune dreptcredincioaselor să-şi plece privirile lor şi să-şi păzească ruşinea lor, să nu-şi arate gătelile lor, afară de ceea ce este pe dinafară, şi să-şi coboare vălurile peste piepturile lor! Şi să nu-şi arate frumuseţea lor decât înaintea soţilor, sau a părinţilor lor, sau a părinţilor soţilor lor, sau a fiilor lor, sau a fiilor soţilor lor, sau a fraţilor lor, sau a fiilor fraţilor lor, sau a fiilor surorilor lor, sau a muierilor lor, sau a acelora pe care le stăpânesc mâinile lor drepte, sau a slujitorilor dintre bărbaţi, care nu mai au dorinţă, sau a copiilor mici care nu ştiu ce este goliciunea femeilor. Şi să nu lovească cu picioarele lor astfel încât să se afle ce podoabe ascund ele! Şi căiţi-vă cu toţii, o, voi dreptcredincioşilor, faţă de Allah, pentru ca voi să izbândiţi!
32. Căsătoriţi-i pe cei care sunt singuri dintre voi, precum şi pe cei virtuoşi dintre robii şi roabele voastre! Dacă ei sunt săraci, Allah îi va face bogaţi prin mare mila Sa, căci Allah este cel cu Har Nemărginit şi Bineştiutor.
33. Iar aceia care nu află [cele de trebuinţă] pentru căsătorie să caute să trăiască în curăţie până ce Allah îi va îmbogăţi pe ei din mare mila Sa. Cu aceia dintre cei pe care îi stăpânesc mâinile voastre drepte care caută un contact [de eliberare din sclavie] încheiaţi voi acest contact, dacă voi ştiţi că ei sunt buni, şi dăruiţi-le lor din bunurile lui Allah pe care El vi le-a dat vouă! Şi nu le siliţi pe sclavele voastre la curvie, dacă ele vor să rămână curate, căutând voi un profit trecător în această viaţă lumească! Iar dacă cineva le sileşte, Allah – chiar şi după silirea lor – este Iertător şi Îndurător.
34. V-am trimis Noi vouă versete limpezitoare şi pildă de la cei care s-au petrecut mai înainte de voi şi îndemn pentru cei care au frică [de Allah].
35. Allah este lumina cerurilor şi a pământului. Lumina Lui seamănă cu o firidă în care se află o lampă. Lampa este într-un vas de cristal, iar acesta pare a fi o stea scânteietoare. Ea se aprinde de la un pom binecuvântat, un măslin, nici de răsărit, nici de apus, al cărui ulei aproape că luminează fără să-l fi atins focul. Lumină peste lumină! Allah călăuzeşte către lumina Sa pe cine voieşte El şi Allah dă oamenilor pilde. Iar Allah le ştie pe toate.

36. [Aprinsă este ca o lumină] în case care a îngăduit Allah să fie înălţate şi în care este pomenit numele Său. În ele Îi aduc Lui laudă dimineaţa şi seara

37. Bărbaţi pe care nici negoţul, nici marfa nu-i împiedică de la pomenirea lui Allah, de la împlinirea Rugăciunii şi de la achitarea Daniei, care se tem de o Zi când inimile şi privirile vor fi tulburate.

38. [Ei fac astfel] pentru ca Allah să le răsplătească faptele cele mai frumoase pe care le-au săvârşit şi să le adauge şi din harul Său, căci Allah îi dăruieşte fără socoteală aceluia care voieşte El.

39. Cât despre faptele acelora care nu cred, ele sunt ca o nălucire într-un pustiu întins, pe care cel însetat îl ia drept apă, dar când ajunge la el nu găseşte nimic. Însă el Îl găseşte acolo pe Allah, care îi va plăti întreaga lui socoteală căci Allah este grabnic la socoteală.

40. Sau [ele sunt] ca întunericurile dintr-o mare adâncă, fără fund, pe care o învăluie valurile, iar peste ele alte valuri şi deasupra lor norii. Întunericuri unele deasupra altora. Dacă [cineva] scoate mâna, aproape că nici nu o vede. Iar acela căruia Allah nu-i dă lumină nu va avea nici o lumină.

41. N-ai văzut tu că pe Allah îl preamăresc cei din ceruri şi de pre pământ, ca şi păsările care-şi întind aripile? Fiecare ştie rugăciunea sa şi lauda sa. Iar Allah este Bineştiutor a ceea ce fac ei.

42. A lui Allah este împărăţia cerurilor şi a pământului şi la Allah este întoarcerea.

43. Nu ai văzut tu că Allah mână norii, apoi îi împreună pe ei, apoi îi face grămadă şi apoi vezi tu ploaia ivindu-se din ei? Şi El face să coboare din cer, din munţii Lui, grindină şi loveşte cu ea pe cine voieşte El şi o îndepărtează de la cine voieşte El. Iar scăpărarea fulgerului Său aproape că răpeşte vederea.

44. Allah face să se schimbe noaptea şi ziua şi întru aceasta este o pildă pentru cei care văd.

45. Allah a creat toate vietăţile din apă şi unele dintre ele merg pe burtă, altele merg pe două picioare şi altele merg pe patru [picioare]. Allah creează ceea ce voieşte El şi Allah este cu putere peste toate.

46. Noi am pogorât versete desluşite şi Allah călăuzeşte pe cine voieşte El pe o cale dreaptă.

47. Ei spun: “Noi credeam în Allah şi în Trimis şi ne supunem.” Apoi se întoarce o parte dintre ei, după aceasta, şi aceştia nu sunt credincioşi.

48. Iar când sunt chemaţi la Allah şi la Trimisul Său pentru a judeca între ei, iată că o parte dintre ei se îndepărtează.

49. Iar de ar avea ei dreptatea de partea lor, ar veni spre El supuşi.

50. Oare în inimile lor este o boală, sau se îndoiesc ei, sau se tem că Allah şi Trimisul Său vor fi nedrepţi cu ei? Ba nu! Aceştia sunt nelegiuiţi!

51. Singurele vorbe ale dreptcredincioşilor, atunci când ei sunt chemaţi la Allah şi la Trimisul său pentru a judeca între ei, sunt că ei trebuie să zică: “Am auzit şi ne-am supus!” Aceştia vor fi cei care izbândesc.

52. Cei care se supun lui Allah şi Trimisului său, se tem de Allah şi sunt cu frică de el, aceia vor fi izbânditori.

53. Ei jură pe Allah cu jurăminte grele că, dacă le vei porunci, vor ieşi. Spune: “Nu juraţi! Supunerea este mai potrivită! Allah este Bineştiutor a ceea ce faceţi voi!”

54. Spune: “Supuneţi-vă lui Allah şi supuneţi-vă Trimisului Său!” Dacă ei se întorc, el răspunde doar pentru cele cu care a fost însărcinat, iar vouă vă revine răspunderea pentru cele cu care aţi fost însărcinaţi. Iar de vă veţi supune Lui, veţi fi călăuziţi. Şi nu-i revine Trimisului decât transmiterea limpede [a mesajului].

55. Allah le-a făgăduit acelora dintre voi care au crezut şi au săvârşit fapte bune să-i facă pe ei urmaşi pe pământ, aşa cum i-a făcut urmaşi şi pe cei dinaintea lor, şi să dea forţă religiei lor, pe care El a acceptat-o pentru ei şi să le schimbe teama lor cu siguranţa. “Pentru că ei Mă adoră pe Mine şi nu-Mi fac Mie ca asociaţi nimic!” Şi aceia care vor mai fi necredincioşi după aceasta, aceia sunt nelegiuiţi.

56. Împliniţi Rugăciunea, achitaţi Dania şi supuneţi-vă Trimisului; poate că voi veţi avea parte de îndurare!

57. Să nu socoteşti tu că aceia care nu cred vor fi în stare să scape de pedeapsa lui Allah, pe pământ! Sălaşul lor va fi Focul! Şi ce rea soartă [vor avea ei]!

58. O, voi cei care credeţi! Să vă ceară îngăduinţă [să intre] cei pe care îi stăpânesc mâinile voastre drepte, precum şi aceia dintre voi care nu au ajuns vârstnicia, de trei ori: înainte de Rugăciunea din zori, când vă scoateţi veşmintele voastre la amiază şi după Rugăciunea de seară – cele trei momente când vă dezbrăcaţi. În afară de acestea, nu este nici un păcat nici pentru voi, nici pentru ei de a pleca şi de a veni unii la alţii. Astfel vă tâlcuieşte Allah versetele Sale, iar Allah este Bineştiutor şi Înţelept.

59. Dar când au ajuns copiii voştri la vârstnicie, să ceară îngăduinţă, aşa cum au crezut cei de dinaintea lor. Astfel vă tâlcuieşte Allah versetele Sale, iar Allah este Bineştiutor şi Înţelept.

60. Cât despre muierile ajunse de bătrâneţe, care nu mai nădăjduiesc la căsătorie, nu este nici un păcat dacă ele îţi scot vălurile, însă fără a dori să-şi arate podoabele. Dar dacă se reţin e şi mai bine pentru ele. Şi Allah este Cel care Aude Totul şi Bineştiutor.

61. Nu este nici un păcat pentru cel orb, nu este păcat nici pentru cel şchiop, nu este păcat nici pentru cel bolnav şi nici pentru voi dacă mâncaţi în casele voastre, sau în casele părinţilor voştri, sau în casele mamelor voastre, sau în casele fraţilor voştri, sau în casele surorilor voastre, sau în casele unchilor voştri dinspre tată, sau în casele mătuşilor voastre dinspre tată, sau în casele unchilor voştri dinspre mamă, sau în casele mătuşilor voastre dinspre mamă, sau în acelea de la care aveţi chei, sau a prietenului vostru. Nu este păcat să mâncaţi fie împreună, fie separat. Iar când întraţi în case, salutaţi-vă unii pe alţii cu un salut binecuvântat şi bun de la Allah! Astfel vă tâlcuieşte Allah versetele, pentru ca voi să pricepeţi.

62. Dreptcredincioşii [adevăraţi] sunt aceia care cred în Allah şi în Trimisul Său, iar dacă sunt împreună cu el pentru o treabă ce este a tuturor, nu pleacă înainte de a-i cere lui îngăduinţă. Aceia care-ţi cer îngăduinţă, aceia sunt cei care cred în Allah şi în Trimisul Său. Iar dacă-ţi cer îngăduinţă pentru vreo treabă de-a lor, îngăduie cui voieşti dintre ei şi roagă de iertare, pentru ei pe Allah, căci Allah este Iertător şi Îndurător!

63. Nu faceţi chemarea Trimisului între voi ca pe o chemare a unuia dintre voi către altul! Allah îi cunoaşte pe aceia dintre voi care se furişează, căutând adăpost [la alţii]. Aceia care fug de porunca Sa, să se ferească să nu-i lovească pe ei o nenorocire sau să nu-i lovească pe ei o pedeapsă dureroasă!

64. Ale lui Allah sunt cele din ceruri şi de pre pământ. El ştie bine starea în care sunteţi voi. Iar în Ziua când ei vor fi aduşi la El, îi va înştiinţa pe ei, despre cele pe care le-au săvârşit, căci Allah le ştie pe toate.

SURAT AL-FURQAN

(Mekkană [42]; 77 versete) nr25
În numele lui Allah Cel Milostiv, Îndurător

1. Binecuvântat este Acela care a trimis Îndreptarul robului Său, pentru ca el să fie o prevenire pentru toate lumile,

2. Acela căruia Îi aparţine împărăţia cerurilor şi a pământului, care nu Şi-a atribuit copil şi nu are asociat la împărăţie şi a creat toate lucrurile şi le-a orânduit cu bună rânduială.

3. Ei au luat în locul Lui dumnezei care nu creează nimic, ci care sunt creaţi, care nu-şi pot aduce lor înşişi nici rău şi nici folos, care nu au putere asupra morţii, nici asupra vieţii şi a învierii.

4. Cei care nu cred zic: “Aceasta nu este decât o minciună pe care el a născocit-o şi în care l-a ajutat şi un alt neam.” Însă ei aduc nedreptate şi minciună.

5. Şi ei zic: “Legende ale înaintaşilor sunt cele pe care le-au fost scrise şi ele îi sunt dictate lui dimineaţa şi seara.”

6. Spune: “L-a pogorât Acela care ştie taina din ceruri şi de pre pământ. El este Iertător şi Îndurător.”

7. Şi zic ei: “Ce este cu acest Trimis, acre mănâncă bucate şi merge prin târguri. De ce nu este trimis la el un înger care să fie împreună cu el ca prevenitor.

8. Sau să i se arunce lui o comoară sau să aibă el o grădină din care să mănânce!” Şi cei nelegiuiţi zic: “Voi un urmaţi decât un bărbat fermecat!”

9. Priveşte cum te aseamănă ei! Şi de aceea ei sunt rătăciţi şi un vor mai putea să afle drumul.

10. Binecuvântat este Acela care, dacă voieşte, îţi dăruieşte ţie [lucruri] mai bune decât acesta: grădini pe sub care curg pâraie şi-ţi va da şi palate.

11. Ei au socotit Ceasul drept minciună, însă Noi am pregătit vâlvătăile pentru cei care tăgăduiesc Ceasul.

12. Dacă li se arată dintr-un loc depărtat, ei le aud furia şi trosnetul.

13. Şi când vor fi ei aruncaţi într-un loc îngust din el, legaţi la un loc, vor chema atunci pieirea lor.

14. “Astăzi nu vă rugaţi voi pentru o singură pieire, ci rugaţi-vă pentru mai multe pieiri!”

15. Spune: “Oare aceasta este mai bine sau Grădina veşniciei care le-a fost făgăduită celor cu frică? Aceasta le va fi răsplată şi loc de sosire.”

16. Ei vor avea în ea ceea ce doresc şi veşnic vor sălăşui acolo. Aceasta este o promisiune care este cerută Domnului tău.

17. Şi în Ziua în care îi va aduna împreună cu aceia care adoră pe altcineva în locul lui Allah, le va zice: “Voi i-aţi dus în rătăcire pe robii Mei aceştia ori ei au pierdut singuri drumul?”

18. Ei vor zice: “Mărire Ţie! Nu se cade să luăm noi alţi aliaţi afară de Tine, însă Tu le-ai dar lor şi părinţilor lor atâtea plăceri încât ei au uitat de pomenire şi au devenit eu un neam pierdut.”

19. Vă socotesc ei mincinoşi [şi acum] pentru ceea ce spuneţi. Şi nu veţi fi voi în stare nici de scăpare nici de ajutor. Iar acelora dintre voi care sunt nelegiuiţi le vom da Noi să guste pedeapsă mare.”

20. Şi Noi nu am trimis mai înainte de tine decât trimişi care au mâncat bucate şi au umblat prin pieţe. Şi Noi v-am făcut pe unii dintre voi încercare pentru alţii, [ca să vedem] dacă veţi fi voi statornici. Iar Domnul tău este Cel care Vede.

21. Aceia care nu nădăjduiesc în întâlnirea cu Noi zic: “Dacă ni s-ar trimite nouă îngeri sau dacă L-am putea vedea pe Domnul nostru!...” Însă ei sunt prea trufaşi şi se poartă cu semeţie mare.

22. Iar în Ziua când îi vom vedea pe îngeri, nu va fi veste bună atunci pentru nelegiuiţi şi vor zice [îngerii]: “Este o barieră impusă [vouă tuturor]!”

23. Şi vom veni la faptele pe care ei le-au făcut şi le vom preschimba pe ele în ţărână risipită.

24. Oaspeţii raiului vor fi în Ziua aceea într-un loc mai bun şi într-un loc de odihnă mai frumos.

25. În Ziua aceea cerul se va despica şi se vor ivi nori şi vor fi pogorâţi îngerii în cete.

26. În Ziua aceea stăpânirea cea adevărată va fi a Celui Milostiv şi va fi ea o zi grea pentru necredincioşi.

27. În Ziua aceea îşi va muşca nelegiuitul mâinile şi va zice: “Ce bine ar fi fost, dacă aş fi urmat calea cu Trimisul.

28. Vai mie! Ce bine ar fi fost dacă nu l-aş fi luat pe cutare ca prieten!...

29. El m-a dus pe mine în rătăcire de la îndemnare după care ea a venit la mine”. Şeitan este hain cu omul [după ce l-a ispitit].

30. Şi Trimisul zice: “Doamne, neamul meu a luat Coranul [drept un lucru] părăsit!”

31. Astfel i-am dat Noi fiecărui profet un duşman dintre nelegiuiţi. Însă Domnul tău îţi este de ajuns ca ocârmuitor şi ca ajutor.

32. Şi zic aceia care nu cred: “De ce nu i-a fost trimis Coranul dintr-o singură dată?” Aşa a fost pentru ca Noi să întărim cu el inima ta şi Noi l-am recitat treptat şi cu grijă.

33. Şi ei nu-ţi vor aduce nici o pildă, fără ca noi să venim cu Adevărul şi cu o tâlcuire mai frumoasă.

34. Aceia care vor fi târăţi pe feţele lor către Gheena, aceia au [în această viaţă] locul cel mai rău şi ei sunt rătăciţi de la drum.

35. I-am dat Noi lui Moise Cartea şi i l-am făcut pe fratele său Aaron sfetnic.

36. Şi am zis: “Mergeţi voi doi la neamul celor care au ţinut semnele Noastre de minciuni!” Şi i-am nimicit pe ei cu desăvârşire.

37. Şi pe cei din neamul lui Noe care i-au socotit pe trimişi mincinoşi i-am înecat Noi şi i-am făcut pe ei un semn pentru oameni. Şi Noi am pregătit pentru cei nelegiuiţi pedeapsă dureroasă.

38. Şi Neamurile Ad şi Thamud şi pe oamenii din Ar-Rass şi multe alte neamuri între acestea!...

39. La toţi le-am dat noi pilde şi pe toţi i.am nimicit cu desăvârşire!...

40. Au trecut ei pe lângă cetatea peste care a căzut ploaia nenorocirii. Oare nu au văzut-o ei? Însă ei nu nădăjduiesc în Înviere.

41. Iar când te văd, nu te iau ei decât în derâdere: “Acesta este cel pe care l-a trimis Allah ca Mesager?

42. Puţin a lipsit să ne ducă pe noi în rătăcire de la zeii noştri, dacă noi nu ne-am fi ţinut de ei cu statornicie! Însă ei vor şti, când vor vedea pedeapsa, cine este mai rătăcit de la drum.

43. Nu-l vezi pe acela care şi-a luat pofta lui drept divinitate pentru el? Tu vrei să fii chezaş pentru el?

44. Sau crezi tu că cei mai mulţi dintre ei aud sau pricep? Ei nu sunt decât asemenea vitelor, ba ei sunt chiar şi mai rătăciţi de la drum!

45. Nu L-ai văzut pe Domnul tău cum a întins umbra? Şi de ar fi voit El, ar fi lăsat-o nemişcată. Apoi am făcut soarele dovadă pentru ea.

46. Apoi o tragem către Noi uşor.

47. El este Cel care v-a făcut noaptea ca veşmânt şi somnul spre odihnă şi v-a făcut ziua ca o înviere.

48. Şi El este Acela care trimite vântul ca bună vestire înaintea îndurării Sale. Şi noi trimitem din cer apă curăţitoare,

49. Ca să înviem cu ea un ţinut mort şi să dăm să bea din ea celor pe care le-am creat – vite şi oameni în număr mare.

50. Noi am răspândit-o printre ei, pentru ca ei să-şi aducă aminte [de Noi], însă cei mai mulţi oameni tăgăduiesc totul afară de nerecunoştinţă.

51. Însă dacă Noi am fi voit, am fi trimis în fiecare cetate câte un prevenitor.

52. Nu da ascultare necredincioşilor şi luptă împotriva lor cu el, în luptă neslăbită!

53. El este Cel care a lăsat să curgă liber cele două mări – aceasta plăcută şi dulce şi aceasta sărată şi amară – şi a făcut între ele un perete şi un baraj de netrecut.

54. El este Cel care i-a creat pe oameni din apă şi i-a legat prin obârşie şi prin căsătorie. Iar Domnul tău este Atotputernic.

55. Ei adoră în afară de Allah ceea ce nu le este nici spre folos şi nici nu le strică. Şi cel necredincios este un ajutor împotriva Domnului său.

56. Şi Noi nu te-am trimis decât ca binevestitor şi ca prevenitor.

57. Spune: “Eu nu vă cer o răsplată pentru el, ci numai acela care voieşte să ia o cale către Domnul său!”

58. Şi încrede-te în Cel Veşnic Viu, care nu moare niciodată, şi înalţă-i Lui laudă! El este Bineştiutor al păcatelor robilor Săi.

59. El este Cel care a creat cerurile şi pământul şi ceea ce este între ele în şase zile, iar apoi s-a aşezat pe Tron, Cel Milostiv. Întreabă despre aceasta pe cineva bine ştiutor.

60. Şi dacă li se zice lor “Prosternaţi-vă dinaintea Celui Milostiv”, ei răspund: “Şi ce este Cel Milostiv? Să ne prosternăm noi la ceea ce ne porunceşti tu?” Şi aceasta sporeşte nesuferirea lor.

61. Binecuvântat este Cel ce a făcut zodii în cer şi a făcut în el o candelă şi o Lună luminoasă!

62. Şi El este Cel care a făcut ca noaptea şi ziua să urmeze una după alta, pentru acela care voieşte să ia aminte sau voieşte să-şi arate mulţumirea.

63. Robii Celui Milostiv sunt aceia care merg pe pământ su smerenie, iar atunci când cei proşti le vorbesc lor , ei le răspund: “Pace!”

64. Aceia care petrec noaptea prosternându-se şi în picioare dinaintea Domnului lor;

65. Aceia care spun: “Doamne, ţine departe de noi pedeapsa Gheenei, căci pedeapsa ei este pieire veşnică” –  

66. Ce locuinţă rea şi ce rău loc de şedere este ea! –

67. Aceia care, când cheltuiesc, nu sunt nici risipitori nici zgârciţi, ci fac aceasta cu măsură

68. Şi aceia care nu cheamă un alt dumnezeu împreună cu Allah şi nu ucid sufletul pe care l-a oprit Allah, decât pe drept, şi aceia care nu preacurvesc – căci aceia care fac aceasta vor afla pedeapsa

69. Şi va fi îndoită pedeapsa lor în Ziua Învierii şi în veci vor rămâne în ea dispreţuiţi –, 

70. Afară de acela care se căieşte, crede şi săvârşeşte fapte bune; acestora le va schimba Allah faptele rele cu fapte bune, căci Allah este Iertător şi Îndurător;

71. Iar acela care se căieşte şi săvârşeşte fapte bune se întoarce la Allah ispăşit.

72. Aceia care nu fac mărturie mincinoasă şi dacă trec pe lângă celvertiri, trec cu vrednicie;

73. Şi aceia care atunci când le sunt pomenite semnele Domnului lor, nu se apleacă asupra lor surzi şi orbi;

74. Şi aceia care zic: “Doamne, dă-ne nouă de la soaţele noastre şi de la vlăstarele noastre mângâiere pentru ochi şi fă din noi călăuză pentru cei evlavioşi!”

75. Aceia sunt cei care vor avea drept răsplată cel mai înalt loc [din Paradis] pentru că au fost statornici şi vor fi întâmpinaţi în el cu salut şi cu pace

76. Şi în el vor rămâne veşnic. Ce frumoasă locuinţă şi ce frumos loc de şedere!

77. Spune: “Nu se sinchiseşte de voi Domnul meu, dacă voi nu vă rugaţi Lui! Însă voi aţi socotit mincinoasă [religia Sa] şi [pedeapsa voastră] va fi nesfârşită!”

SURAT AŞ-ŞU’ARA

(Mekkană [47]; 227 versete) nr 26
În numele lui Allah Cel Milostiv, Îndurător

1. Ta’, Sin, Mim

2. Acestea sunt versetele Cărţii celei limpezi.

3. Poate că tu te sfârşeşti de mâhnire, pentru că ei nu sunt credincioşi,

4. Dar de am voi, am face Noi să coboare din cer peste ei un semn şi atunci ar rămâne gâturile lor [îndoite] de umilinţă.

5. Şi nu le vine lor nici o îndemnare nouă de la Cel Milostiv, fără ca ei să se întoarcă de la ea.

6. Ei au luat drept minciună [tot ceea ce le-a trimis Domnul lor], însă le vor veni lor veşti despre cele de care şi-au bătut joc.

7. Oare nu au privit ei la pământ, cum am făcut Noi să crească din fiecare soi nobil?

8. Întru aceasta este semn! Dar cei mai mulţi dintre eu nu sunt credincioşi.

9. Şi Domnul tău este Atotputernic şi Îndurător.

10. [Adu-ţi aminte] când l-a chemat Domnul tău pe Moise, [zicându-i]: “Du-te tu la neamul celor nelegiuiţi,

11. Neamul lui Faraon! Oare nu au ei frică?”

12. Şi a zis el: “Doamne, mă tem că mă vor socoti mincinos

13. Şi că pieptul meu se va strânge şi că limba mea nu-şi va da drumul. Deci trimite după Aaron!

14. Ei mă învinuiesc de un păcat şi mă tem să nu mă omoare!”

15. A zis El: “Nicidecum! Mergeţi amândoi cu minunile Noastre! Iar Noi suntem cu voi şi auzim.

16. Mergeţi, aşadar, la Faraon şi ziceţi-i: “ Noi suntem trimişii Stăpânului lumilor. [El ne-a trimis să-ţi spunem:]

17. Trimite-i pe fiii lui Israel împreună cu noi!”

18. A zis: “Oare nu te-am crescut printre noi când erai tu copil? Şi nu ai rămas tu printre noi ani [la rând] din viaţa ta?

19. Şi ai săvârşit tu fapta [rea] pe care ai săvârşit-o! Iar acum tu eşti dintre cei nerecunoscători!”

20. A zis el: “Am săvârşit-o, dar eu eram [atunci] printre cei rătăciţi

21. Şi am fugit de la voi, pentru că mi-a fost teamă de voi, însă Domnul meu mi-a dat înţelepciune şi m-a făcut pe mine dintre trimişi.

22. [Şi cum spui tu că] aceasta este o binefacere pe care o pomeneşti [lăudându-te], când tu i-ai înrobit pe fiii lui Israel?”

23. A întrebat Faraon: “Şi ce este Stăpânul lumilor?”

24. I-a răspuns: “Este Stăpânul cerurilor şi al pământului şi al celor care se află între ele, dacă voi aţi putea să fiţi convinşi!”

25. Le-a zis celor din jurul său: “Voi nu auziţi?”

26. A continuat: “Stăpânul vostru şi stăpânul părinţilor voştri cei dintâi!”

27. A zis: “Mesagerul care v-a fost trimis este nebun!”

28. Şi a adăugat: “Stăpânul Răsăritului şi al Apusului şi al celor care se află între acestea, dacă voi pricepeţi!”

29. A zis: “Dacă tu iei un alt dumnezeu afară de mine, te voi pune printre cei întemniţaţi!”

30. A răspuns: “Dar dacă eu ţi-aş aduce un lucru ca dovadă limpede?”

31. I-a răspuns: “Adu-l, dacă tu eşti dintre cei care grăiesc adevărat!”

32. Şi a aruncat toiagul său care s-a făcut un şarpe răzvedit.

33. Şi a scos mâna sa şi ea era albă, pentru cei care priveau la ea.

34. A zis dregătorilor din jurul său: “Acesta este un vrăjitor priceput;

35. Voieşte să vă scoată din pământul vostru cu farmecele sale. Deci ce porunciţi?”

36. Au zis ei: “Păsuieşte-l pe el şi pe fratele său şi trimite prin oraşe vestitori,

37. Ca să-i aducă pe toţi vrăjitorii iscusiţi!”

38. Aşadar, vrăjitorii au fost strânşi la timpul dintr-o zi hotărâtă.

39. Şi li s-a zis oamenilor: “Sunteţi voi adunaţi,

40. Pentru ca să-i urmăm pe vrăjitori, dacă ei vor fi biruitori?”

41. Şi când au venit vrăjitorii, i-au zis ei lui Faraon: “Avea-vom noi răsplată, de vom fi biruitori?”

42. A zis: “De bună seamă! Şi vă veţi număra voi printre apropiaţii mei!”

43. Le-a zis Moise: “Aruncaţi ceea ce vreţi să aruncaţi!”

44. Şi au aruncat ei frânghiile şi toiegele lor şi au zis: “Jurăm pe puterea lui Faraon, noi vom fi biruitori!”

45. Apoi a aruncat şi Moise toiagul său şi iată-l înghiţind ceea ce au născocit ei.

46. Atunci vrăjitorii au căzut, prosternându-se,

47. Şi au zis ei: “Noi credem în Domnul lumilor,

48. Domnul lui Moise şi al lui Aaron!”

49. Dar a zis: “Aţi crezut în El mai înainte ca eu să vă îngădui? El este mai-marele vostru care v-a învăţat şi pe voi vrăjitoria! Acum o veţi şti voi, căci vă voi tăia mâinile şi picioarele opuse şi vă voi răstigni pe toţi!”

50. Şi au zis ei: “Nu-i nimic rău! La Domnul nostru ne vom întoarce.

51. Şi nădăjduim ca Domnul nostru să ne ierte păcatele, căci noi am fost cei dintâi care au crezut.”

52. I-am revelat Noi lui Moise: “Purcede în timpul nopţii cu robii Mei, căci veţi fi urmăriţi!”

53. Şi a trimis Faraon vestitori prin cetăţi [să spună]:

54. “Aceştia sunt doar o ceată puţin numeroasă,

55. Stârnind furia noastră,

56. Dar noi suntem mulţi şi ne ferim!”

57. Şi i-am scos Noi din grădini şi de la izvoare,

58. Dela comori şi locuri plăcute, cu răcoare.

59. Astfel a fost! Şi le-am dat Noi moştenire fiilor lui Israel.

60. Şi la răsăritul soarelui, au pornit în urma lor.

61. Şi când cele două cete s-au văzut una pe alta, au zis însoţitorii lui Moise: “Suntem ajunşi!”

62. Dar el a zis: “În nici un caz! Domnul meu este cu mine şi El mă va călăuzi!”

63. Atunci i-am revelat noi lui Moise: “Loveşte cu toiagul tău marea!” Şi ea s-a despicat şi fiecare parte era ca un munte mare.

64. Apoi i-am adus aproape de locul acela pe ceilalţi

65. Şi i-am izbăvit Noi pe Moise şi pe toţi cei care erau cu el

66. Şi apoi i-am înecat pe ceilalţi.

67. Întru aceasta este un semn, însă cei mai mulţi dintre ei nu au crezut,

68. Iar Domnul tău este Cel Atotputernic şi Îndurător.

69. Recită-le lor istoria lui Avraam:

70. Când el le-a zis tatălui şi neamului său: “Pe cine adoraţi voi?”

71. I-au răspuns ei: “Noi îi adorăm pe idoli şi rămânem slujindu-i pe ei.”

72. Şi le-a zis: “Oare vă aud ei când îi chemaţi

73. Sau vă sunt ei de folos sau vă fac vouă vreun rău?”

74. Au răspuns ei: “[Nu!] Dar i-am aflat pe părinţii noştri făcând aşa!”

75. A zis: “Şi aţi văzut voi aceea ce adoraţi

76. Voi şi părinţii voştri cei de demult?

77. Ei îmi sunt duşmani mie afară de Stăpânul lumilor,

78. Care m-a creat şi El este Cel care mă călăuzeşte,

79. Care mă hrăneşte şi-mi dă de băut,

80. Iar când sunt bolnav, el mă tămăduieşte,

81. Care mă lasă să mor şi apoi la viaţă mă trezeşte,

82. Care nădăjduiesc că-mi va ierta păcatele în Ziua Judecăţii.

83. Doamne, dă-mi mie înţelepciune şi ajută-mă pe mine să mă alătur celor drepţi!

84. Fă să fiu eu pomenit de bine de cei care vor urma!

85. Şi fă-mă pe mine să fiu unul dintre moştenitorii Grădinii tihnei!

86. Şi iartă-i tatălui meu, căci el a fosz dintre cei rătăciţi!

87. Şi să nu mă acoperi de ruşine, în Ziua când vor fi înviaţi,

88. Ziua în care nu vor folosi nici avere nici copii,

89. Afară de acela care vine la Allah cu inima curată!

90. [În ziua aceea] va fi apropiat Raiul de cei care au frică [de Allah]

91. Şi li se va arăta Iadul celor rătăciţi

92. Şi li se va zice lor: “Unde este ceea ce aţi adorat

93. În locul lui Allah? Oare vă ajută ei? Sau se ajută pe ei înşişi?”

94. Apoi [idolii] vor fi aruncaţi de-a valma în el [Iad], ei şi cei rătăciţi,

95. Împreună cu toţi oştenii lui Iblis.

96. Şi vor zice ei în el, certându-se îndeolaltă:

97. “Pe Allah! Noi am fost în rătăcire răzvedită,

98. Când v-am făcut, pe voi egali cu Stăpânul lumilor!

99. Şi nu ne-au dus pe noi în rătăcire decât numai nelegiuiţii

100. Şi n-avem pe nimeni ca mijlocitori,

101. Nici prieten apropiat [care să ne fie de ajutor],

102. Însă de ar fi întoarcere pentru noi, am fi noi credincioşi!”

103. Întru aceasta este un semn, însă cei mai mulţi dintre ei nu au crezut.

104. Dar Domnul tău este Cel Atotputernic şi Îndurător.

105. Neamul lui Noe i-a socotit pe trimişi mincinoşi,

106. Atunci când fratele lor Noe le-a zis: “Oare nu aveţi voi frică?”

107. Eu sunt pentru voi un trimis vrednic de încredere,

108. Aşadar fiţi cu frică de Allah şi daţi-mi ascultare!

109. Şi nu vă cer pentru aceasta nici o răsplată, căci răsplata mea Îi revine Domnului lumilor.

110. Fiţi cu frică de Allah şi supuneţi-vă mie!”

111. Dar ei au zis: “Oare să-ţi dăm ţie crezare, când pe tine te urmează cei mai josnici [oameni]?"

112. A zis el: “Eu nu am cunoştinţă de ceea ce fac ei,

113. Socoteala lor nu este decât la Domnul meu, dacă măcar aţi pricepe.

114. Şi eu nu îi alung pe credincioşi:

115. Eu nu sunt decât un prevenitor limpede.”

116. Au zis ei: “Dacă nu încetezi, Noe, vei fi dintre cei loviţi cu pietre!”

117. A zis el: “Doamne,, neamul meu mă socoteşte mincinos,

118. Deci hotărăşte între mine şi între ei şi mântuieşte-mă pe mine împreună cu cei credincioşi!”

119. Atunci l-am mântuit Noi pe el împreună cu cei care erau cu el în arca încărcată

120. Şi apoi i-am înecat pe cei rămaşi.

121. Întru aceasta este un semn, dar cei mai mulţi dintre ei nu au crezut.

122. Iar Domnul tău este Atotputernic şi Îndurător.

123. [Neamul] Ad i-au socotit şi ei mincinoşi pe trimişi,

124. Când le-a zis lor fratele lor Hud: “Oare nu aveţi voi frică?

125. Eu sunt un trimis vrednic de încredere pentru voi,

126. Deci fiţi cu frică de Allah şi daţi-mi ascultare!

127. Şi eu nu vă cer nici o răsplată pentru aceasta, căci răsplata mea nu este decât la Stăpânul lumilor.

128. Clădiţi voi pe fiecare înălţime un semn, jucându-vă?

129. Şi duraţi voi ziduri, de parcă aţi fi nemuritori?!

130. Şi când vă năpustiţi asupra cuiva, o faceţi voi fără îndurare.

131. Fiţi cu frică şi daţi-mi ascultare!

132. Şi fiţi cu frică de Acela care v-a înzestrat pe voi [cu prisosinţă] cu ceea ce cunoaşteţi! –

133. V-a înzestrat pe voi cu vite şi cu vlăstare,

134. Cu grădini şi cu izvoare.

135. Eu mă tem pentru voi de pedeapsa unei zile cumplite!”

136. Au zis ei: “Nu este totuna de propovăduieşti tu sau nu eşti dintre propovăduitori,

137. Acestea nu sunt decât obiceiuri ale înaintaşilor,

138. Iar noi nu vom fi pedepsiţi!”

139. Aşadar ei l-au socotit mincinos şi Noi i-am nimicit. Iar întru aceasta este un semn, dar cei mai mulţi dintre ei nu au crezut,

140. Şi Domnul tău este Atotputernic şi Îndurător.

141. [Neamul] Thamud i-a socotit mincinoşi pe trimişi,

142. Când fratele lor Salih le-a zis: “Oare nu aveţi voi frică?

143. Eu sunt pentru voi un trimis vrednic de încredere,

144. Deci temeţi-vă de Allah şi daţi-mi ascultare!

145. Şi eu nu vă cer răsplată pentru aceasta, căci eu nu am răsplată decât de la Stăpânul lumilor.

146. Oare veţi fi voi lăsaţi în linişte în ceea ce sunteţi aici?

147. În grădini şi la izvoare,

148. La semănături şi la curmali cu fructe plăcute?

149. Şi vă scobiţi case în munţi cu iscusinţă?

150. Fiţi cu frică de Allah şi arătaţi-mi supunere

151. Şi nu ascultaţi de porunca celor silnici,

152. Cei care aduc stricăciune pe pământ şi nu fac bine!”

153. Dar ei au zis: “Tu eşti dintre cei fermecaţi!

154. Tu nu eşti decât un om ca şi noi! Fă o minune, dacă eşti dintre cei care spun adevărul!”

155. A zis el: “Aceasta este o cămilă. Ea are pentru adăpat şi voi aveţi pentru băut o zi anumită!

156. Dar să nu o atingeţi cu vreun rău, căci vă va cuprinde pe voi pedeapsa unei zile cumplite!”

157. Însă ei au junghiat-o şi dimineaţa s-au şi căit

158. Şi de aceea i-a lovit pedeapsa. Întru aceasta este un semn, însă cei mai mulţi dintre ei nu au crezut.

159. Iar Domnul tău este Atotputernic şi Îndurător.

160. Neamul lui Lot i-a socotit mincinoşi pe trimişi,

161. Când le-a zis fratele lor Lot: “Oare nu aveţi frică?

162. Eu vă sunt un trimis vrednic de încredere,

163. Deci fiţi cu frică de Allah şi daţi-mi ascultare!

164. Eu nu vă cer pentru aceasta răsplată, căci răsplata mea nu este decât la Stăpânul lumilor.

165. Oare mergeţi voi la bărbaţii din toate lumile

166. Şi lăsaţi voi muierile pe care Domnul vostru le-a creat pentru voi? Voi sunteţi un neam de nelegiuiţi!”

167. I-au zis ei: “ Dacă nu vei sfârşi, o Lot, vei fi dintre cei alungaţi!”

168. Iar el a răspuns: “Eu sunt dintre cei care urăsc faptele voastre.

169. Doamne, izbăveşte-mă pe mine şi pe familia mea de [pedeapsa pe care le-o dai pentru] ceea ce fac ei!”

170. Şi l-am izbăvit pe el împreună cu toată familia lui,

171. Afară de o bătrână dintre cei care au rămas [în cetate],

172. Apoi i-am nimicit pe ceilalţi.

173. Şi am lăsat să cadă asupra lor o ploaie şi a fost ea o ploaie cumplită pentru cei care au fost preveniţi!

174. Întru aceasta este un semn, însă cei mai mulţi dintre ei nu au crezut.

175. Iar Domnul tău este Atotputernic şi Îndurător.

176. Locuitorii din Ayka i-au socotit mincinoşi pe trimişi,

177. Când le-a zis lor Şuayb: “Oare nu aveţi voi frică [de Allah]?

178. Eu sunt pentru voi un trimis vrednic de încredere.

179. Fiţi cu frică de Allah şi supuneţi-vă mie!

180. Şi eu nu vă cer pentru aceasta răsplată, căci răsplata mea nu este decât la Stăpânul lumilor.

181. Daţi măsura întreagă şi nu fiţi dintre cei care-i fac [pe oameni] să piardă

182. Şi cântăriţi cu o balanţă dreaptă

183. Şi nu le împuţinaţi oamenilor lucrurile lor şi nu pricinuiţi rău pe pământ, fiind stricători,

184. Şi fiţi cu frică faţă de acela care v-a creat pe voi şi [a creat] neamurile de mai înainte!”

185. Au zis ei: “Tu eşti, neîndoielnic, dintre cei fermecaţi,

186. Tu nu eşti decât un om ca şi noi şi te socotim pe tine dintre cei mincinoşi,

187. Deci fă să cadă asupra noastră bucăţi din cer, dacă tu eşti dintre cei care spun adevărul!”

188. El a zis: “Domnul meu ştie mai bine ceea ce faceţi voi!”

189. Însă ei l-au socotit mincinos şi i-a lovit pe ei pedeapsa zilei umbrei şi a fost ea pedeapsa unei zile cumplite!

190. Întru aceasta este un semn, dar cei mai mulţi dintre ei nu au crezut.

191. Dar Domnul tău este Atotputernic şi Îndurător.

192. Iar el este o revelaţie de la Stăpânul lumilor.

193. A coborât cu el Duhul cel credincios

194. Peste inima ta, pentru ca tu să fii dintre prevenitori,

195. Într-o limbă arabă limpede.

196. El a fost deja [pomenit] în scripturile înaintaşilor.

197. Oare nu a fost un semn pentru ei [faptul că] îl cunosc cei înţelepţi dintre fiii lui Israel?

198. De l-am fi pogorât Noi unui nearab

199. Şi li l-ar fi recitat el, nu ar fi crezut în el.

200. Astfel am lăsat-o Noi să intre în inimile nelegiuiţilor.

201. Ei nu vor crede în el [Coran] până ce nu vor vedea pedeapsa cea dureroasă.

202. Şi ea va veni asupra lor pe neaşteptate, fără ca ei să-şi ddea seama

203. Şi atunci vor zice ei: “Oare vom fi noi păsuiţi?”

204. Oare grăbesc ei pedeapsa Noastră?

205. Oare ce zici tu? Dacă i-am lăsa să se mai bucure de plăceri vreme de un număr de ani

206. Şi apoi ar veni la ei cele cu care au fost ameninţaţi

207. Şi nu le-ar fi lor de nici un folos cele de care s-au bucurat?

208. Şi nu am nimicit Noi nici o cetate, fără ca ea să nu fi avut prevenitori,

209. Spre  aducere aminte. Şi Noi nu am fost nedrepţi.

210. Şi nu au pogorât cu el şeitanii,

211. Căci aceasta nu li se cuvine lor şi nici nu pot [să o facă pentru că]

212. Ei se află departe de auzire.

213. [Deci] nu chema împreună cu Allah un alt dumnezeu, ca să nu fi tu dintre cei pedepsiţi!

214. Şi să-i previi tu pe oamenii care-ţi sunt cei mai apropiaţi!

215. Şi coboară aripa ta pentru cei care te urmează dintre credincioşi!

216. Iar de nu ţi se vor supune ei, atunci spune: “Eu sunt fără de nici o vină pentru ceea ce faceţi voi!”

217. Şi încrede-te în Cel Atotputernic şi Îndurător,

218. Care te vede când te ridici [pentru Rugăciune]

219. Şi care vede şi mişcările tale împreună cu cei care se prosternează.

220. El este Cel care Aude Totul şi Atoateştiutor.

221. Să vă vestesc Eu despre aceia asupra cărora se pogoară şeitanii?

222. Ei se pogoară asupra fiecărui mincinos şi păcătos.

223. Ei îşi încordează auzul, însă cei mai mulţi dintre ei sunt mincinoşi!

224. Cât despre poeţi, pe ei îi urmează cei aflaţi în rătăcire.

225. Oare nu-i vezi cum rătăcesc prin fiecare vale

226. Şi cum spun ei ceea ce nu fac,

227. Afară de aceia care cred şi săvârşesc fapte bune şi pomenesc [numele] lui Allah adeseori şi au izbândit, după ce au fost nedreptăţiţi. Şi vor şti cei care au fost nedrepţi către ce sfârşit se întorc.

SURAT AN-NAML

(Mekkană [48]; 93 versete)nr 27
În numele lui Allah Cel Milostiv, Îndurător

1. Ta’, Sin. Acestea sunt versetele Coranului, ale unei Cărţi limpezi –

2. O călăuză şi o bunăvestire pentru dreptcredincioşii

3. Care împlinesc Rugăciunea, achită Dania şi cred cu tărie în Lumea de Apoi.

4. Acelora care nu cred în Lumea de Apoi Noi le-am înfrumuseţat faptele, iar ei sunt în cumplită rătăcire.

5. Aceştia sunt cei care vor avea parte de rea pedeapsă, iar în Lumea de Apoi ei sunt cei care vor pierde cel mai mult.

6. Tu primeşti Coranul de la un Înţelept, de la un Învăţat Bineştiutor.

7. [Adu-ţi aminte] când a zis Moise familiei sale: “Eu zăresc un foc. Vă voi aduce o veste de la el sau vă voi aduce un tăciune aprins, pentru ca voi să vă încălziţi.”
8. Şi când a venit la el, i s-a zis lui: “Binecuvântat este Cel ce e în foc şi cel ce este în jurul lui! Mărire lui Allah, Stăpânul lumilor!
9. O, Moise! Eu sunt Allah Cel Preaputernic şi Înţelept!
10. Aruncă toiagul tău! “Şi când l-a văzut mişcându-se ca un şarpe, a apucat-o la fugă, fără să se mai întoarcă. “O, Moise, nu te teme! Trimişii nu se tem la Mine!”
11. “Dar dacă cineva a fost nedrept, însă apoi a schimbat răul cu bine, Eu sunt Iertător şi Îndurător.
12. Vâră-ţi mâna în deschizătura cămăşii tale! Ea va ieşi albă, fără nici un rău – [una] din cele două minuni pentru Faraon şi neamul său, fiindcă ei sunt într-adevăr un neam de nelegiuiţi!”
13. Şi când minunile Noastre li s-au arătat lor limpezi, au zis ei: “Aceasta este fermecătură învederată!”
14. Şi le-au tăgăduit ei, cu nedreptate şi îngâmfare, măcar că sufletele lor erau încredinţate de ele. Şi priveşte care a fost sfârşitul celor care au semănat stricare!
15. Noi le-am dat lui David şi lui Solomon ştiinţă şi au zis ei: “Mărire lui Allah care ne-a ales pe noi înaintea multora dintre robii Săi credincioşi!”
16. Şi Solomon l-a moştenit pe David şi a zis: “O, voi oameni! Noi am fost învăţaţi graiul păsărilor şi ni s-a dat nouă din toate lucrurile.Acesta este harul cel limpede!”

17. Şi au fost adunate la Solomon oştile sale de djinni, de oameni şi de păsări şi au fost ele aranjate în cete.

18. Şi când au sosit ele din Valea Furnicilor, a zis o furnică: “O, voi furnicilor! Intraţi în casele voastre, ca să nu vă strivească Solomon şi oştile sale, fără ca ei să-şi dea seama!”

19. El a surâs, veselindu-se de vorbele ei, şi a zis: “Doamne, îngăduie-mi să-Ţi mulţumesc pentru harul pe care l-ai revărsat asupra mea şi asupra părinţilor mei şi să săvârşesc fapte bune de care Tu să fii mulţumit şi ajută-mă pe mine să fiu – prin îndurarea Ta – printre robii Tăi cei evlavioşi!”

20. Apoi a cercetat el păsările şi a zis: “De ce nu văd eu pupăza? O fi ea dintre cei care sunt absenţi?

21. O voi pedepsi cu aspră caznă sau o voi înjunghia! Doar dacă îmi va aduce ea dovadă desluşită!”

22. Dar ea nu a rămas [absentă] prea mult şi [s-a ivit], zicând: “Eu am aflat ceea ce tu nu ştii! Îţi aduc din Saba’ o veste sigură:

23. Eu am aflat o femeie care împărăţeşte peste ei. Şi i s-au dat ei din toate lucrurile. Şi are ea un tron minunat.

24. Am aflat-o prosternându-se împreună cu neamul ei dinaintea Soarelui, în loc de Allah. Şeitan le-a împodobit faptele lor şi i-a abătut pe ei de la Cale şi nu sunt ei bine călăuziţi!

25. Oare nu voiesc ei să-L adore pe Allah care face să iasă la iveală cele ascunse în ceruri şi pre pământ şi care ştie atât ceea ce ţin ei ascuns cât şi ceea ce mărturisesc ei?”

26. Allah! Nu este alt Dumnezeu afară de El, Stăpânul Tronului minunat!”

27. A zis: “Vom vedea, dacă tu spui adevărul ori de eşti dintre cei care mint.

28. Du-te cu acest răvaş de la Mine şi aruncă-l înaintea lor. Apoi stai departe de ei şi vezi ce vor trimite ca răspuns!”

29. A zis: O, voi înalţi dregători! A fost aruncat dinaintea mea un răvaş vrednic de respect.

30. El vine de la Solomon şi este: “În numele lui Allah Cel Milostiv, Îndurător.

31. Nu fiţi semeţi cu mine, ci veniţi la mine cu supunere!”

32. A zis ea: “O, voi înalţi dregători! Sfătuiţi-mă în această privinţă căci eu nu hotărăsc în nici o treabă fără ca voi să fiţi de faţă [pentru a mă sfătui]!”

33. Au zis ei: “Noi avem putere şi avem tărie mare, însă porunca este la tine, aşa că vezi ce porunceşti!”

34. Ea a zis: “Când regii intră într-o cetate, ei o strică şi pe cei mai puternici dintre locuitorii ei îi fac ei umili. Astfel fac ei [de obicei];

35. Eu voi să le trimit lor un dar şi voi aştepta să văd cu ce se întorc solii!”

36. Când a venit [solia] la Solomon, a zis el: “Voiţi voi să-mi sporiţi averea, când ceea ce mi-a dat mie Allah este mai bun decât ceea ce v-a dat vouă?! Aşadar bucuraţi-vă voi de darul vostru!

37. Întoarceţi-vă la ei! Şi vom veni noi cu oştiri asupra lor, cărora nu le vor putea sta împotrivă! Şi-i vom alunga noi de acolo umiliţi şi vor fi ei ruşinaţi!”

38. A zis el: “O, voi înalţi dregători! Cine îmi va aduce mie tronul ei, înainte ca ei să vină la mine supuşi?”

39. A zis un dregător dintre djinni: “Eu ţi-l voi aduce mai înainte ca tu să te ridici de pe locul tău, căci eu sunt în stare de aceasta şi sunt vrednic de încredere!”

40. A zis unul care avea ştiinţă de Carte: “Eu ţi-l voi aduce înainte ca tu să clipeşti din ochi!” Şi când a văzut [Solomon tronul] stând dinaintea lui, a zis el: “Aceasta este prin graţia Domnului meu, ca să mă încerce dacă eu sunt mulţumitor sau sunt nemulţumitor. Însă acela care este mulţumitor este mulţumitor pentru sine însuşi, cât despre acela care este nemulţumitor, Domnul meu Îşi este Deajuns pentru Sine şi El este Mărinimos.

41. Şi a [mai] zis el: “Faceţi tronul ei de nerecunoscut [pentru ea], pentru ca să vedem dacă ea este călăuzită sau dacă ea este dintre aceia care nu sunt călăuziţi!”

42. Şi când a venit ea, i s-a zis: “Aşa este tronul tău?” Iar ea a răspuns: “Parcă ar fi el...” “Şi nouă ni se dăduse ştiinţa înaintea ei şi eram noi deja supuşi.”

43. Însă pe ea o abătuse ceea ce ea adora în locul lui Allah şi era ea dintr-un neam de necredincioşi.

44. I s-a zis ei: “Intră în palat!” Şi când l-a văzut ea, l-a socotit a fi o mare adâncă şi [şi-a ridicat poalele], descoperindu-şi pulpele. Atunci [Solomon] a zis: “Este un palat pardosit cu cristal.” A zis ea: “Doamne, eu sunt nedreaptă faţă de mine însămi! Eu nă supun împreună cu Solomon lui Allah, Stăpânul lumilor!”

45. Şi l-am trimis Noi la neamul Thamud pe fratele lor Salih, [care le-a zis lor]: “Adoraţi-L pe Allah!” Dar iată că ei s-au împărţit în două cete care s-au luat la ceartă.

46. El a zis: “O, neam al meu! De ce vă grăbiţi voi cu răul înaintea binelui? De ce nu vă rugaţi lui Allah pentru iertare? Poate că vi se va arăta vouă îndurare!”

47. Au zis ei: “Noi vedem în tine şi în cei care sunt cu tine semn rău.” Dar el le-a răspuns: “Semnul vostru rău vine de la Allah! Însă voi sunteţi un neam supus ispitei!”

48. Şi se aflau în cetate două căpetenii care semănau numai rău pe pământ şi nu făceau nici un bine.

49. A zis ei: “Juraţi pe Allah că noi ne vom năpusti peste noapte asupra sa şi asupra familiei sale! Apoi îi vom spune noi rudei sale celei ami apropiate [căreia îi revine răzbunarea lui]: “Noi nu am fost de faţă la pieirea familiei lui. Şi Noi spunem adevărul.”

50. Au urzit ei un vicleşug şi am urzit şi Noi un vicleşug, fără ca ei să-şi dea seama;

51. Şi priveşte care a fost sfârşitul vicleşugului lor: Noi i-am nimicit pe ei împreună cu tot neamul lor!

52. Iar casele acestea ale lor au rămas pustii pentru că ei au fost nelegiuiţi. Întru aceasta este un semn pentru un neam [de oameni] care pricep.

53. Însă Noi i-am mântuit pe aceia care au crezut şi au fost cu frică.

54. [Şi adu-ţi aminte] când Lot a spus neamului său: “Vă dedaţi voi la faptă ruşinoasă, când voi vedeţi limpede?

55. Vă apropiaţi voi de bărbaţi cu poftă, în loc de muieri? Voi sunteţi un neam ce se poartă nesăbuit!”

56. Şi nu a fost răspunsul neamului său altul decât că au zis ei: “Alungaţi familia lui Lot din cetatea voastră, căci ei sunt oameni care se pretind curaţi!”

57. Şi l-am mântuit Noi pe el împreună cu familia sa, afară de muierea lui, căreia i-am hotărât să fie dintre cei pierduţi.

58. Şi am făcut Noi să coboare asupra lor ploaie [de pietre]. Şi ce rea a fost ploaia acestor oameni preveniţi!

59. Spune: “Laudă lui Allah şi pace asupra robilor Săi pe care i-a ales! Allah este mai bun sau ceea ce voi Îi asociaţi?”

60. Nu este El Cel care a creat cerurile şi pământul şi v-a pogorât vouă apă din cer? Şi cu ea Noi am făcut să răsară grădini minunate! [Astfel] nu v-ar fi fost vouă dat să faceţi să răsară pomii lor! Este un alt dumnezeu alături de Allah? Nu! Însă ei sunt un neam care se abat!

61. Nu este El Cel care a făcut pământul loc de repaus, a pus în mijlocul lui râuri, i-a făcut munţi neclătinători, şi a pus o stavilă între cele două mări? Este un alt dumnezeu alături de Allah? Nu, însă cei mai mulţi dintre ei nu ştiu!

62. Nu este El Cel care răspunde aceluia care este la nevoie, când Îl cheamă, şi îndepărtează răul şi vă face pe voi urmaşi pe pământ? Este un alt dumnezeu alături de Allah? Numai rareori vă aduceţi voi aminte!

63. Nu este El Cel care vă călăuzeşte prin întunecimile uscatului şi mării şi Cel care trimite vânturile ca vestitori de bine înaintea îndurării Sale? Este un alt dumnezeu alături de Allah? Allah Preamăritul este mai presus de ceea ce-I faceţi voi ca asociaţi!

64. Nu este El Cel care a început creaţia omului şi apoi îl va face din nou? Cel care vă dă din cer şi de pe pământ cele de trebuinţă traiului? Este un alt dumnezeu alături de Allah? Spune: “Aduceţi dovada voastră dacă voi sunteţi cei care grăiesc adevărul!”

65. Spune: “Nu ştie nimeni dintre cei care sunt în ceruri şi pe pământ Necunoscutul, afară numai de Allah!” Iar ei nu-şi dau seama când vor fi înviaţi!

66. Şi oare ştiinţa lor a ajuns [să afle ceva] despre Ziua de Apoi? Ba ei sunt în îndoială despre aceasta, ba ei sunt orbi faţă de aceasta!

67. Iar aceia care nu cred zic: “Dacă suntem noi ţărână, noi şi părinţii noştri, mai putem noi fi scoşi?

68. Ni s-a făgăduit nouă aceasta, ca şi părinţilor noştri mai înainte, dar acestea nu sunt decât poveşti ale celor vechi!”

69. Spune: “Purcedeţi prin lume şi vedeţi voi care este sfârşitul nelegiuiţilor!”

70. Nu fi mâhnit pentru ei şi nu fi îngrijorat pentru ceea ce urzesc ei!

71. Şi ei necredincioşii zis: “Când va fi [împlinită] această făgăduinţă, dacă voi grăiţi adevăr?”

72. Spune: “S-ar putea ca o parte din ceea ce voi căutaţi să grăbiţi să fie numaidecât în urma voastră!”

73. Domnul tău este Cel cu Mare Milă faţă de oameni, dar cei mai mulţi dintre ei nu-I aduc Lui mulţumire!

74. Şi Domnul tău ştie ce tăinuiesc piepturile lor şi ce dezvăluie ei.

75. Şi nimic din cele ascunse în cer şi pe pământ nu este nepomenit într-o Carte limpede.

76. Acest Coran istoriseşte fiilor lui Israel cele mai multe despre cele în care ei sunt în neînţelegere.

77. El este călăuza şi îndurare pentru dreptcredincioşi.

78. Domnul tău va hotărâ între ei prin judecata Sa, şi El este Atotputernic şi Atoateştiutor.

79. Încrede-te în Allah, fiindcă tu eşti [pe calea] Adevărului limpede!

80. Tu nu-i vei putea face pe cei morţi să audă şi nu-i vei putea face nici pe cei surzi să audă chemarea, dacă ei întorc spatele îndepărtându-se.

81. Şi nu poţi tu să fii călăuzitorul celor orbi, [scoţându-i] din rătăcirea lor. Tu nu-i vei putea face să audă decât pe aceia care cred în versetele Noastre şi care sunt supuşi [în Islam].

82. Şi când se va apropia [Ziua de Apoi], le vom scoate Noi din pământ o vietate care le va vorbi lor, [spunându-le] că oamenii nu au crezut în semnele Noastre.

83. Iar în Ziua în care vom aduna dinfiecare comunitate câte o ceată aceia care nu cred în semnele Noastre, ei vor fi mânaţi,

84. Iar când ei vor sosi, le va zice [Allah]: “Aţi ţinut de minciună semnele Mele, fără să le fu cuprins cu priceperea voastră? Ce aţi făcut voi?”

85. Şi va cădea cuvântul [pedeapsa Sa] asupra lor pentru ceea ce au săvârşit ei cu nedreptate, iar ei nu vor putea rosti [nici o vorbă].

86. Oare nu au văzut ei că Noi am făcut noaptea pentru ca să se odihnească în timpul ei şi ziua pentru ca ei să vadă? Iat întru aceasta sunt semne pentru un neam de oameni care cred.

87. Şi în Ziua când se va suna în trâmbiţă şi se vor înspăimânta cei care sunt în ceruri şi cei care sunt pe pământ – afară de cei care va voi Allah – vor veni toţi la El umiliţi,

88. Şi vei vedea munţii pe care-i crezi nemişcaţi cum trec asemenea trecerii norilor. [Acesta este] lucrul lui Allah, care a făcut totul desăvârşit. El este Bineştiutor a ceea ce faceţi voi.

89. Cei care vin cu o faptă bună, aceia vor avea ceva şi mai bun decât ea şi în Ziua Aceea ei se vor afla la adăpost de spaimă,

90. Iar cei care vin cu o faptă rea, aceia vor fi aruncaţi cu feţele în jos, în Foc [şi li se va spune]: “Sunteţi voi răsplătiţi altfel decât aşa, după ceea ce aţi săvârşit?”

91. Mi s-a poruncit mie să-L ador pe stăpânul acestei cetăţi pe care El a făcut-o sacră – şi ale Lui sunt toate lucrurile – şi mi s-a poruncit mie să fiu dintre muslumani

92. Şi să recit Coranul. Şi acela care este călăuzit este călăuzit numai pentru el, iar cât despre acela care este în rătăcire, spune-i tu: “Eu sunt doar dintre prevenitori!”

93. Şi spune: “Slavă lui Allah! El vă va arăta semnele Sale, iar voi le veţi cunoaşte!” Iar Domnul tău nu este fără băgare de seamă faţă de ceea ce săvârşiţi voi. 

SURAT AL-QASAS

(Mekkană [49]; 88 versete)nr28
În numele lui Allah Cel Milostiv, Îndurător

1. Ta’, Sin, Mim.

2. Acestea sunt versetele Cărţii celei limpezi.

3. Noi îţi recităm în tot adevărul, din istoria lui Moise cu Faraon, pentru a preveni un neam [de oameni] care cred.

4. Faraon a devenit prea semeţ pe pământ. A împărţit neamul lui în trepte şi se purta cu trufie, slăbind o ceată dintre ei, măcelărindu-i pe fiii lor şi lăsându-le în viaţă doar copilele lor. El era dintre făcătorii de stricăciune.

5. Însă Noi am dorit să Ne arătăm îndurarea faţă de aceia care au fost socotiţi slabi pe pământ şi să-i facem pe ei pilde [de credinţă] şi să-i facem pe ei moştenitori.

6. Şi să le dăm lor putere pe pământ şi să le arătăm lui Faraon, lui Haman şi oştenilor lor lucrurile de care lor le-a fost teamă [să nu se întâmple]

7. Şi i-am revelat Noi mamei lui Moise: “Alăptează-l! Iar dacă te temi pentru el, aruncă-l în mare! Şi nu-ţi fie teamă şi nu fi mâhnită, căci Noi îl vom întoarce pe el la tine şi-l vom face pe el [unul] dintre trimişi!”

8. Şi familia lui Faraon l-a cules, ca să le fie lor duşman şi [motiv de] tristeţe! Faraon, Haman şi oştenii lor erau ei păcătoşi.

9. Şi a zis soţia lui Faraon: “[Acest copil] va fi o bucurie pentru mine şi pentru tine! Nu-l ucideţi! S-ar putea să ne fie de folos sau îl vom lua noi ca fiu! Însă ei nu presimţeau!

10. Şi inima maicii lui Moise a devenit goală. Şi puţin a lipsit ca ea să nu dea totul în vileag, dacă Noi nu i-am fi întărit inima pentru ca ea să fie dintre cei credincioşi

11. Şi i-a zis ea surorii lui: “Urmăreşte-l!” Şi a privit ea la el de la distanţă, fără ca ei să-şi dea seama.

12. Şi Noi l-am oprit pe el mai înainte de aceasta de la doici. Şi a zis [sora lui Moise]: “Să vă duc eu la stăpânii unei case, care să-l îngrijească pentru voi şi care să-i fie lui buni sfătuitori?”

13. Şi astfel l-am adus Noi înapoi la mama lui, pentru ca ea să se bucure şi să nu fie mâhnită şi pentru ca să ştie că făgăduinţa lui Allah este adevărată. Dar cei mai mulţi dintre ei nu ştiu.

14. Şi când a ajuns el la vârsta bărbăţiei şi era pe deplin format, i-am dat lui înţelepciune şi ştiinţă. Astfel îi răsplătim Noi pe făcătorii de bine.

15. Şi a intrat el în cetate într-un moment de neatenţie a locuitorilor ei. Şi a găsit în ea doi bărbaţi care se certau într ei: unul era din tabăra lui, iar celălalt era dintre duşmanii lui. Cel din tabăra lui l-a chemat în ajutor împotriva celui dintre duşmanii lui. Şi l-a lovit Moise cu pumnul şi l-a ucis pe el. Şi a zis el: “Aceasta este o faptă a lui Şeitan; el este un duşman învederat care duce la rătăcire!”

16. A zis el: “Doamne, eu am fost nedrept faţă de mine însumi. Deci iartă-mă pe mine!” Şi l-a iertat pentru că El este Iertător şi Îndurător.

17. A mai zis el: “Doamne, pentru că Tu ai revărsat graţia Ta asupra mea, eu voi fi susţinător al nelegiuiţilor!”

18. În dimineaţa următoare, pândea el prin cetate speriat. Şi iată-l pe cel care în ajun îl chemase în ajutor, strigându-l [din nou] în ajutor. Însă Moise i-a zis: “Fără îndoială, tu eşti în rătăcire deplină!”

19. Dar când a vrut să-l lovească pe cel care le era duşman amândurora, a zis el: “O, Moise! Voieşti tu să mă ucizi pe mine, aşa cum ai ucis ieri un suflet? Tu nu voieşti decât să fii un tiran pe pământ şi nu voieşti să fii dintre cei împăciuitori!”

20. Şi a venit un bărbat de la capătul cetăţii, alergând, şi a zis: “O, Moise! Cârmuitorii pun la cale să te omoare. Deci fugi [din cetate]! Eu îţi sunt bun sfătuitor!”

21. Şi a ieşit din ea, aşteptând cu frică. A zis el: “Doamne, mântuieşte-mă pe mine de neamul de nelegiuiţi!”

22. Şi când s-a îndreptat către Madyan, a zis el: “Poate că Domnul meu mă va călăuzi pe drumul cel drept!”

23. Şi când a ajuns apa de la Madyan, a găsit acolo o mulţime de oameni care adăpau [vitele]. Şi în afară de ei, a găsit el şi două femei care-şi ţineau departe [turma lor]. Şi le-a întrebat el: “Care este necazul nostru?” Au răspuns ele: “Noi nu vom putea să adăpăm până ce nu s-au dus păstorii, iar tatăl nostru este tare bătrân!”

24. Şi a adăpat pentru ele, apoi s-a întors la umbră şi a zis: “Doamne, eu am mare nevoie de binele pe care îl faci să coboare asupra mea!”  

25. Apoi a venit la el una dintre cele două [copile], mergând cu sfială, şi i-a zis: “Tatăl meu te cheamă să-ţi dea o răsplată pentru că ne-ai adăpat nouă [turma].” Şi când a venit [Moise] la el şi i-a istorisit povestea, i-a zis: “Nu te teme, căci ai scăpat de neamul de nelegiuiţi!”

26. A zis una dintre ele: “Tată, ia-l cu simbrie, căci cel mai bun pe care-l poţi lua cu simbrie este cel puternic şi vrednic de încrederea ta!”

27. I-a zis lui: “Eu voiesc să-ţi dau de nevastă una din aceste două copile ale mele, cu condiţia să mă slujeşti opt ani. Iar de vei împlini zece, aceasta este de la tine, căci eu nu voiesc să te împovărez, ci mă vei afla pe mine – dacă va voi Allah – printre făcătorii de bine.”

28. A zis : “Aşa să fie între tine şi mine! Şi oricare dintre cele două termene le voi împlini, nu va fi nedreptate asupra mea. Iar Allah ne este Chezaş pentru ceea ce vorbim!”

29. Când Moise a împlinit termenul şi a purces cu familia sa, a zărit un foc dinspre Munte şi a zis familiei sale: “Rămâneţi aici! Eu văd un foc. Poate că o să vă aduc o veste de la el sau un tăciune din foc, ca să vă încălziţi!”

30. Şi când a ajuns la el, a fost strigat din partea dreaptă a văii, dinspre pomul din locul binecuvântat: “O, Moise! Eu sunt Allah, Stăpânul lumilor!

31. Aruncă toiagul tău!” Şi când l-a văzut mişcându-se ca un şarpe, s-a întors şi a luat-o la fugă, fără să se mai uite înapoi. “O, Moise! Apropie-te şi nu te teme, căci tu eşti dintre cei aflaţi în siguranţă!

32. Vâră-ţi mâna prin deschizătura cămăşii tale şi ea va ieşi albă, neatinsă de nici un rău! Şi strânge braţul către tine pentru ca să nu-ţi fie frică! Acestea sunt două semne de la Domnul tău pentru Faraon şi pentru dregătorii lui. Ei sunt un neam de nelegiuiţi!”

33. A zis: “Doamne, eu am ucis un suflet de-al lor şi mă tem ca ei să nu mă ucidă!

34. Însă fratele meu Aaron este mai limpede decât mine la limbă. Trimite-l cu mine spre ajutor, ca să adeverească spusele mele, căci mă tem să nu mă socotească mincinos!”

35. A zis [Allah]: “Vom întări braţul tău, [trimiţându-l şi pe] fratele tău şi vă vom da vouă putere, astfel încât ei să nu ajungă la voi. Cu semnele Noastre veţi fi voi şi cei care vă urmează pe voi biruitori.”

36. Şi când a venit Moise la ei cu semnele Noastre desluşite, au zis ei: “Aceasta nu este decât fermecătură născocită! Noi n-am auzit de aceasta la strămoşii noştri cei mai vechi!”

37. Moise a zis: “Domnul meu ştie mai bine cine a venit cu îndreptare de la El şi a cui va fi Casa cea de veci! Nelegiuiţii nicicum nu vor izbândi!”

38. A zis Faraon: “O, dregători ai mei! Eu nu ştiu un alt dumnezeu pentru voi, afară de mine! O, Haman! Arde pentru mine lut şi înalţă-mi mie un tron! Poate astfel voi ajunge eu la Dumnezeul lui Moise, pe care eu îl socotesc dintre mincinoşi!”

39. Şi s-au purtat el şi oştenii lui cu semeţie pe pământ, pe nedrept, şi şi-au închipuit ei că nu vor fi întorşi la Noi.

40. Însă Noi i-am prins pe el şi pe oştenii lui şi i-am aruncat pe ei în mare. Priveşte, deci, care este sfârşitul nelegiuiţilor!

41. Şi i-am făcut Noi călăuzitori către Foc, iar în Ziua Învierii nu vor fi ei ajutaţi.

42. Şi am făcut Noi să-i urmărească în această lume un blestem, iar în Ziua Învierii vor fi ei ruşinaţi.

43. Şi i-am dat Noi lui Moise Cartea – după ce am nimicit neamurile de mai înainte – ca dovezi limpezi pentru oameni, călăuzire şi îndurare, pentru ca ei să ia aminte.

44. Tu nu ai fost pe coasta de apus, când i-am dat lui Moise porunca, şi nici n-ai fost printre martori.

45. Însă Noi am făcut să se ivească generaţii şi vremea care s-a scurs peste ele a fost lungă. Tu nu ai locuit printre oamenii din Madyan ca să reciţi [neamului tău] versetele Noastre, dar Noi te-am trimis pe [tine ca] mesager.

46. Tu nu ai fost nici la coasta Muntelui Tor, când Noi am strigat, dar [Noi ţi-am revelat], ca o îndurare de la Domnul tău, pentru ca tu să îndemni un neam cărora nu le-a venit un prevenitor mai înainte de tine, pentru ca ei să ia aminte.

47. [Noi trimitem mesageri] pentru ca, dacă se abate asupra lor o nenorocire, pentru ceea ce au făcut mâinile lor mai înainte, să nu zică ei: “Doamne, de ce nu ai trimis Tu un profet la noi, ca să urmăm semnele Tale şi să fim noi printre dreptcredincioşi?”

48. Dar când le-a venit lor Adevărul din partea Noastră, au zis ei: “Dacă măcar i s-ar fi trimis şi lui asemenea cu ceea ce i-a fost trimis lui Moise!” Dar oare nu au tăgăduit ei ceea ce i s-a trimis lui Moise mai înainte? Zic ei: “Două fermecături care se ajută una pe alta!” Şi mai zic: “Noi nu credem în nici una!”

49. Spune: “Aduceţi voi o carte de la Allah mai bună pentru călăuzire decât acestea două şi eu o voi urma, dacă voi veţi fi întru adevăr!”

50. Iar de nu-ţi vor răspunde, să ştii că ei urmează doar poftele lor! Şi cine este mai rătăcit decât acela care urmează poftei sale fără o călăuzire de la Allah? Allah nu călăuzeşte neamul de nelegiuiţi.

51. Noi am făcut să ajungă la ei Cuvântul în fragmente trimise unul după altul, pentru ca ei să ia aminte.

52. Aceia cărora Noi le-am dat Cartea mai înainte de el, aceia cred în el;

53. Şi când li se recită lor zic ei: “Noi credem în el. Acesta este Adevărul de la Domnul nostru. Şi noi am fost supuşi [lui Allah] înainte de [venirea] lui.”

54. Aceştia vor fi dăruiţi cu răsplată de două ori, pentru că ei sunt statornici şi pentru că ei resping fapta rea prin fapta bună şi fac milostenie din cele cu care i-am înzestrat,

55. Iar când aud ei vorbele grele se îndepărtează de ele şi zic: “Noi avem parte de faptele noastre şi voi aveţi parte de faptele voastre! Pacea asupra voastră! Noi nu-i căutăm pe cei proşti!”

56. Tu, [Muhammad], nu călăuzeşti pe cine-ţi place, ci Allah călăuzeşte pe cine voieşte şi El îi cunoaşte mai bine pe cei ce se lasă călăuziţi.

57. Şi ei zic: “Dacă am urma călăuzirea cea bună împreună cu tine, am fi noi smulşi din pământul nostru!” Dar oare nu le-am stabilit Noi un loc sacru şi sigur, în care se aduc roduri din toate soiurile, spre folos din partea Noastră? Însă cei mai mulţi dintre ei nu ştiu.

58. Şi câte cetăţi am nimicit Noi, după ce s-au semeţit în viaţa lor! Şi iată casele care nu au fost locuite după ei decât de puţini şi Noi suntem moştenitorii [lor].

59. Însă Domnul tău nu nimiceşte cetăţile mai înainte de a fi trimis un mesager la mama lor, care să le citească semnele Noastre. Şi Noi nu am făcut să piară cetăţile decât dacă locuitorii lor au fost nelegiuiţi.

60. Şi tot ceea ce vi s-a dat vouă dintre lucruri este numai plăcere trecătoare a acestei vieţi şi podoabă a ei, pe când ceea ce aveţi de la Allah este mai bun şi este veşnic. Voi nu pricepeţi?

61. Oare acela căruia i-am făcut Noi frumoasă făgăduinţă, pe care el o primeşte, este la fel ca acela căruia Noi i-am dăruit bucuriile vieţii lumeşti şi care în Ziua Învierii se va afla printre cei aduşi [pentru pedeapsă]?”

62. Şi în Ziua când El îi va chema, le va zice: “Unde sunt aceia despre care aţi pretins că ar fi asociaţii Mei?”

63. [Atunci vor zice] aceia împotriva cărora se va rosti cuvântul: “Doamne, aceştia sunt cei pe care i-am dus în rătăcire. Şi i-am dus pe ei în rătăcire, precum şi noi am fost în rătăcire. Însă noi ne dezvinovăţim înaintea Ta. Ei nu ne-au adorat pe noi.”

64. Şi se va spune [atunci]: “Chemaţi-i pe asociaţii voştri!” Şi ei îi vor chema, dar nu le vor răspunde. Şi ei vor vedea pedeapsa şi atunci vor dori ei să fi fost bine călăuziţi.

65. Şi în Ziua Aceea, Eş îi va chema şi le va zice: “Ce le-aţi răspuns voi trimişilor?”

66. Dar în Ziua Aceea dovezile lor vor fi oarbe pentru ei şi ei nu se vor putea întreba unul pe altul.

67. Însă aceia care s-au căit, au crezut şi au făcut bine, aceia vor fi printre cei care izbândesc.

68. Şi Domnul tău creează ceea ce voieşte şi alege, însă ei nu vor avea alegere. Mărire lui Allah! El este mai presus de ceea ce-I asociază Lui!

69. Şi Domnul tău ştie ceea ce ascund piepturile lor şi ceea ce ele fac deschis.

70. Şi El este Allah. Nu este alt dumnezeu afară de El! A Lui este lauda atât în această lume cât şi în Lumea de Apoi şi la El este judecata şi la El veţi fi aduşi înapoi!

71. Spune: “Ce credeţi voi? Dacă Allah ar aşterne peste voi o noapte nesfârşită până în Ziua Învierii, care dumnezeu afară de Allah v-ar aduce vouă o lumină? Voi nu auziţi?”

72. Spune: “Ce credeţi voi! Dacă Allah ar aşterne peste voi o zi nesfârşită până în Ziua Învierii, care dumnezeu afară de Allah v-ar aduce vouă o noapte ca să vă adihniţi în timpul ei? Oare voi nu vedeţi?

73. Prin îndurarea Sa, El v-a făcut noaptea şi ziua, ca să vă odihniţi şi ca să căutaţi mila Lui. Poate că voi veţi fi mulţumitori.

74. [Şi adu-ţi aminte] Ziua când El îi va chema şi va zice: “Unde sunt aceia despre care aţi pretins că ar fi asociaţii Mei?”

75. Şi vom scoate Noi din fiecare comunitate un martor şi vom zice: “Aduceţi dovada voastră!” Şi vor şti ei că Adevărul este la Allah şi că s-au îndepărtat de ei acela pe care ei le-au plăsmuit.

76. Qarun a fost din neamul lui Moise, însă el s-a răzvrătit împotriva lor. Şi i-am dat Noi atâtea comori, încât numai cheile lui apăsau greu asupra unei cete de [bărbaţi] vânjoşi. Şi când i-a zis lui neamul său: “Nu te semeţi, fiindcă Allah nu-i iubeşte pe cei care se semeţesc,

77. Ci caută cu ceea ce ţi-a dăruit Allah Casa cea veşnică! Şi nu uita partea ta din această viaţă! Şi fă bine, aşa după cum şi Allah ţi-a făcut ţie bine! Şi nu umbla după stricăciune pe pământ, fiindcă Allah nu-i iubeşte pe cei care fac stricăciune,”

78. A zis el: “Mie mi s-a dat ceea ce am numai pentru ştiinţa pe care eu o stăpânesc!” Oare el nu ştia că Allah a nimicit înainte de el dintre neamuri pe cine era mai puternic decât el şi adunase mai multe bunuri? Iar nelegiuiţii nu sunt întrebaţi pentru păcatele lor!

79. Şi a ieşit el dinaintea neamului său cu toată podoaba sa. Cei care voiau viaţa lumească au zis atunci: “O, de-am avea şi noi asemenea cu ceea ce i s-a dat lui Qarun! El este [un om] cu mare noroc!”

80. Însă aceia cărora le-a fost dăruită ştiinţa au zis: “Vai vouă! Răsplata lui Allah este mai bună pentru aceia care cred şi săvârşesc fapte bune!” Însă ea [răsplata] nu va fi primită decât de către cei statornici.

81. Noi am făcut ca pământul să-l înghită pe el şi casa lui şi nu a avut el nici o ceată care să-l sprijine împotriva lui Allah şi nu a fost el dintre cei în stare să se ajute pe ei înşişi.

82. Şi cei care doriseră ieri să fie în locul lui au zis în dimineaţa următoare: “Vai! Într-adevăr Allah măreşte câştigul aceluia care voieşte El dintre robii Săi sau îl micşorează. Dacă Allah nu ar fi fost milostiv cu noi, ar fi [lăsat pământul] să ne înghită şi pe noi. Vai! Într-adevăr necredincioşii nu izbândesc!”

83. Această Casă de Veci o facem Noi pentru aceia care nu voiesc fală pe pământ, nici stricăciune. Iar sfârşitul [bun] este al acelora care au frică.

84. Cel ce vine cu faptă bună va avea parte de ceva şi mai bun decât ea, iar cel ce vine cu faptă rea [să ştie că] cei care săvârşesc fapte rele nu vor fi răsplătiţi decât dup ceea ce au săvârşit.

85. Acela care ţi-a prescris Coranul te va aduce înapoi la locul unde [tu vrei] să te întorci. Spune: “Domnul meu ştie mai bine cine vine cu călăuzirea şi cine este în rătăcire răzvedită!”

86. Tu nu nădăjduiai să ţi se aducă ţie Cartea, decât ca o îndurare de la Domnul tău. Aşadar, nu fi niciodată un ajutor pentru necredincioşi!

87. Şi ei să nu te abată de la versetele lui Allah, după ce ele ţi-au fost trimise ţie, şi cheamă la Domnul tău şi nu fi dintre politeişti! 

88. Şi nu chema alături de Allah un alt dumnezeu, căci nu este alt Dumnezeu afară de El! La El este judecata şi la El veţi fi aduşi înapoi!

SURAT AL-‘ANKABUT

(Mekkană [85]; 69 versete)

În numele lui Allah Cel Milostiv, Îndurător

1. Alif, Lam, Mim.

2. Oare socotesc oamenii că vor fi lăsaţi [în pace], dacă vor spune “Noi credem!”, şi că ei nu vor fi încercaţi?

3. Noi i-am încercat pe cei de dinaintea lor şi Allah îi cunoaşte pe cei care spun adevărul şi îi cunoaşte pe cei care mint [în privinţa credinţei].

4. Sau socotesc cei care săvârşesc fapte rele că vor putea scăpa de Noi? Ce rău judecă ei!

5. Aceia care nădăjduiesc în răsplata bună la întâlnirea cu Allah [să ştie că] termenul lui Allah va veni. El este Cel care Aude Totul şi este Atoateştiutor.

6. Şi cel care se luptă nu se luptă decât pentru sine, căci Allah este mult prea înstărit ca să aibă nevoie de lume.

7. Cât despre aceia care cred şi săvârşesc fapte bune, Noi îi vom ierta pe ei pentru faptele lor rele şi-i vom răsplăti pe ei pentru faptele cele mai bune pe care le-au săvârşit.

8. L-am îndemnat pe om să se poarte cu părinţii săi frumos. Însă dacă ei se vor lupta cu tine pentru ca să-Mi faci Mie ca asociat ceva despre care tu nu ai ştiinţă, nu le da lor ascultare! La Mine este întoarcerea voastră, iar Eu vă voi vesti ceea ce aţi făcut.

9. Şi pe cei care cred şi săvârşesc fapte bune îi vom face Noi să intre printre cei buni [în Paradis].

10. Printre oameni sunt [unii] care zic: “Noi credem în Allah”, dar dacă au ei de suferit pentru Allah, atunci socotesc ei că încercarea oamenilor este asemenea cu pedeapsa din partea lui Allah. Dar dacă le vine lor biruinţa de la Domnul tău, atunci ei zic: “Noi am fost cu voi!” Dar oare nu este Allah cel care ştie cel mai bine ce se află în piepturile tuturor lumilor?

11. Allah îi cunoaşte prea bine pe cei care cred, după cum la fel de bine îi cunoaşte şi pe cei făţarnici.

12. Şi cei care nu cred le zic acelora care cred: “Urmaţi calea noastră, iar noi vom purta păcatele voastre!” Însă ei nu vor purta nimic din păcatele lor, căci ei sunt mincinoşi.

13. Ci ei vor purta poverile lor şi alte poveri împreună cu poverile lor, iar în Ziua Învierii vor fi ei întrebaţi despre ceea ce au născocit.

14. Şi Noi l-am trimis pe Noe la neamul său şi a rămas printre ei o mie de ani fără cincizeci de ani. Şi i-a apucat pe ei potopul, pentru că au fost nelegiuiţi.

15. Şi i-am mântuit Noi pe el şi pe locuitorii corabiei şi am făcut Noi [această întâmplare] un semn pentru lumi.

16. [Şi adu-ţi aminte] şi de Avraam, când a zis neamului său: “Adoraţi-L pe Allah şi fiţi cu frică de El! Aceasta este mai bine pentru voi, dacă voi ştiţi!”

17. Însă voi adoraţi în locul lui Allah nişte idoli şi născociţi minciună. Aceia în care credeţi voi în locul lui Allah nu pot avea nici un mijloc pentru hrănirea voastră. Căutaţi hrana voastră la Allah, adoraţi-L pe El şi aduceţi-I Lui mulţumire, căci la El veţi fi întorşi!

18. Iar dacă voi învinuiţi de minciună, [să ştiţi că] şi alte comunităţi au învinuit de minciună înainte de voi, iar trimisului nu-i revine decât transmiterea limpede!

19. Oare nu ştiu ei cum a făcut Allah făpturile prima oară şi cum le va face pe ele apoi din nou? Acesta este [un lucru] uşor pentru Allah.

20. Spune: “Umblaţi pe pământ şi vedeţi cum Allah a început creaţia! Tot astfel va crea Allah făpturile din nou, căci Allah este peste toate cu putere.

21. El pedepseşte pe cine voieşte El şi este îndurător cu cine voieşte El şi la El veţi fi aduşi înapoi.

22. Şi nu puteţi voi să scăpaţi de puterea Lui nici pe pământ şi nici în cer şi voi nu aveţi în afară de Allah nici aliat şi nici sprijinitor.

23. Iar aceia care nu cred în semnele lui Allah şi în întâlnirea cu El, aceia nu pot nădăjdui în îndurarea Mea şi aceia vor avea parte de pedeapsă dureroasă.”

24. Şi nu a fost răspunsul neamului său decât că ei au zis: “Omorâţi-l sau ardeţi-l în foc!”, însă Allah l-a mântuit de foc. Întru aceasta sunt semne pentru un neam de oameni care cred.

25. Şi a zis: “Voi aţi luat în locul lui Allah zei pentru ca să vă apropiaţi între voi în viaţa lumească, dar în Ziua de Apoi vă veţi lepăda unul de altul şi vă veţi blestema unul pe altul, iar sălaşul vostru va fi Focul şi nu veţi avea voi sprijinitori.”

26. A crezut în El Lot, care a zis: “Eu purced către Domnul meu. El este Cel Puternic şi Înţelept.”

27. Şi Noi i-am dăruit lui [Avraam] pe Isaac şi pe Iacob, am dăruit urmaşilor săi profeţia şi Cartea şi i-am dat lui răsplata [cuvenită] în această lume, iar în Lumea de Apoi se va afla el printre cei drepţi.

28. [Şi adu-ţi aminte] când a zis Lot neamului său: “Voi săvârşiţi faptă ruşinoasă, pe care nu a mai săvârşit-o nimeni din toate lumile mai înainte de voi!

29. Oare voi vă apropiaţi de bărbaţi şi pândiţi la drum şi în adunarea voastră săvârşiţi faptă urâtă?” Răspunsul neamului său nu a fost altul decât că ei au spus: “Fă să ne vină pedeapsa lui Allah, dacă tu eşti dintre cei care spun adevărul!”

30. A zis el: “Doamne, ajută-mă împotriva neamului de stricători!”

31. Şi când au venit trimişii Noştri la Avraam cu vestea cea bună, i-au zis: “Noi venim să nimicim pe locuitorii cetăţii, căci locuitorii ei sunt nelegiuiţi!”

32. El a zis: “Dar în ea se află Lot!” Şi au răspuns ei: “Noi ştim mai bine cine se află în ea! Pe el împreună cu familia lui îi vom mântui, afară de muierea lui care va fi printre cei ce vor pieri.”

33. Şi când au venit trimişii Noştri la Lot, el a fost îndurerat pentru ei şi nu s-a simţit în stare să-i ajute, însă ei au zis: “Nu te teme şi nu fi mâhnit!... Noi te vom mântui pe tine împreună cu familia ta, afară de muierea ta care va fi printre cei ce vor pieri.

34. Noi vom pogorâ asupra locuitorilor din această cetate pedeapsă aspră din cer, pentru că ei sunt nelegiuiţi.”

35. Şi Noi am făcut din aceasta un semn limpede pentru un neam de oameni care pricep.

36. Şi la [neamul din] Madyan [l-am trimis Noi] pe fratele lor Şuayb, care le-a zis: “O, neam al meu! Adoraţi-L pe Allah! Şi nădăjduiţi voi în răsplata din Ziua de Apoi şi nu pricinuiţi stricăciune pe pământ!”

37. Însă ei l-au socotit mincinos şi i-a lovit pe ei cutremurul şi dimineaţa zăceau întinşi, fără viaţă, în căminele lor. 

38. [Tot astfel i-am nimicit şi pe cei din neamurile] ‘Ad şi Thamud şi vă este vouă limpede din casele lor. Şeitan le-a împodobit faptele lor şi i-a împiedicat pe ei de la drum, cu toate că ei fuseseră în stare să vadă limpede [că ei urmează calea rătăcirii].

39. [Şi i-am nimicit Noi] pe Qarun, pe Faraon şi pe Haman. A venit Moise la ei cu semne limpezi, însă s-au purtat cu semeţie pe pământ şi nu au scăpat nici ei.

40. Pe fiecare l-am pedepsit Noi după păcatul lui: printre ei se află acela asupra căruia am trimis vijelie cu pietre; printre ei se află acela pe care l-a lovit strigătul; printre ei se află acela pe care Noi am făcut să-l înghită pământul; printre ei se află acela pe care Noi l-am înecat. Şi nu Allah a fost nedrept cu ei, ci ei au fost nedrepţi faţă de ei înşişi.

41. Pilda acelora care au luat ocrotitori în locul lui Allah este ca pilda păianjenului care şi-a făcut o casă; dar cea mai slabă casă este casa păianjenului, dacă ei măcar ar fi ştiut!

42. Allah ştie orice cheamă ei în locul Său, căci El este Cel Puternic şi Înţelept.

43. Şi aceste pilde Noi le dăm oamenilor, dar nu le înţeleg decât cei pricepuţi.

44. Allah a creat cerurile şi pământul cu [chibzuinţă] adevărată şi în aceasta este un semn pentru cei credincioşi.

45. Recită ceea ce ţi s-a revelat din Carte şi împlineşte Rugăciunea! Rugăciunea împiedică de la ceea ce este ruşinos şi de la ceea ce este oprit. Iar pomenirea [voastră] de către Allah este lucru şi mai mare, iar Allah ştie ce faceţi voi!

46. Nu discutaţi cu oamenii Cărţii decât în felul cel mai frumos, afară de aceia dintre ei care sunt nelegiuiţi [cu voi]! Şi spuneţi:” Noi credem în ceea ce ni s-a trimis nouă şi vi s-a trimis vouă! Domnul nostru şi Domnul vostru este unul singur şi noi Lui îi suntem supuşi.” 

47. Şi astfel ţi-am trimis Noi ţie Cartea. Iar aceia cărora Noi le-am dat Cartea cred în ea. Şi printre aceştia sunt unii care vor crede în ea şi numai necredincioşii tăgăduiesc semnele Noastre.

48. Şi tu nu ai citit mai înainte de ea nici o altă carte şi nici nu ai scris-o cu mâna ta dreaptă. Atunci s-ar fi îndoit cei care tăgăduiesc Adevărul.

49. Ba ea [constă din] versete păstrate în piepturile acelora cărora li s-a dat cunoaşterea şi nu tăgăduiesc versetele Noastre, în afară de cei nelegiuiţi.

50. Şi zic ei: “De ce nu i se trimit lui minuni de la Domnul său?” Spune: “Ci minunile sunt numai la Allah, iară eu sunt doar un vestitor limpede.”

51. Oare nu le este lor de ajuns că Noi ţi-am trimis ţie Cartea care le este recitată? Întru aceasta este îndurare şi pomenire pentru un neam [de oameni] care vor să creadă.

52. Spune: “Allah este deajuns ca martor între mine şi între voi! El ştie ce se află în ceruri şi ce se află pe pământ. Iar aceia care cred în deşertăciune şi nu cred în Allah, aceia sunt pierduţi.”

53. Ei îţi cer să grăbeşti pedeapsa. Şi de n-ar fi un termen hotărât, le-ar veni pedeapsa! Şi fără îndoială că ea va veni peste ei, pe neaşteptate, fără ca ei să simtă.  

54. Ei îţi cer să grăbeşti pedeapsa, în vreme ce [ei ştiu că] Gheena îi va împresura pe necredincioşi,

55. Într-o zi când îi va cuprinde pe ei pedeapsa de deasupra lor şi de sub picioarele lor şi li se va zice lor: “Gustaţi voi ceea ce aţi săvârşit!”

56. O, robi ai Mei care aţi crezut! Pământul Meu este atât de întins! Adoraţi-Mă numai pe Mine!

57. Fiecare suflet va gusta moartea. Apoi veţi fi voi aduşi înapoi la Noi.

58. Acelora care cred şi împlinesc fapte bune le vom dărui Noi locuinţă în părţile de sus ale Raiului, pe sub care curg pâraie şi veşnic vor sălăşlui ei în ele. Minunată răsplată pentru cei ce fac lucruri [bune],

59. Pentru cei care sunt statornici şi în Domnul lor se încred!

60. Şi câte vietăţi sunt care nu poartă hrana lor! Allah le hrăneşte şi pe ele [şi vă hrăneşte] şi pe voi! El este Cel care Aude Totul şi Atoateştiutor. 

61. Şi dacă tu îi întrebi, cine a creat cerurile şi pământul şi a supus Soarele şi Luna, ei răspund: “Allah!” Atunci cum de se lasă ei abătuţi?

62. Allah dă din belşug cele spre vieţuire cui voieşte El dintre robii Săi sau le împuţinează lor. Allah este a toate ştiutor.

63. Iar dacă tu îi întrebi cine pogoară apa din cer şi învie cu ea pământul, după ce el a fost mort, ei răspund: “Allah!” Spune: “Slavă lui Allah!” Însă cei mai mulţi dintre ei nu pricep.

64. Şi nu este această viaţă lumească decât glumă şi joacă, însă în Lumea de Apoi este viaţa cea adevărată! Dacă ei ar şti!

65. [Aminteşte-le lor], dacă ei se urcă pe corabie şi Îl invocă numai pe Allah, fără să-I facă Lui nici un părtaş, însă după ce ăi izbăveşte [readucându-i] pe uscat, iată-i pe ei cum Îi fac asociaţi,

66. Pentru a tăgădui ceea ce le-am dat lor şi pentru a se bucura [de plăcerile acestei lumi], însă ei vor şti!

67. Oare nu văd ei că Noi am făcut [locul în care trăiesc ei] un loc sacru şi sigur, în vreme ce oamenii din jurul lor sunt răpiţi? Şi oare cred ei în deşertăciune şi tăgăduiesc binefacerea lui Allah?

68. Şi cine este mai nelegiuit decât acela care născoceşte minciuni asupra lui Allah sau tăgăduieşte Adevărul, atunci când vine la el? Oare nu se află în Gheena sălaş pentru necredincioşi?

69. Iar pe aceia care luptă pentru Noi îi vom călăuzi Noi pe căile Noastre, căci Allah este cu cei credincioşi care fac bine.

SURAT AR-RUM

(Mekkană [84]; 60 versete)

În numele lui Allah Cel Milostiv, Îndurător

1. Alif, Lam, Mim.

2. Romanii au fost înfrânţi,

3. În pământul cel mai apropiat; însă dup înfrângerea lor, vor învinge ei,

4. În câţiva ani. La Allah a fost hotărârea şi mai înainte şi după aceea se vor bucura dreptcredincioşii

5. De ajutorul lui Allah. El ajută cui voieşte El şi El este Cel Atotputernic şi Îndurător.

6. Aceasta este făgăduinţa lui Allah. Şi Allah nu-Şi calcă făgăduinţa, însă cei mai mulţi oameni nu ştiu.

7. Ei cunosc ceea ce este văzul din viaţa aceasta, însă ei sunt neştiutori faţă de Viaţa de Apoi!

8. Oare n-au văzut ei că Allah nu a creat cerurile şi pământul şi ceea ce este între ele decât întru adevăr şi pentru un termen hotărât? Însă mulţi dintre oameni nu cred în întâlnirea cu Domnul lor.

9. Oare n-au purces ei pe pământ şi n-au văzut ei cum a fost sfârşitul celor de dinainte de ei? [Aceia] au fost mai puternici decât ei, au scurmat pământul şi l-au locuit în număr mai mare decât îl locuiesc ei. Şi au venit la ei trimişii lor cu semnele limpezi. Şi Allah nu i-a nedreptăţit pe ei, ci numai ei au fost nedrepţi cu ei înşişi.

10. Apoi a fost rău sfârşitul celor care au săvârşit rău, fiindcă ei au tăgăduit semnele lui Allah şi le-au luat pe ele în derâdere.

11. Allah creează făptura, apoi a face din nou, apoi la el veţi fi aduşi înapoi.

12. În Ziua când va veni Ceasul, nelegiuiţii vor fi deznădăjduiţi

13. Şi nu vor avea dintre asociaţii lor mijlocitori şi se vor lepăda de asociaţii lor.

14. În Ziua când va veni Ceasul, în Ziua aceea se vor despărţi ei [unii de alţi].

15. În ce-i priveşte pe cei care au crezut şi au săvârşit fapte bune, ei se vor bucura într-o Grădină,

16. Iar în ce-i priveşte pe cei care nu au crezut şi au socotit semnele Noastre ca şi întâlnirea cu Lumea de Apoi ar fi minciuni, aceia vor fi aduşi la pedeapsă.

17. Aduceţi, aşadar, slavă lui Allah, când vine seara pentru voi şi când vă treziţi dimineaţa!

18. Slavă Lui în ceruri şi pre pământ – atât înainte de asfinţit, cât şi când sunteţi în mijlocul zilei!

19. El îl scoate pe cel viu din cel mort şi-l scoate pe cel mort din cel viu. El dă viaţă pământului, după moartea lui. Şi tot astfel veţi fi şi voi scoşi.

20. Printre semnele Lui [este acela] că El v-a creat pe voi din ţărână şi apoi iată-vă pe voi oameni care v-aţi răspândit [pe pământ].

21. Şi printre semnele Lui [este acela] că El v-a creat din voi înşivă soaţe, pentru ca voi să trăiţi în linişte împreună cu ele. Şi El a pus între voi dragoste şi îndurare şi întru aceasta sunt semne pentru un neam [de oameni] care chibzuiesc.

22. Şi printre semnele Lui sunt crearea cerurilor şi a pământului şi deosebirea limbilor voastre şi culorilor voastre. Întru aceasta sunt semne pentru cei care ştiu.

23. Şi printre semnele Lui sunt somnul vostru în timpul nopţii şi în timpul zilei şi căutarea de către voi a harului Său. Întru aceasta sunt semne pentru un neam [de oameni] care aud.

24. Şi printre semnele Lui este [acela] că El vă arată vouă fulgerul, cu teamă [de trăsnet] şi cu nădejde [în ploaie], şi că pogoară apă din cer, cu care învie pământul, după moartea lui. Întru aceasta sunt semne pentru un neam [de oameni] care pricep.

25. Şi printre semnele Lui este [acela] că cerul şi pământul există prin porunca Sa, iar dacă vă va chema pe voi cu o chemare, veţi ieşi voi din pământ.

26. Ai Lui sunt cei din ceruri şi de pre pământ şi toţi Îi sunt Lui supuşi.

27. El este Cel care face prima oară făpturile şi apoi le face din nou – şi aceasta este şi mai uşor pentru El – şi a Lui este pilda cea mai înaltă din ceruri şi de pre pământ şi El este Atotputernic şi Înţelept.

28. El vă va face vouă pildă din voi înşivă: Aveţi voi dintre cei pe care-i stăpânesc mâinile voastre drepte tovarăşi la cele cu care v-am înzestrat pe voi şi sunteţi voi întru aceasta de o seamă cu ei? Vă temeţi de ei aşa cum este teama voastră de voi înşivă? Astfel tâlcuim Noi semnele pentru un neam [de oameni] care pricep.

29. Ba aceia care sunt nelegiuiţi urmează poftele lor, fără de ştiinţă. Şi cine-l poate călăuzi pe cel pe care Allah l-a dus în rătăcire? Ei nu vor avea sprijinitori.

30. Ridică-ţi faţa ta spre Religia cea adevărată! Această [religie] este firea [creată de] Allah, după care El i-a creat pe oameni. Nu există schimbare în creaţia lui Allah. Aceasta este Religia cea dreaptă, dar cei mai mulţi oameni nu ştiu.

31. Întoarceţi-vă la El căindu-vă! Fiţi cu frică de El şi împliniţi Rugăciunea şi nu fiţi dintre politeişti,

32. Dintre cei care au divizat religia lor şi au devenit secte, fiecare ceată bucurându-se pentru ceea ce are ea!

33. Dacă-i atinge pe oameni un rău, atunci Îl cheamă ei pe Domnul lor, întorcându-se căiţi către El. Apoi, după ce le dă să guste îndurarea Sa, iată-i pe o parte dintre ei cum Îi fac Domnului lor asociaţi,

34. Fiind nemulţumitori faţă de ceea ce Noi le-am dat. “Bucuraţi-vă voi, dar în curând voi veţi şti!...”

35. Sau le-am trimis Noi vreo dovadă care vorbeşte despre ceea ce ei I-au făcut Lui ca asociaţi?

36. Când le dăm Noi oamenilor să guste îndurarea, atunci se bucură de ea, însă când îi loveşte pe ei vreun rău pentru ceea ce au săvârşit mâinile lor mai înainte, atunci iată-i pe ei cum deznădăjduiesc.

37. Oare n-au văzut ei că Allah dă cele de trebuinţă din belşug cui voieşte El sau le împuţinează [cui voieşte El]? Întru aceasta sunt semne pentru un neam [de oameni] care cred.

38. Aşadar, dă celui care ţi-e rudă apropiată ceea ce i se cuvine, ca şi sărmanului şi trecătorului de pe drum! Aceasta este mai bine pentru aceia care doresc îndurarea lui Allah. Şi aceştia sunt cei care izbândesc.

39. Ceea ce voi daţi cu camătă pentru ca să se mărească pe seama averii oamenilor nu va spori la Allah, însă aceia care oferă Zakat, dorind îndurarea lui Allah, aceia vor avea îndoit.

40. Allah este Cel care v-a creat pe voi, apoi v-a dat vouă cele de trebuinţă, apoi vă face pe voi să muriţi, apoi vă readuce pe voi la viaţă. Oare se află printre asociaţii voştri cineva care să facă ceva din acestea? Laudă Lui! El este mai presus de ceea ce Îi faceţi voi ca asociaţi!

41. Stricăciunea s-a arătat pe uscat şi pe mare, din pricina a ceea ce săvârşesc mâinile oamenilor, pentru ca [Allah] să-i facă pe ei să guste o parte din ceea ce ei au făcut. Poate că ei se vor întoarce!

42. Spune: “Purcedeţi pe pământ şi vedeţi care a fost sfârşitul celor de mai înainte! Cei mai mulţi dintre ei au fost politeişti!”

43. Îndreaptă faţa ta către Religia cea dreaptă, înainte de a veni de la Allah o Zi ce nu poate fi respinsă! În Ziua aceea [oamenii] vor fi despărţiţi:

44. Acela care nu crede va avea parte de necredinţa lui, iar aceia care au săvârşit fapte bune pentru sufletele lor pregătesc,

45. Pentru ca [Allah] să-i răsplătească pe cei care cred şi săvârşesc fapte bune din mare mila Sa. El nu-i iubeşte pe necredincioşi.

46. Şi printre semnele Sale sunt [acela că El] trimite vânturile de bine vestitoare, pentru ca să vă facă să gustaţi din îndurarea Sa şi pentru ca să plutească la porunca Sa corăbiile, pentru ca să căutaţi harul Său. Poate că voi veţi fi mulţumitori!

47. Noi am trimis profeţi la neamurile lor mai înainte de tine şi le-au dus lor semne limpezi. Şi Ne-am răzbunat Noi pe cei care au fost nelegiuiţi şi a fost o datorie pentru Noi ajutarea dreptcredincioşilor.

48. Allah este Cel care trimite vânturile şi ele ridică nori, iar El îi risipeşte pe cer, aşa după cum voieşte, şi îi face pe ei bucăţi şi vezi atunci ploaia cum iese din mijlocul lor. Iar când îi atinge cu ea pe cine voieşte El dintre robii Săi, iată-i pe ei cum se bucură,

49. Măcar că au fost ei înainte de a fi trimisă asupra lor – chiar înainte de aceasta – încremeniţi de deznădejde.

50. Priveşte la urmările îndurării lui Allah, cum învie El pământul, dup moartea lui. Acesta este Cel care îi învie pe morţi şi El este cu putere peste toate.

51. Însă dacă trimitem Noi un vânt şi văd [ogorul lor] îngălbenit, rămân ei după aceea nemulţumitori.

52. Dar tu nu-i poţi face pe morţi să audă şi nu-i poţi face pe surzi să audă chemarea, dacă ei întorc spatele, fugind.

53. Tu nu poţi fi călăuzitor pentru cei orbi [îndepărtându-i] de rătăcirea lor. Tu nu-i poţi face să audă decât pe cei care cred în semnele Noastre şi sunt cu totul supuşi.

54. Allah este Cel care vă creează pe voi în slăbiciune, apoi după slăbiciune vă dă putere, iar după putere dă slăbiciune şi cărunteţe, căci Allah creează ceea ce voieşte şi El este Atoateştiutor şi Atotputernic.

55. Şi în Ziua în care va sosi Ceasul vor jura nelegiuiţii că ei nu au rămas decât un ceas. Aşa sunt ei îndepărtaţi de la adevăr.

56. Însă cei care au fost dăruiţi cu învăţătură şi credinţă vor zice: “Voi aţi rămas, după hotărârea lui Allah, până în Ziua Învierii şi aceasta este Ziua Învierii, însă voi nu ştiţi.”

57. Şi în Ziua aceea nu le va fi de nici un folos dezvinovăţirea acelora care au fost nelegiuiţi şi nici nu vor fi ei chemaţi să caute îndurarea.

58. Am dat Noi în acest Coran tot felul de pilde pentru oameni, însă dacă le duci lor un semn, zic ei care nu cred: “Voi nu sunteţi decât nişte înşelători!”

59. Aşa pecetluieşte Allah inimile celor care nu ştiu.

60. Însă fii răbdător, căci făgăduinţa lui Allah este adevăr! Şi să nu te clintească cei care nu cred! 

SURAT LUQMAN

(Mekkană [57]; 34 versete)

În numele lui Allah Cel Milostiv, Îndurător

1. Alif, Lam, Mim.

2. Acestea sunt versetele Cărţii celei pline de înţelepciune.

3. [În ele sunt] călăuzire şi îndurare pentru cei care fac bine,

4. Care împlinesc Rugăciunea, achită Dania şi care cred în Viaţa de Apoi.

5. Aceştia au bună călăuzire de la Domnul lor şi aceştia vor fi cei care vor izbândi.

6. Dar printre oameni sunt şi [unii] care cumpără poveştile deşarte pentru a rătăci cu ele de la calea lui Allah, fără de ştiinţă, şi pentru a o lua în derâdere. Aceia vor avea parte de pedeapsă înjositoare.

7. Iar atunci când i se recită lui versetele Noastre, el se întoarce de la ele semeţ, de parcă nici nu le-ar auzi, ca şi când ar avea în urechile sale o greutate. Vesteşte-i lui o pedeapsă dureroasă!

8. Aceia, însă care cred şi săvârşesc fapte bune vor avea parte de grădinile fericirii,

9. Şi veşnic vor rămâne în ele. Făgăduinţa lui Allah este adevărată, iar El este Puternic şi Înţelept

10. El a creat cerurile fără stâlpi pe care voi să-i puteţi vedea şi a arunca [înfigând] îm pământ munţi trainici, pentru ca el să nu se clatine cu voi şi a risipi pe el tot felul de vietăţi. Şi am coborât Noi din cer ploaia şi am făcut să crească pe el plante folositoare de tot felul.

11. “Aceasta este creaţia lui Allah! Arătaţi-mi mie ce au creat aceia pe care [i-aţi luat] în locul Lui” Însă cei nelegiuiţi sunt în rătăcire răzvedită.

12. Noi i-am dat lui Luqman înţelepciunea, [zicând]: “Adu-I mulţumiri lui Allah, căci cel care auce mulţumiri nu aduce mulţumiri decât pentru sine, pe când cel care este nemulţumitor [să ştie că] Allah cu adevărat nu are nevoie de nimic şi El este Vrednic de Laudă.

13. Şi i-a zis Luqman fiului său, sfătuindu-l pe el: “O, fiule! Nu-I face lui Allah asociat, căci facerea de părtaşi este fărădelege mare!"

14. Noi l-am povăţuit pe om [să facă bine] părinţilor săi, mama lui l-a purtat, [supurtând pentru el] slăbiciune după slăbiciune, iar înţărcarea lui a fost după doi ani, [spunând]: “Adu mulţumire Mie şi părinţilor tăi, căci la Mine este întoarcerea!

15. Dar dacă se străduiesc pentru ca tu să-Mi faci ca asociat altceva, despre care tu nu ai cunoştinţă, atunci nu te supune lor! Rămâi împreună cu ei în această lume, cu dreptate, dar urmează calea acelora care se întorc către Mine, căci apoi la Mine este întoarcerea şi eu vă voi vesti ceea ce aţi făcut!”

16. “O, fiul Meu! De ar fi [ceva] de greutatea numai a unui bob de muştar şi s-ar afla ascuns într-o stâncă, în ceruri sau în pământ, Allah îl va scoate la iveală, iar Allah este Binevoitor şi Bineştiutor!

17. O, fiul Meu! Împlineşte Rugăciunea, porunceşte fapta bună, opreşte de la ceea ce este urât şi rabdă ceea ce vine asupra ta, căcu aceasta este dintre lucrurile hotărâte [de Allah]!

18. Nu te întoarce de la oameni şi nu păşi pe pământ cu semeţie, căci Allah nu-l iubeşte pe cel trufaş şi mândru!

19. Fii cumpătat în mersul tău şi scoboară glasul tău, căci cel mai urât dintre toate este glasul măgarului!”

20. Oare nu vedeţi voi că Allah v-a supus vouă câte sunt în ceruri şi câte sunt pe pământ şi v-a copleşit pe voi cu binefacerile Sale – atât cele văzute cât şi cele ascunse? Şi sunt unii dintre oameni care discută despre Allah! Fără de ştiinţă, fără călăuzire şi fără carte care să-i lumineze!

21. Şi când li se zice lor: “Urmaţi ceea ce a trimis Allah!”, atunci zic ei: “Ba noi urmăm cele cu care i-am găsit pe părinţii noştri!” Dar dacă-i cheamă Şeitan la pedeapsa văpăii?!

22. Acela care supune faţa sa lui Allah şi este binefăcător, acela s-a prins de toarta cea mai trainică. La Allah se află sfârşitul [tuturor] lucrurilor.

23. Iar acela care nu crede, să nu te întristeze necredinţa lui! La Noi este întoarcerea lor şi [atunci] Noi le vom vesti ceea ce au făcut ei. Allah este Bineştiutor al celor ascunse în piepturi.

24. Le dăm lor bucuria numai pentru puţin [timp], apoi îi vom sili pe ei la aspră pedeapsă.

25. Însă dacă îi întrebi: “Cine a creat cerurile şi pământul?”, ei vor răspunde: “Allah!” Spune: “Slavă lui Allah!” Dar cei mai mulţi dintre ei nu ştiu.

26. Ale lui Allah sunt cele din ceruri şi de pre pământ. Îşi este Sieşi îndeajuns [suficient] şi Vrednic de Laudă!

27. Şi de s-ar schimba în tocuri de scris toţi copacii de pe pământ şi de s-ar vărsa în mare şapte mări [de cerneală], cuvintele lui Allah tot nu s-ar termina. Allah este Puternic şi Înţelept

28. Crearea voastră şi învierea voastră nu sunt [pentru Allah] decât [la fel de uşoare] ca pentru un singur suflet! Allah este Cel care Aude Totul şi Cel care Vede!

29. Oare nu vezi că Allah face să intre noaptea în zi şi face să intre ziua în noapte şi că El a supus Soarele şi Luna, fiecare alergând până la un termen hotărât, şi că Allah este bineştiutor a ceea ce faceţi voi?

30. Aceasta pentru că Allah este Adevărul, iar ceea ce chemaţi în locul Lui sunt vorbe deşarte şi pentru că Alllah este Cel Înalt şi Puternic.

31. Oare nu vezi că din harul lui Allah corăbiile plutesc pe mare, spre a vă arăta vouă din semnele Sale? Şi întru aceasta sunt semne pentru oricine este răbdător şi mulţumitor.

32. Şi dacă-i învăluie pe ei valurile, asemenea umbrelor, atunci Îl cheamă ei numai pe Allah, cu credinţă faţă de religia Lui, iar după cei izbăveşte pe ei, [aducându-i] pe uscat, atunci unii dintre ei sunt şovăitori şi nimeni nu tăgăduieşte semnele Noastre, afară numai de cel viclean şi de cel nemulţumitor.

33. O, voi oameni, fiţi cu frică faţă de Domnul vostru şi temeţi-vă de o Zi în care nici un părinte nu-i va putea fi fiului său de ajutor şi nici un fiu nu-i va fi de ajutor părintelui său! Făgăduinţa lui Allah este Adevăr. Şi să nu vă înşele pe voi viaţa lumească şi să nu vă înşele pe voi cel amăgitor în privinţa lui Allah!

34. Numai la Allah se află cunoaşterea Ceasului. El face să coboare ploaia îmbelşugată şi El ştie ce se află în pântece. Nici un suflet nu ştie ce va dobândi mâine şi nici un suflet nu ştie în care [loc de pe] pământ va muri. Allah este Atoateştiutor şi Bineştiutor. 

SURAT AS- SAJDA

(Mekkană [75]; 30 versete)

În numele lui Allah Cel Milostiv, Îndurător

1. Alif, Lam, Mim.

2. Revelarea acestei Cărţi este, fără îndoială, de la Stăpânul lumilor.

3. Zic ei: “El a plăsmuit-o!” Dimpotrivă, ea este Adevărul de la Domnul tău, pentru ca tu să previi un neam, căruia nu i-a venit nici un prevenitor mai înainte de tine. Poate că ei se vor lăsa călăuziţi!

4. Allah este Cel care a creat cerurile şi pământul, precum şi ceea ce se află între ele, în şase zile, şi apoi S-a aşezat pe Tron. Voi nu aveţi în afara Lui ocrotitor şi nici mijlocitor. Oare voi nu vreţi să luaţi aminte?

5. El ocârmuieşte toate lucrurile din cer şi de pre pămât. Apoi vor urca ele la el într-o zi a cărei măsură este de o mie de ani, după cum număraţi voi.

6. Acesta este Ştiutorul lumii celor nevăzute şi a celor văzute, Atotputernic şi Îndurător

7. Care a făcut desăvârşit tot ceea ce a creat. El a scos făptura omului din lut, la început,

8. Apoi i-a făcut pe urmaşii lui dintr-o apă anume demnă de dispreţ [sperma].

9. Apoi l-a plăsmuit pe el şi a suflat în el duhul Său. Şi v-a dat vouă auzul, ochii şi inimile. Însă voi îi aduceţi atât de puţin mulţumire!

10. Şi zic ei: “Oare când noi ne vom pierde în pământ, vom mai fi noi făcuţi din nou?” [Desigur], dar ei nu cred în întâlnirea cu Domnul lor.

11. Spune: “Vă va lua îngerul morţii căruia i-au fost încredinţate sufletele voastre, dar apoi veţi fi aduşi înapoi la Domnul vostru.”

12. Şi de i-ai vedea tu pe nelegiuiţi atunci cu capetele plecate înaintea Domnului lor, zicând: “Doamne, noi am văzut şi am auzit. Lasă-ne pe noi să ne întoarcem, ca să săvârşim fapte bune, căci noi credem acum cu tărie!”

13. Dacă Noi am voi i-am da fiecărui suflet călăuzire, dar cuvântul Meu este adevărat: “Voi umple Gheena cu djinni şi oameni, adunaţi într-aolaltă!”

14. “Gustaţi, aşadar, pentru că voi aţi uitat întâlnirea cu această zi a voastră! Şi Noi v-am uitat pe voi! Gustaţi pedeapsa cea veşnică pentru ceea ce aţi făcut!”

15. Ci numai aceia cred în versetele Noastre, care, atunci când ele le sunt pomenite, cad, prosternându-se, şi aduc laudă şi slavă Domnului lor, fără ca ei să fie semeţi [sajda],

16. Când coastele lor părăsesc culcuşurile, pentru a-L chema pe Domnul lor cu frică şi cu nădejde şi ei fac milostenie din cele cu care i-am înzestrat.

17. Dar nici un suflet nu ştie ce-i este ascuns ca bucurie, drept răsplată pentru ceea ce au săvârşit.

18. Dar oare cel care crede este asemenea cu cel nelegiuit? Nu, ei nu sunt deopotrivă!

19. În ce-i priveşte pe aceia care cred şi săvârşesc fapte bune, ei vor avea parte de grădinile Sălaşului ca răsplată pentru ceea ce au săvârşit.

20. În ce-i priveşte pe aceia care sunt nelegiuiţi, sălaşul lor va fi Focul şi ori de câte ori vor încerca să iasă din el, vor fi împinşi înapoi în el şi li se va zice lor: “Gustaţi pedeapsa Focului, pe care voi aţi tăgăduit-o!”

21. Însă Noi le vom da lor să guste din pedeapsa cea mai apropiată, înainte de pedeapsa cea mare, pentru ca ei să se întoarcă.

22. Şi cine este mai nelegiuit decât acela căruia i se pomenesc versetele Domnului său, iar el se întoarce apoi de la ele? Noi suntem răzbunători faţă de cei nelegiuiţi!

23. Noi i-am dat lui Moise Cartea – deci nu te îndoi de întâlnirea ta cu el – şi Noi am făcut o îndreptare pentru fiii lui Israel.

24. Şi Noi am făcut dintre ei ocârmuitori care să călăuzească după porunca Noastră, câtă vreme ei s-au arătat statornici şi au crezut cu tărie în versetele Noastre.

25. Domnul tău este Cel care va hotărâ între ei şi în Ziua Învierii cu privire la cele asupra cărora au păreri deosebite.

26. Oare nu au luat ei pildă de la neamurile pe care Noi le-am făcut să piară mai înainte de ei şi prin ale căror locuinţe umblă? Întru aceasta sunt semne! Oare ei nu aud?

27. Oare ei nu văd că Noi mânăm apa în pământul cel uscat şi din ea facem să se ivească semănături, din care mănâncă vitele lor şi ei înşişi? Oare ei nu văd?

28. Şi ei zis: “Şi când va fi această victorie, dacă voi spuneţi adevărul?”

29. Spune: “În ziua victoriei nu le va fi de nici un folos credinţa acelora care nu cred şi nu li se va da lor nici un răgaz!”

30. Deci, întoarce-te de la ei şi aşteaptă, căci ei sunt în aşteptare!  

SURAT AL-‘AHZAB

(Medinită [90]; 73 versete)

În numele lui Allah Cel Milostiv, Îndurător

1. O, Profetule! Fii cu frică de Allah şi nu da ascultare necredincioşilor şi făţarnicilor, căci Allah este Atoateştiutor şi Înţelept!

2. Şi urmează ceea ce îţi este revelat de către Domnul tău, căci Allah este bineştiutor a ceea ce săvârşiţi!

3. Şi încrede-te în Allah, căci El este cel mai bun proteguitor!

4. Allah nu i-a dat omului două inimi înlăuntrul său şi nu le-a făcut pe soaţele voastre, de care voi vă despărţiţi, să fie asemenea mamelor voastre. Şi nu i-a făcut pe copiii voştri înfiaţi să fie asemenea fiilor voştri. Acestea sunt cuvinte ce ies din gurile voastre, însă Allah spune Adevărul şi El îl călăuzeşte [pe om] pe drumul cel drept.

5. Chemaţi-i după părinţii lor, căci astfel este mai cu dreptate faţă de Allah. Iar dacă nu-i cunoaşteţi pe părinţii lor, atunci socotiţi-i fraţi ai voştri întru credinţă şi aliaţi ai voştri! Şi nu este nici un păcat pentru ceea ce săvârşiţi voi din greşeală, ci numai pentru ceea ce inimile voastre săvârşesc cu bună ştiinţă. Allah este Iertător şi Îndurător.

6. Profetul este mai milostiv faţă de dreptcredincioşi decât îşi sunt ei înşişi, iar soţiile sale sunt mamele lor. Rudele de sânge sunt mai îndreptăţite între ele [în privinţa succesiunii], după Cartea lui Allah, decât dreptcredincioşii [de la Medina] şi decât însoţitorii lui [de la Mekka], afară de ceea ce [voiţi] să daţi ca binefacere aliaţilor voştri şi aceasta se află scrisă în Carte.

7. [Adu-ţi aminte] când am făcut noi legământ cu profeţii şi cu tine, cu Noe, cu Avraam, cu Moise şi cu Isus – fiul Mariei – şi când a, luat de la ei legământ puternic,

8. Ca El să-i întrebe pe cei care au ţinut legământul lor despre faptele lor! Iar pentru cei necredincioşi a pregătit El pedeapsă dureroasă.

9. O, voi cei care credeţi! Aduceţi-vă aminte de harul lui Allah asupra voastră când au venit oştiri asupra voastră şi când Noi am trimis asupra lor un vânt şi oşteni pe care voi nu i-aţi văzut. Şi Allah este Cel care Vede ceea ce voi împliniţi.

10. Când ei au venit la voi de deasupra voastră şi de sub voi şi când ocjii voştri au fost tulburaţi şi inimile v-au ajuns în gât şi v-aţi făcut voi fel de fel de gânduri în privinţa [făgăduinţei] lui Allah.

11. Atunci au fost dreptcredincioşii încercaţi şi au fost zguduiţi de un cutremur puternic.

12. Şi când au zis făţarnicii şi aceia în ale căror inimi era boală: “Allah şi Trimisul Său nu ne-au promis nouă decât deşertăciune!”

13. Şi când au zis o parte dintre ei: “O, voi, popor din Yathrib! Nu este loc pentru voi! Deci întoarceţi-vă!” Şi au cerut atunci un grup dintre ei îngăduinţa Profetului, zicând: “Casele noastre sunt fără apărare!”, în vreme ce ele nu erau fără apărare, iar ei voiau numai să fugă.

14. De s-ar fi intrat peste ei prin laturile lui [oraşului] şi de li s-ar fi cerut să se răzvrătească, ei ar fi făcut-o fără să fi rămas decât puţin [timp],

15. Însă ei făcuseră mai înainte legământ faţă de Allah să nu se întoarcă, fugind, şi va trebui să dea socoteală pentru legământul faţă de Allah.

16. Spune: “Nu vă va fi de nici un folos fuga, dacă voi veţi fugi de moarte [fără luptă] sau de ucidere [în luptă], şi atunci nu v-aţi bucura voi [de viaţă] decât puţin [timp]!”

17. Spune: “Cine este acela care vă va apăra pe voi de Allah, dacă El vă va vrea un rău sau dacă El vă va dori vouă îndurare?” Nu vor găsi pentru ei [aceia care-şi încalcă legământul faţă de Allah] ocrotitor şi ajutor afară de Allah!

18. Allah îi cunoaşte pe aceia dintre voi care pun piedici şi pe aceia care le spun fraţilor lor: “Veniţi la noi!”, în vreme ce ei nu arată decât puţină vitejie în luptă,

19. [Fiind] zgârciţi cu voi. Şi când teama vine, îi vezi pe ei cum privesc la tine cu ochii rotindu-se, ca acela care leşină de [spaima] morţii. Iar când teama se duce, atunci vă rănesc pe voi cu limbi ascuţite, zgârciţi cu fapta bună. Aceştia nu au crezut niciodată şi, de aceea, Allah zădărniceşte faptele lor, căci acest lucru este uşor pentru Allah.

20. Ei cred că aliaţii nu au plecat. Iar dacă aliaţii vin, doresc ca ei să meargă prin deşert printre beduini şi să întrebe despre veştile voastre. Şi de ar fi printre voi, nu ar lupta ei decât [foarte] puţin.

21. Aţi avut voi în Trimisul lui Allah o pildă frumoasă, pentru cel care nădăjduieşte în Allah şi în Ziua de Apoi şi Îl pomeneşte pe Allah mereu.

22. Şi când i-au văzut dreptcredincioşii pe aliaţi, au zis: “Aceasta este ceea ce ne-au făgăduit Allah şi Trimisul Său. Adevăr au grăit Allah şi Trimisul Său.” Şi nu a făcut aceasta decât să le sporească lor credinţa şi supunerea.

23. Între dreptcredincioşi sunt oameni care au fost sinceri în legământul pe care l-a făcut faţă de Allah, unii dintre ei au pierit, iar alţii dintre ei aşteaptă fără să schimbe nimic [din legământul lor],

24. Pentru ca Allah să-i răsplătească pe cei sinceri pentru sinceritatea lor şi să-i pedepsească pe cei făţarnici, dacă El voieşte, sau să accepte căinţa lor, căci Allah este Iertător şi Îndurător.

25. Şi Allah i-a alungat înapoi pe cei care nu au crezut cu toată furia lor. Ei nu au dăbândit nici un bine. Allah este de ajuns pentru dreptcredincioşi în luptă, căci Allah este Puternic şi Tare.

26. El i-a lăsat pe cei care i-au ajutat dintre oamenii Cărţii să coboare din cetăţile lor şi au aruncat spaimă în inimile lor. Pe o parte dintre ei i-aţi omorât, iar o altă parte dintre ei i-aţi luat în captivitate.

27. El v-a dat vouă spre moştenire ţinutul lor, casele lor, averile lor şi un pământ pe care voi nu l-aţi mai călcat niciodată. Allah este cu putere peste toate.

28. O, Profetule! Spune soţiilor tale: “De voiţi voi această viaţă şi podoabele ei, atunci veniţi, căci eu vă voi da vouă mijloacele cele necesare şi vă voi da vouă dezlegare [prin divorţ], după cuviinţă.

29. Iar de Îi voiţi voi pe Allah şi pe Trimisul Său şi Casa cea de Apoi, atunci Allah a pregătit pentru cele binefăcătoare dintre voi răsplată mare!”

30. O, voi soţii ale Profetului! Aceea dintre voi care va săvârşi o faptă ruşinoasă va avea parte de pedeapsă ce i se va spori îndoit, căci aceasta este pentru Allah [un lucru] uşor!

31. Însă aceleia dintre voi care arată supunere faţă de Allah şi faţă de Trimisul Lui şi împlineşte fapte bune îi vom da Noi răsplată îndoită şi îi vom pregăti întreţinere aleasă.

32. O, voi soţii ale Profetului! Voi nu sunteţi ca nici una dintre femei. Dacă sunteţi pioase, nu vă arătaţi binevoitoare [faţă de bărbaţi], cu vorba, pentru ca acela care are o boală în inimă să nu poftească la voi, şi spuneţi vorbe potrivite!

33. Şedeţi în casele voastre şi nu vă arătaţi [nurii], aşa cum se arătau în vremea Jahiliyyei de mai înainte! Împliniţi Rugăciunea, achitaţi Dania şi fiţi cu supunere faţă de Allah şi Trimisul Său! Allah voieşte să ţină departe de la voi, o, neam al [Profetului], ruşinea şi să vă curăţească pe voi întru totul.

34. Şi ţineţi minte versetele lui Allah care sunt recitate în casele voastre şi înţelepciunea! Allah este Cel Binevoitor şi Bineştiutor.

35. Muslumanilor şi muslumancelor, dreptcredincioşilor şi dreptcredincioaselor, celor supuşi şi celor supuse, celor iubitori de adevăr şi celor iubitoare de adevăr, celor statornici şi celor statornice, celor smeriţi şi celor semerite, celor ce dau milostenii şi acelora [dintre femei] care postesc, celor care îşi păzesc castitatea lor şi acelora [dintre femei] care şi-o păzesc, celor care-L pomenesc pe Allah mereu şi acelora [dintre femei] care-L pomenesc, Allah le-a pregătit iertare şi răsplată mare.

36. Nu se cuvine ca un dreptcredincios şi nici o dreptcredincioasă să mai aleagă, dacă Allah şi Trimisul Său au hotărât în privinţa lor un lucru. Iar acela care se răzvrăteşte împotriva lui Allah şi a Trimisului Său se află în rătăcire învederată.

37. Şi i-ai spus aceluia asupra căruia Allah Şi-a trimis harul Său, cum şi tu ai trimis harul tău asupra lui: “Păstreaz-o pentru tine pe soaţa ta şi fii cu frică de Allah!” Tu ai ţinut ascuns în sufletul tău ceea ce Allah a voit să descopere. Tu te-ai temut de oameni, măcar că Allah este mai vrednic să te temi de El. Apoi, când Zayd a întrerupt orice legătură cu ea, Noi Ţi-am dat-o ţie să-ţi fie soaţă, pentru ca dreptcredincioşii să nu mai aibă reţinere în privinţa soţiilor fiilor lor adoptivi, dacă aceştia întrerup orice legături cu ele. Şi porunca lui Allah trebuie să fie împlinită.

38. Nu este nici un păcat pentru Profet întru ceea ce i-a poruncit Allah. Aceasta este Legea lui Allah pentru aceia care au fost mai înainte. Porunca lui Allah este o hotărâre hărăzită.

39. Aceia care transmit mesajele lui Allah şi se tem de El şi nu se tem de nimeni afară de Allah, [să şti că] Allah este de ajuns pentru a ţine socoteală [la toate].

40. Muhammad nu este tată nici unuia dintre bărbaţii voştri, ci el este Trimisul lui Allah şi încheietorul profeţilor, şi Allah este a toate ştiutor.

41. O, voi cei care credeţi, pomeniţi-L pe Allah mereu 

42. Şi slăviţi-L pe El dimineaţa şi seara!

43. El este Cel ce vă binecuvântează, ca şi îngerii Săi, pentru ca să vă scoată pe voi din întunericuri la lumină. Şi El este cu dreptcredincioşii Îndurător.

44. Salutul lor în ziua când Îl vor întâlni va fi “Pace!” [salam], iar El le-a pregătit lor o răsplată generoasă.

45. O, Profetule Noi te-am trimis ca martor, ca binevestitor, ca prevenitor

46. Şi ca un chemător [al oamenilor] la Allah, cu voia Lui, şi ca o candelă luminoasă.

47. Vesteşte dreptcredincioşilor că ei vor avea  de la Allah mare îndurare!

48. Nu da ascultare necredincioşilor şi făţarnicilor, nu da atenţie răutăţii lor şi încrede-te în Allah, căci Allah este de ajuns ca Ocrotitor!

49. O, voi cei care credeţi! Dacă vă căsătoriţi cu dreptcredincioase şi apoi divorţaţi de ele, înainte să le fi atins, voi nu le puteţi impune o perioadă de aşteptare. Daţi-le lor lucruri de care să se bucure şi lăsaţi-le pe ele libere, după cuviinţă!

50. O, Profetule! Noi îţi îngăduim ţie soţiile tale, cărora tu le dai zestre, precum şi pe acelea care se află sub stăpânirea dreptei tale, pe care Allah ţi le-a dăruit ca pradă, precum şi pe fiicele unchiului tău după tată şi pe fiicele mătuşii tale după tată, pe fiicele unchiului tău după mamă şi pe fiicele mătuşii tale după mamă, care au purces împreună cu tine, şi asemenea orice femeie dreptcredincioasă, dacă se dăruieşte ea însăşi Profetului, dacă primeşte Profetul să o ia în căsătorie, acesta este un privilegiu numai pentru tine, fără de [ceilalţi] dreptcredincioşi. Noi ştim ceea ce le-am impus lor în privinţa soaţelor lor şi acelora pe care le stăpânesc dreptele lor, ca să nu fie nici o stânjeneală pentru tine, iar Allah este Iertător şi Îndurător.

51. Tu poţi lăsa să aştepte pe cine voieşti dintre ele şi tu poţi primi la tine pe cine voieşti. Şi nu este nici un păcat pentru tine, dacă tu chemi la tine una din cele pe care le-ai îndepărtat. Acesta este [lucrul] cel mai apropiat pentru ca ochii lor să se răcorească şi pentru ca ele să nu se întristeze şi să fie mulţumite cu ceea ce le-ai dat tuturora. Allah ştie ceea ce este în inimile voastre căci Allah este Atoateştiutor şi Blând.

52. El nu-ţi mai îngăduie ţie [să iei alte] femei apoi, nici să le schimbi pe ele cu alte soaţe, chiar dacă îţi place frumuseţea lor – afară de cele pe care le stăpâneşte dreapta ta. Allah este peste toate Veghetor.

53. O, voi cei care credeţi! Nu intraţi în casele Profetului, decât dacă vi se dă vouă încuviinţare, pentru o mâncare, făr să aşteptaţi prepararea ei. Dar dacă sunteţi chemaţi, atunci intraţi, însă după ce aţi mâncat, împrăştiaţi-vă, fără a zăbovi la poveşti. Aceasta i-ai pricinui neplăcere Profetului şi el s-ar ruşina de voi [să vă poftească să ieşiţi], însă Allah nu se ruşinează [să vă spună] adevărul. Iar dacă le rugaţi pe ele pentru un lucru, atunci rugaţi-le de după o perdea. Aceasta este mai curat pentru inimile voastre şi pentru inimile lor. Şi nu se cade ca voi să-i pricinuiţi vreo neplăcere Trimisului lui Allah, nici să vă căsătoriţi vreodată cu soţiile sale, după el. Acesta ar fi pentru Allah un mare [păcat].

54. Dacă voi scoateţi la iveală un lucru ori îl ţineţi ascuns, Allah este Atoateştiutor.

55. Nu este nici un păcat pentru ele în privinţa părinţilor lor, copiilor lor, fraţilor lor, a fiilor lor, fiilor surorilor lor, a femeilor lor, a acelora pe care le stăpânesc dreptele lor. Şi fiţi cu frică de Allah, căci Allah este Martor la toate!

56. Allah şi îngerii Săi Se roagă pentru Profet. O, voi cei care credeţi, rugaţi-vă pentru el şi salutaţi-l pe el cu tot respectul.

57. Aceia care Îi necăjesc pe Allah şi Trimisul Său vor fi blestemaţi de Allah în această lume şi în Lumea de Apoi şi El le va pregăti lor pedeapsă umilitoare.

58. Iar aceia care îi vor necăji pe dreptcredincioşi şi pe dreptcredincioase, fără ca ei să fi făcut [ceva pentru care să merite aceasta], aceia vor avea parte de ponegrire şi de păcat răzvădit.

59. O, Profetule! Spune soaţelor tale şi copilelor tale şi muierilor dreptcredincioşilor să se înveselească în jilbaburile lor, căci astfel va fi mai lesne să fie cunoscute şi să nu li se pricinuiască necazuri! Allah este Iertător şi Îndurător.

60. De nu vor înceta cei făţarnici şi cei ce au boală în inimile lor şi cei ce seamănă zvonuri, [îndemnând la răzvrătire], în Medina, Noi te vom aţâţa împotriva lor şi atunci nu-ţi vor mai fi ei vecini în ea decât pentru puţin [timp].

61. Blestemaţi vor fi ei şi oriunde vor fi aflaţi, vor fi ei prinşi şi măcelăriţi fără îndurare.

62. Aceasta a fost legea lui Allah pentru cei care au trăit mai înainte şi tu nu vei afla aschimbare pentru Legea lui Allah.

63. Oamenii te întreabă despre Ceas. Spune: “Numai la Allah este ştiinţa despre el!” Şi de unde să ştii? S-ar putea ca Ceasul să fie aproape.

64. Allah i-a blestemat pe necredincioşi şi le-a pregătit lor flăcările,

65. Veşnic vor sălăşui în ele şi nu vor găsi ocrotitor şi nici sprijinitor,

66. Iar în ziua când feţele lor vor fi întoarse de pe o parte pe alta în foc, vor zice ei: “Vai vouă! De I-am fi dat noi ascultare lui Allah şi de i-am fi dat noi ascultare Trimisului!”

67. Şi vor zice ei: “Doamne, noi le-am dat ascultare stăpânilor noştri şi mai marilor noştri, însă ei ne-au rătăcit pe noi de la drum!

68. Doamne, dă-le lor pedeapsă îndoită şi blesteamă-i pe ei cu mare blestem!”

69. O, voi cei care credeţi! Nu fiţi ca aceia care l-au defăimat pe Moise! Iar Allah l-a socotit pe el nevinovat şi a fost el la Allah în mare cinste.

70. O, voi cei care credeţi! Fiţi cu frică de Allah şi spuneţi vorbe adevărate,

71. Pentru ca El să vă îndrepte faptele voastre şi să vă ierte greşelile voastre! Acela care este cu supunere faţă de Allah şi faţă de Trimisul Său va dobândi mare izbândă.

72. Noi am propus cerurilor, pământului şi munţilor sarcina de a purta povara Adevărului, dar ele au refuzat să o poarte şi le-a fost teamă de ea, însă s-a încărcat omul cu ea, căci el este tare nedrept [faţă de el însuşi] şi tare neştiutor.

73. [Este astfel] pentru ca Allah să-i pedepsească pe făţarnici şi pe făţarnice, pe politeişti şi pe politeiste. Însă Allah primeşte căinţa dreptcredincioşilor şi dreptcredincioaselor. Alah este Iertător şi Îndurător.

SURAT SABA’

[Mekkană [58]; 54 versete)

În numele lui Allah Cel Milostiv, Îndurător

1. Slavă lui Allah, ale Căruia sunt cele din ceruri şi cele de pre pământ, şi slavă Lui în Viaţa de Apoi! El este Cel Înţelept şi Bineştiutor.

2. El ştie ce intră în pământ şi ce iese din el, ce coboară din cer şi ce se suie la el. Şi El este Îndurător şi Iertător.

3. Aceia care nu cred zic: “Ceasul nu va veni la noi!” Spune: “Ba – pe Domnul Meu! – el va veni la voi!” Celui ce ştie Necunoscutul nu-I scapă nici măcar greutatea unui fir de colb, nici din ceruri, nici de pe pământ. Şi nimic – nici mai mic decât aceasta, nici mai mare – nu există fără să nu fie [înscris] într-o Carte desluşită.

4. Pentru ca El să-i răsplătească pe aceia care cred şi săvârşesc fapte bune, căci pentru ei este iertare şi înzestrare generoasă;

5. Aceia, însă, care se străduiesc să facă zadarnice versetele Noastre, crezând că vor scăpa de pedeapsă, aceia vor avea parte de suferinţa unei pedepse dureroase.

6. Şi cei cărora li s-a dat ştiinţa văd că ceea ce ţi s-a trimis de către Domnul tău este Adevărul care călăuzeşte către calea Celui Puternic şi Vrednic de Laudă.

7. Şi zic aceia care nu cred: “Să vâ arătăm vouă drumul către un om care vă vesteşte că, după ce vă veţi fi făcut voi bucăţele, veţi fi voi întorşi la viaţă?

8. A plăsmuit el minciună, punând-o pe seama lui Allah sau este el stăpânit de nebunie?” Ba nu! Iar aceia care nu cred în Viaţa de Apoi vor avea parte de pedeapsă pentru că ei sunt în rătăcire adâncă.

9. Oare nu văd ei cerul şi pământul de dinaintea lor şi din urma lor? De am voi Noi, am face ca pământul să se scufunde cu ei sau am face să cadă asupra lor bucăţi din cer. Întru aceasta se află semn pentru orice rob care se căieşte.

10. Şi Noi i-am dat lui David îndurare din partea Noastră. “O, voi munţi, aduceţi mărire, repetând împreună cu el, şi voi păsări [asemenea]!” Şi am muiat Noi fierul pentru el,

11. [Zicându-i lui]: “Fă cămăşi de zale şi îmbină bine verigile! Şi săvârşiţi lucruri bune [tu şi neamul tău]! Eu sunt Veghetor la ceea ce faceţi voi!”

12. Şi lui Solomon [i-am supus] vântul, încât mersul lui de dimineaţă a fost cât o lună de zile şi mersul lui de seară a fost cât o lună de zile. Şi am făcut să curgă pentru el un izvor de aramă. Şi printre djinni erau [unii] care munceau dinaintea lui, cu îngăduinţa Domnului său. Iar pe aceia dintre ei care se abăteau de la porunca Noastră îi făceam Noi să guste pedeapsa flăcărilor.

13. Îi lucrau ei lui ceea ce el voia: sanctuare şi statui, vase [pentru mâncat] cât bazinele şi oale care se aşază bine. “Lucraţi, voi neam al lui David, [după legea lui Allah], pentru a-I aduce mulţumire!” Dar puţini dintre robii Mei sunt mulţumitori.

14. Şi când am hotărât Noi moartea lui [Solomon], nimic nu le-a arătat lor moartea lui, afară de o vietate a pământului care a ros toiagul lui. Şi când s-a prăbuşit, li s-a arătat djinnilor că, dacă ei ar fi ştiut cu adevărat necunoscutul, ei nu ar fi rămas în chinul umilitor [al robiei lor].

15. Şi a avut [neamul din] Saba’ în sălaşul lor un semn: două grădini, în dreapta şi în stânga. “Mâncaţi din darul Domnului vostru şi aduceţi-I Lui mulţumire! O ţară bună şi un Stăpân Iertător!”

16. Însă ei s-au întors şi Noi am trimis asupra lor înecul de la Al-‘Arim şi le-am schimbat amândouă grădinile lor cu două grădini cu roade amare, tamarisc şi câţiva jujubieri.

17. Aceasta le-am dat-o ca răsplată pentru că ei au fost necredincioşi. Şi oare răsplătim Noi [astfel pe altcineva] afară de cel necredincios?

18. Şi Noi am aşezat între ei şi între cetăţile pe care le-am binecuvântat alte cetăţi cunoscute şi am hotărât distanţele dintre ele: “Mergeţi între ele nopţi şi zile, în siguranţă!”

19. Însă ei au zis: “Doamne, depărtează mai mult distanţele noastre!” Însă ei au fost nedrepţi faţă de ei înşişi, aşa încât Noi i-am făcut [subiecte de] legende şi i-am risipit pe ei, despărţindu-i. Întru aceasta se află semne pentru cel răbdător şi mulţumitor!

20. Bănuiala lui Iblis asupra lor s-a adeverit şi ei l-au urmat pe el, afară de o parte dintre dreptcredincioşi.

21. Şi totuşi el nu a avut asupra lor putere. [Ei au fost încercaţi cu ispitele lui] numai pentru ca Noi să ştim [să-l deosebim pe acela care] crede în Lumea de Apoi de acela care se îndoieşte asupra ei. Iar Domnul tău, [- o, Muhammad! -] este Atoatepăzitor.

22. Spune: “Chemaţi-i pe aceia care voi aţi pretins [că ar fi divinităţi] afară de Allah! Ei nu stăpânesc nici cât greutatea unui fir de colb în ceruri şi nici pre pământ. Ei nu au nici o parte la acestea, iar El nu are nici un ajutor între ei!

23. Şi nu este de nici un folos mijlocirea la El, afară de aceia cărora El le îngăduie, iar când frica este îndepărtată din inimile lor, atunci zic ei: “Adevărul! El este Cel mai Înalt şi Cel Mare!”

24. Spune: “Cine vă dăruieşte cu cele de trebuinţă pe voi din ceruri şi de pre pământ?” Spune: “Allah! Şi noi sau voi suntem pe un drum bun sau într-o rătăcire rezvedită.”

25. Spune: “Voi nu veţi fi întrebaţi pentru păcatele ce le-am săvârşit, iar noi nu vom fi întrebaţi pentru cele pe care voi le săvârşiţi!”

26. Spune: “Domnul nostru ne va aduna pe noi, apoi va hotărâ între noi cu dreptate, căci El este Marele Judecător şi Atoateştiutor!”

27. Spune: “Arătaţi-Mi-i pe aceia pe care i-aţi adăugat Lui ca asociaţi! Nicidecum! El este Allah Cel Puternic şi Înţelept!”

28. Şi Noi nu te-am trimis decât ca vestitor şi prevenitor pentru toată lumea, însă cei mai mulţi dintre oameni nu ştiu.

29. Şi ei zic: “Când [se va împlini] această promisiune, dacă voi grăiţi adevăr?”

30. Spune: “Voi aveţi hotărâtă o Zi, pe care nu o puteţi nici amâna cu un ceas, nici nu o puteţi grăbi!”

31. Dar cei care nu cred zic: “Noi nu credem în acest Coran şi nici în aceea de dinaintea lui!” Dar de i-ai vedea pe nelegiuiţi stând în picioare dinaintea Domnului lor, întorcându-şi unii altora vorbe! Cei care au fost socotiţi slabi le vor zice celor care s-au arătat trufaşi: “De n-aţi fi fost voi [ocârmuitori], noi am fi fost credincioşi!”

32. Cei care s-au arătat trufaşi le vor zice celor care au fost socotiţi slabi: “Oare noi v-am îndepărtat de la calea cea dreaptă, după ce ea v-a venit vouă? Ba voi aţi fost nelegiuiţi!”

33. Iar cei care au fost socotiţi slabi le vor zice celor care s-au arătat trufaşi: “Ba este mai degrabă vicleşugul vostru de zi şi de noapte, când voi ne-aţi poruncit să nu credem în Allah şi să-I facem Lui egali!” Şi-şi vor ascunde ei căinţa, când vor cedea pedeapsa. Şi vom pune Noi lanţuri pe gâturile celor care nu au crezut. Şi oare vor fi ei răsplătiţi astfel decât după ceeea ce au săvârşit? 

34. ŞI nu am trimis Noi nici un prevenitor în vreo cetate fără ca cei înstăriţi din ea să nu zică: “Noi nu credem în cele cu care aţi fost trimişi!”

35. Şi au zis ei: “Noi am avut mai multe bogăţii şi mai mulţi copii şi noi nu vom fi pedepsiţi!”

36. Spune: “Domnul meu dă din belşug sau împuţinează cele de trebuinţă cui voieşte El, însă cei mai mulţi oameni nu ştiu!”

37. Nici averile voastre, nici copiii voştri nu sunt dintre acelea care vă vor aduce aproape de Noi, ci numai aceia care au crezut şi au săvârşit fapte bune vor avea parte de răsplată îndoită pentru ceea ce au făptuit şi ei vor fi în siguranţă în odăile de sus [ale Paradisului].

38. Iar aceia care se străduiesc să facă versetele Noastre zadarnice, crezând că vor scăpa de pedeapsă, aceia vor fi aduşi la pedeapsă.

39. Spune: “Domnul meu dă din belşug cele de trebuinţă acelora care voieşte El dintre robii Săi sau le împuţinează lor. Şi pentru tot ceea ce dăruiţi voi, El vă va da vouă în schimb, căci El este cel mai bun dintre îngrijitori.”

40. Şi într-o Zi, îi va aduna pe ei toţi şi apoi le va zice îngerilor: “Aceştia v-au adorat pe voi?”

41. Însă ei vor răspunde: “Mărire Ţie! Tu eşti Ocrotitorul nostru, nu ei! Ei i-au adorat pe djinni; cei mai mulţi dintre ei au crezut în aceştia!”

42. În Ziua aceea, nu-şi vor putea ei aduce unul altuia nici un folos nici vătămare şi le vom zice Noi acelora care au fost nelegiuiţi: “Gustaţi pedeapsa Focului pe care voi l-aţi tăgăduit!”

43. Şi când li se recită lor versetele Noastre limpezi, atunci zic ei: “Acesta nu este decât un om care voieşte să vă îndepărteze pe voi de la cele pe care le-au adorat părinţii voştri!” Şi zic ei: “Aceasta nu este decât o minciună plăsmuită!” Iar aceia care nu au crezut în Adevăr zic, atunci când el vine la ei: “Acesta nu este decât vrăjitorie răzvădită!”

44. Noi nu le-am dat lor cărţi ca să înveţe din ele, nici nu le-am trimis lor mai înainte de tine prevenitor.

45. Aceia de dinainte de ei i-au învinuit de minciună [pe trimişii lor]. Dar la ei [la cei din neamul tău] nu a ajuns nici a zecea parte din ceea ce le-am dat lor. Ei, deci, i-au socotit mincinoşi pe trimişii Mei, dar şi cum a fost lepădarea Mea [de ei]!

46. Spune: “Eu vă îndemn pe voi cu privire la un singur lucru: Să vă ridicaţi voi înaintea lui Allah câte doi sau câte unul şi apoi să cugetaţi! Tovarăşul vostru [Muhammad] nu este stăpânit de duhuri, ci el nu este decât un prevenitor pentru voi înainte de o pedeapsă aspră!”

47. Spune: “Ceea ce vă cer ca răsplată, aceasta este pentru voi, căci răsplata mea nu este decât la Allah şi El este la toate Martor.”

48. Spune: “Domnul meu trimite Adevărul! El este Ştiutorul deplin al celor neştiute!”

49. Spune: “A venit Adevărul! Minciuna nu mai poate să înceapă, nici să mai revină [vreodată]!”

50. Spune: “Eu dacă rătăcesc, rătăcesc spre pierderea mea însumi, iar dacă sunt călăuzit, aceasta este prin ceea ce Allah îmi revelează mie, fiindcă El este Cel care Aude şi este Apropiat.”

51. Şi de i-ai vedea tu când sunt cuprinşi de spaimă, căci nu mai este scăpare pentru ei, şi cum sunt ei luaţi dintr-un loc apropiat!

52. Şi ei vor zice atunci: “Noi credem în El!” Dar cum ar mai putea ei primi [credinţa] într-un loc atât de îndepărtat,

53. Dup ce mai înainte nu au crezut şi au hulit necunoscutul dintr-un loc atât de îndepărtat?!

54. Şi se va pune stavilă între ei şi între ceea ce ei voiesc, întocmai cum s-a făcut cu semenii lor mai înainte, fiindcă ei s-au aflat în mare îndoială.

SURAT FATIR

(Mekkană [43]; 45 versete)

În numele lui Allah Cel Milostiv, Îndurător

1. Mărire lui Allah, Creatorul cerurilor şi al pământului, Cel care a făcut din îngeri trimişi cu câte două aripi şi cu câte trei sau cu câte patru. El adaugă făpturii ceea ce voieşte, căci Allah este cu putere peste toate.

2. Ceea ce dăruieşte Allah oamenilor ca îndurare, aceea ce nu o poate opri nimeni, iar ceea ce opreşte El, aceea nu o mai poate trimite nimeni, după El, căci El este Atotputernic şi Înţelept!

3. O, oameni! Aduceţi-vă aminte de îndurarea lui Allah asupra voastră! Oare mai este vreun alt creator afară de Allah care să vă dăruiască cu cele de trebuinţă pe voi din cer şi de pre pământ? Nu este alt dumnezeu afară de El! Cum de puteţi voi fi abătuţi?

4. Şi dacă te socotesc pe tine mincinos, au mai fost socotiţi mincinoşi şi alţi trimişi înainte de tine. Şi la Allah se întorc lucrurile.

5. O, oameni! Făgăduinţa lui Allah este Adevăr! Aşadar, să nu vă înşele pe voi viaţa lumească şi să nu vă înşele pe voi, în privinţa lui Allah, cel amăgitor!

6. Şeitan este pentru voi un duşman. Ţineţi-l, aşadar, ca pe un duşman! El nu face decât să-i cheme pe susţinătorii săi ca să fie oaspeţi ai flăcărilor.

7. Cei care nu cred vor avea parte de pedeapsă aspră, iar cei care cred şi împlinesc fapte bune vor avea parte de iertare şi de mare răsplată.

8. Oare acela căruia i se împodobeşte fapta sa rea, încât a socoteşte bună, [este la fel cu acela care împlineşte fapte bune]? Dar Allah duce în rătăcire pe cine voieşte El şi călăuzeşte pe calea cea bună pe cine voieşte El. Deci nu lăsa să se petreacă sufletul tău în suspine pentru ei! Allah este bineştiutor a ceea ce săvârşesc ei.

9. Allah este Cel care trimite vânturile ce ridică nouri, iar Noi îi împingem către un ţinut mort şi înviem cu ei pământul, după ce a fost mort. Astfel va fi şi învierea!

10. Cel ce voieşte puterea, la Allah este toată puterea! La El se înalţă cuvântul cel bun şi El înalţă fapta cea bună, iar aceia care uneltesc fapte rele, aceia vor avea parte de pedeapsă aspră, iar uneltirea acestora nu va izbuti.

11. Allah v-a creat pe voi din ţărână, apoi dintr-o picătură, apoi v-a făcut pe voi perechi. Şi nici o muiere nu rămâne grea şi nici nu naşte decât cu ştirea Lui. Şi nici unuia din cei care au parte de viaţă lungă nu i se dă mai mult şi nu i se scade din viaţa lui, fără [ca aceasta să fie] într-o carte. Acest lucru este pentru Allah uşor.

12. Cele două mări nu sunt la fel; aceasta este bună, dulce, plăcută la băut, iar aceasta este sărată şi amară. Şi totuşi din fiecare [dintre cele două] mâncaţi carne proaspătă şi scoateţi podoabă pe care o purtaţi. Şi tu vezi corăbiile despicând apa pentru ca voi să căutaţi îndurarea Sa. Poate că voi veţi fi mulţumitori!

13. El lasă ca noaptea să intre în zi şi lasă ca ziua să între în noapte. El a supus Soarele şi Luna şi fiecare aleargă către un termen hotărât. Acesta este Allah, Domnul vostru. A Lui este stăpânia, iar aceia pe care voi îi chemaţi în locul Lui nu stăpânesc nici cât pieliţa sâmburelui de curmală.

14. Dacă îi chemaţi, ei nu aud chemarea voastră şi chiar dacă ar auzi-o, tot nu v-ar răspunde vouă. Iar în Ziua Învierii, ei vor tăgădui că i-aţi făcut asociaţi [lui Allah]. Şi nimeni nu te poate învăţa aşa cum o face un Bineştiutor.

15. O, oameni! Voi sunteţi săraci [şi aveţi nevoie] de Allah, iar Allah este Cel Deajuns pentru Sine şi Cel Vrednic de Laudă.

16. Dacă El ar voi, v-ar face să pieriţi şi ar aduce o făptură nouă,

17. Căci acest [lucru] nu este greu pentru Allah.

18. Şi nu va purta nici un suflet povara altuia. Iar dacă un suflet încărcat va chema după ajutor, nimic din povara sa nu va fi purtat [de altcineva], nici dacă ar fi o rudă apropiată. Tu îi previi numai pe aceia care au frică de Domnul lor, atunci când ei nu sunt văzuţi [de alţi oameni], şi  care împlinesc Rugăciunea. Iar acela care se curăţeşte, nu se curăţeşte decât pentru sine însuşi şi la Allah este întoarcerea.

19. Nu sunt deopotrivă cel orb cu cel care vede,

20. Nici întunecimea cu lumina,

21. Nici umbra cu dogoarea.

22. Şi nu sunt deopotrivă cei vii cu cei morţi. Allah face să audă pe cine voieşte El, pe când tu nu-i poţi face să audă pe cei din morminte.

23. Tu nu eşti decât un prevenitor.

24. Noi te-am trimis cu Adevărul, ca binevestitor şi prevenitor, şi nu este comunitate care să nu fi avut un prevenitor.

25. Şi dacă te socotesc pe tine mincinos, [să ştii că] şi cei de mai înaintea lor i-au socotit mincinoşi [pe trimişii lor], în vreme ce trimişii lor le-au adus semne limpezi, cu scripturile şi cu Cartea cea luminoasă!

26. Apoi, eu i-am luat pe cei care nu au crezut şi cum a fost mustrarea mea!

27. Oare nu vezi că Allah a făcut să coboare din cer apă şi că Noi am făcut apoi să iasă la iveală roduri cu felurite culori şi că în munţi sunt dâre albe şi roşii, cu felurite culori, şi stânci foarte negre?!

28. Tot astfel sunt şi printre oameni şi vieţuitoare şi vite de felurite culori. Şi se tem de Allah singuri învăţaţii dintre robii Săi. Dar Allah este Puternic şi Iertător.

29. Aceia care recită Cartea lui Allah, împlinesc Rugăciunea şi fac milostenii din cele cu care i-am înzestrat, într-ascuns şi pe faţă, vor nădăjdui într-un negoţ care nu piere.

30. Pentru că El [Allah] o să le dea lor răsplata lor întreagă şi o să mai şi sporească din mare mila Sa, căci El este Iertător şi Mulţumitor.

31. Şi ceea ce ţi-am revelat noi din Carte este Adevărul, întărind ceea ce a fost mai înainte de ea. Allah este Bineştiutor şi Limpede Văzător al robilor Săi.

32. Apoi, Noi am dat spre moştenire Cartea acelora pe care i-am ales dintre robii Noştri. Printre ei sunt unii nedrepţi cu ei înşişi, printre ei sunt alţii care ţin măsura şi printre ei sunt alţii care îi întrec cu faptele lor bune [pe toţi ceilalţi], cu voia lui Allah. Aceasta este marea îndurare.

33. Ei vor intra în grădinile Edenului şi vor fi împodobiţi în ele cu brăţări de aur şi mărgăritare, iar straiele lor vor fi din mătase, în ele.

34. Ei vor zice: “Laudă lui Allah care a îndepărtat de la noi mâhnirea! Domnul nostru este Iertător şi Mulţumitor.

35. El este Cel care ne lasă pe noi să sălăşuim în casa statorniciei, prin mare mila Lui, şi nu ne va ajunge în ea oboseala şi nici nu ne va ajunge în ea neputinţa.”

36. Iar aceia care nu au crezut vor avea parte de focul Gheenei; nu vor fi ei osândiţi ca să moară, dar nici nu li se va uşura pdeapsa lor. Astfel îl răsplătim Noi pe fiecare necredincios.

37. Şi ei vor striga acolo: “Doamne, scoate-ne pe noi, căci noi vom săvârşi fapte bune, nu aşa precum am făcut!” “Dar oare nu v-am lăsat Noi să aveţi parte de viaţă lungă pentru ca cel care a vrut să chibzuiască să poată chibzui? Şi a venit la voi Prevenitorul. Deci gustaţi [pedeapsa voastră]! Iar pentru cei nelegiuiţi nu este ajutor!”

38. Allah este Ştiutorul celor necunoscute din ceruri şi de pre pământ. El este Ştiutorul celor ascunse înlăuntrul piepturilor.

39. Allah este Cel care v-a făcut pe voi urmaşi pe pământ. Acela care este necredincios, împotriva lui, se va întoarce necredinţa sa. Iar necredinţa celor necredincioşi nu sporeşte decât mânia Domnului lor şi nu le sporeşte necredinţa celor necredincioşi, ci numai pieirea lor.

40. Spune: “Îi vedeţi pe asociaţii voştri pe care voi îi învocaţi afară de Allah? Arătaţi-mi ce au creat ei pe pământ? Sau au ei vreo parte în  crearea cerurilor? Sau lor le-am dat Noi vreo carte pe care ei să o cunoască bine?” [Nicidecum!] Dar nu-ţi făgăduiesc cei nelegiuiţi unii altora decât numai înşelăciune.

41. Allah ţine cerurile şi pământul ca să nu se prăbuşească. Iar dacă s-ar prăbuşi, nimeni, după El, nu le-ar mai putea ţine! El este Răbdător şi Iertător.

42. Ei au făcut [mai înainte] jurăminte sfinte, pe Allah, că de le va veni un prevenitor ei vor fi mai bine călăuziţi decât orice altă comunitate. Dar când le-a venit lor un prevenitor [Muhammad], venirea lui nu a făcut decât să le sporească nesuferirea şi mai mult,

43. Semeţindu-se pe pământ şi prin viclenia celui şiret. Însă viclenia perfidă nu cuprinde decât neamul ei. Şi oare aşteaptă ei [altceva] decât rânduiala celor vechi? Dar nu vei găsi nicicând înlocuire pentru rânduiala lui Allah şi nu vei găsi niciodată schimbare pentru rânduiala lui Allah!

44. Oare n-au purces ei prin lume şi nu au văzut care a fost sfârşitul celor de dinaintea lor, deşi au fost mai puternici decât ei?! Şi nimic din ceruri şi de pre pământ nu poate să scape de pedeapsa lui Allah, căci El este Atoateştiutor şi Atotputernic.

45. Iar dacă Allah i-ar pedepsi pe oameni pentru ceea ce au dobândit, n-ar mai lăsa pe faţa lui [a pământului] nici o vietate. Însă El îi păsuieşte până la un termen hotărât şi când va sosi termenul lor, atunci Allah va fi cu robii Săi Binevăzător.

SURAT YA-SIN

(Mekkană [41]; 83 versete)

În numele lui Allah Cel Milostiv, Îndurător

1. Ya-Sin.

2. [Jur] pe Coranul plin de înţelepciune,

3. Tu, [Muhammad], eşti [unul] dintre trimişii

4. Pe un drum drept!

5. [Aceasta este] revelaţia Celui Atotputernic şi Îndurător,

6. Pentru ca să previi un popor, ai cărui părinţi nu au fost preveniţi, iar ei sunt nebăgători de seamă.

7. S-a adeverit Cuvântul că cei mai mulţi dintre ei nu vor crede.

8. Noi am pus lanţuri pe gâturile lor şi ele sunt până la bărbii, iar capetele lor sunt înălţate.

9. Şi Noi am pus o stavilă dinaintea lor şi o stavilă în urma lor şi astfel le-am acoperit lor ochii şi iată că ei nu mai văd.

10. Şi le este totuna de-i previi ori nu-i previi, căci ei nu cred.

11. Tu îl previi numai pe cel care urmează Îndemnarea şi se teme de Cel Milostiv în taină. Binevoieşte-i lui iertare şi răsplată generoasă!

12. Numai Noi îi înviem pe cei morţi şi scriem ceea ce au făcut ei mai înainte, ca şi urmele lor, şi toate lucrurile le-am numărat într-o carte limpede.

13. Şi dă-le lor drept pildă pe locuitorii cetăţii, când au venit la ei trimişii.

14. Când am trimis la ei doi [trimişi], dar i-au socotit pe ei mincinoşi. Atunci i-am întărit şi cu un al treilea şi au zis ei: “Noi suntem trimişi la voi!”

15. Dar ei le-au răspuns: “Voi nu sunteţi decât nişte oameni ca şi noi. Cel Milostiv nu a făcut să coboare nimic, iar voi nu faceţi decât să minţiţi!”

16. Însă [trimişii le-]au zis: “Domnul nostru ştie că noi suntem trimişi la voi,

17. Iar noi nu suntem datori decât cu transmiterea limpede [a mesajului nostru].”

18. Au zis ei: “Noi vedem un semn [prevestitor de] rău în voi. Dacă nu încetaţi, noi vă vom ucide cu pietre şi vă va ajunge o pedeapsă dureroasă de la noi!”

19. Le-au răspuns: “Semnul prevestitor de rău este cu voi! Când aţi fost îndemnaţi, [aţi prevestit răuş]!... Însă voi sunteţi un neam care întrece măsura!...”

20. Şi de la capătul cetăţii a venit un bărbat, alergând, şi a zis: “O, neam al meu, urmaţi-i pe trimişi!

21. Urmaţi-i pe cei care nu cer răsplată şi care sunt pe drumul cel bun!

22. De ce să nu-L ador eu pe Cel care m-a creat pe mine? Şi la El veţi fi voi întorşi!

23. Să iau eu alţi zei în locul Lui? Dacă Cel Milostiv va voi să-mi facă mie un rău, nu-mi va fi de nici un folos mijlocirea lor şi ei nu mă vor putea mântui!

24. Aşadar, eu aş fi într-o rătăcire învederată!

25. Eu cred în Domnul vostru, deci ascultaţi de mine!”

26. Şi i se zice lui: “Intră în Rai!” Iar el răspunde: “O, de ar şti neamul meu

27. Că Domnul meu m-a iertat şi m-a aşezat pe mine între cei cinstiţi!”

28. Şi Noi nu am făcut să coboare asupra neamului său, în urma lui, vero oaste din cer, căci nu am vrut să facem să coboare.

29. Nu a fost decât un singur strigăt şi iată-i pe ei stinşi, fără viaţă.

30. Vai, pentru robii [Mei]! Nu vine la ei nici un trimis fără ca ei să-l batjocorească!

31. Nu au văzut ei câte neamuri am nimicit Noi înaintea lor? [Şi nu au văzut ei că ele] nu se vor mai întoarce niciodată la ei?!

32. Dar fiecare, toţi la un loc vor fi aduşi [înaintea] Noastră!

33. Şi un semn pentru ei este pământul cel mort, pe care Noi îl aducem la viaţă şi scoatem din ele grâne, din care ei mănâncă.

34. Şi Noi facem pe el grădini de palmieri şi vii şi facem să ţâşnească pe el izvoare.

35. Pentru ca ei să mănânce din rodurile Sale şi din ceea ce au făcut mâinile lor. Oare ei nu vor fi mulţumitori?

36. Mărire Celui care le-a creat pe toate perechi, din ceea ce face pământul să crească şi din ei înşişi şi din cele pe care ei nu le cunosc!

37. Şi un semn pentru ei este şi noaptea! Noi tragem din ea ziua şi iată-i pe ei în întuneric,

38. Iar Soarele aleargă către un sălaş al lui. Aceasta este rânduiala Celui Atotputernic şi Atoateştiutor!

39. Iar pe Lună am orânduit Noi faze, până ce ea devine ca un ciorchine bătrân  de palmier.

40. Nici Soarele nu se cuvine să ajungă Luna, nici noaptea nu poate să o ia înaintea zilei şi toate plutesc pe orbite [proprii].

41. Şi un [alt] semn pentru ei este acela că Noi i-am purtat pe urmaşii lor într-o corabie încărcată

42. Şi le-am făcut lor altele asemenea ei, pe care ei se suie

43. Şi de am voi Noi, i-am îneca pe ei şi ei nu ar avea nici un ajutor [ca să audă ţipetele lor] şi nici n-ar fi ei mântuiţi,

44. Decât prin îndurarea Noastră [îi lăsăm să mai trăiască] şi să se bucure pentru un timp.

45. Şi dacă li se zice lor: “Fiţi cu frică de ceea ce a fost înaintea voastră şi de ceea ce este în urma voastră, poate că [astfel] vi se va arăta vouă îndurare!” [ei se semeţesc].

46. Şi nu le vine lor nici un semn dintre semnele Domnului lor fără ca ei să nu se îndepărteze de el. 

47. Şi dacă li se zice lor: “Dăruiţi din cele cu acre Allah v-a înzestrat pe voi!” , aceia care nu cred grăiesc către aceia care cred: “Să-l hrănim noi pe acela pe care l-ar hrăni Allah, dacă ar voi? Voi nu sunteţi decât într-o rătăcire vădită!”

48. Şi ei zic: “Şi când se va împlini această ameninţare, dacă voi spuneţi adevărul?”

49. Ei nu au a aştepta decât un singur strigăt, care-i va apuca pe ei, în vreme ce ei se vor certa.

50. Şi ei nu vor putea nici să facă vreo îndemnare, nici să se întoarcă la familiile lor.

51. Şi se va sufla în trâmbiţă şi iată-i pe ei grăbindu-se din gropi către Domnul lor

52. Şi zicând: “Vai vouă! Cine ne-a sculat pe noi din culcuşul nostru?” Aceasta este ceea ce a făgăduit Cel Milostiv, iar trimişii au spus adevărul.

53. Nu va fi decât un singur strigăt şi iată că ei toţi vor fi aduşi la Noi.

54. Şi în Ziua aceea nu va fi nici un suflet nedreptăţit întru nimic şi nu veţi fi răsplătiţi decât pentru ceea ce aţi făcut.

55. Locuitorii Raiului vor fi în Ziua aceea ocupaţi, bucurându-se fericiţi,

56. Ei împreună cu soaţele lor, la umbră, vor fi rezemaţi pe divanuri,

57. Acolo vor avea ei roduri şi [tot] ceea ce vor cere.

58. “Pace!” Un cuvânt de la un Stăpân Îndurător

59. Iar voi, nelegiuiţilor, să staţi despărţiţi în Ziua aceea!

60. “Oare nu am făcut Eu legământ cu voi, o, fii ai lui Adam, să nu-l adoraţi pe Şeitan, căci el vă este vouă duşman învederat,

61. Şi să Mă adoraţi pe Mine [pentru că] acesta este drumul drept?!

62. El a dus în rătăcire o mare parte dintre voi. Oare voi nu pricepeţi?

63. Acesta este Iadul care vi s-a promis.

64. Să ardeţi astăzi în el, pentru că voi nu aţi crezut!”

65. În această Zi vom pecetlui gurile lor şi ne vor grăi nouă mâinile lor, iar picioarele lor vor face mărturie pentru ceea ce ei au dobândit.

66. Şi de am fi voit, am fi stins Noi ochii lor şi s-ar fi întrecut ei către drum, dar cum ar fi putut ei să vadă?

67. Şi de am fi voit, i-am fi prefăcut Noi în locurile lor şi n-ar mai fi putut ei nici să meargă înainte, nici să se întoarcă.

68. Şi aceluia căruia îi dăruim Noi viaţă lungă, aceluia îi slăbim Noi înfăţişarea. Oare ei nu pricep?

69. Şi Noi nu l-am învăţat pe el poezia, căci aceasta nu s-ar fi cuvenit pentru El. Aceasta nu este decât îndemnare şi un Coran limpede,

70. Pentru a-l preveni pe cel care este viu şi pentru a împlini Cuvântul împotriva necredincioşilor.

71. Oare ei nu văd că Noi le-am făcut lor, printre cele pe care le-au creat mâinile Noastre, vite, cărora ei le sunt stăpâni?

72. Şi le-am făcut supuse lor şi unele dintre ele le servesc pentru călărie, iar de la altele mănâncă

73. Şi au de la ele [şi alte] foloase şi băuturi. Oare ei nu vor aduce mulţumire?

74. Şi ei au luat în locul lui Allah alţi zei, în nădejdea că ei vor fi ajutaţi.

75. Dar nu le vor putea fi de nici un ajutor, aşa cum sunt ei [pentru idoli ca] o oaste pregătită.

76. Şi să nu te mâhnească vorbele lor! Noi ştim atât ceea ce ei ţin ascuns, cât şi ceea ce ei mărturisesc pe faţă.

77. Oare nu vede omul că Noi l-am creat pe dintr-o picătură? Şi iată că el Ne este Nouă un duşman învederat!

78. El ne dă Nouă o pildă, uitând de crearea sa şi zice: “Cine le mai dă viaţă oaselor după ce ele sunt putrezite?”

79. Spune: “Le va da lor viaţă Acela care le-a creat pe ele prima oară, căci El este bine ştiutor al întregii firi!

80. Acela care a făcut pentru voi din pomul verde foc şi iată că voi de la el aprindeţi!”

81. Oare Acela care a creat cerurile şi pământul nu are putinţa să creeze asemenea lor? Ba da! Şi El este Creatorul Atoateştiutor!

82. Şi dacă voieşte El un lucru, porunca Lui este numai să zică “Fii” şi el este.

83. Laudă Celui în mâna căruia se află stăpânirea tuturor lucrurilor! Şi la El veţi fi aduşi înapoi!

SURAT AS-SAFFAT

(Mekkană [56]; 182 versete)

În numele lui Allah Cel Milostiv, Îndurător

1. Pe cei ce se înşiră în rânduri

2. Şi pe cei care opresc cu îndârjire

3. Şi pe cei care recită Îndemnarea:

4. “Domnul vostru este unul singur,

5. Stăpânul cerurilor şi al pământului şi al celor dintre ele şi Stăpânul răsăriturilor”

6. Noi am împodobit cerul cel mai apropiat cu podoaba stelelor

7. Care apără împotriva oricărui şeitan răzvrătit.

8. Ei nu vor putea să tragă cu urechea la căpeteniile preaînalte şi vor fi loviţi din toate părţile,

9. Pentru a fi alungaţi. Şi ei vor avea parte de pedeapsă veşnică,

10. Afară de acela care prinde din zbor şi care este urmărit de o stea căzătoare, lucitoare.

11. Întreabă-i pe ei dacă sunt ei mai anevoie de creat decât aceia pe care  Noi i-am creat! Noi i-am făcut [pe oameni] dintr-un lut lipicios.

12. Dar tu te miri, iar ei îşi bat joc.

13. Iar când li se pomeneşte [Coranul], ei nu iau aminte,

14. Iar dacă văd un semn, ei caută numaidecât să-şi bată joc [de el],

15. Zicând: “Aceasta nu este decât vrăjitorie învederată!

16. Oare când vom muri şi vom fi noi ţărână şi oseminte, vom mai putea noi să fim înviaţi?

17. Şi la fel şi primii noştri strămoşi?”

18. Spune: “Da, şi veţi fi voi umiliţi apoi!”

19. Va fi numai un singur strigăt şi iată-i pe ei cum privesc,

20. Zicând: “Vai nouă! Aceasta este Ziua Judecăţii!”

21. [Şi o voce va zice]: “Aceasta este Ziua Judecăţii de Apoi, pe care voi aţi tăgăduit-o!”

22. “Adunaţi-i pe aceia care au fost nedrepţi şi pe semenii lor, împreună cu aceia pe care i-au adorat

23. În locul lui Allah şi duceţi-i pe ei pe drumul Iadului!

24. Şi opriţi-i pe ei, pentru că ei trebuie să fie întrebaţi!

25. De ce nu vă ajutaţi voi unii altora?”

26. Dar în Ziua aceea vor fi ei supuşi

27. Şi se vor întoarce unul către celălalt şi se vor întreba;

28. Vor zice: “Voi aţi venit la noi cu dreapta!”

29. Dar ei le vor răspunde: “Ba voi nu aţi fost credincioşi,

30. Iar noi nu am avut nici o putere asupra voastră, căci aţi fost un neam de nelegiuiţi.

31. Deci s-a împlinit Cuvântul Domnului nostru împotriva noastră şi [acum] noi gustăm [pedeapsa]!

32. Şi v-am dus pe voi în rătăcire, căci şi noi înşine am fost rătăciţi!”

33. Şi în Ziua aceea vor fi ei împreună la pedeapsă .

34. Astfel facem Noi cu nelegiuiţii!

35. Când li s-a zis lor “Nu este alt dumnezeu afară de Allah”, ei s-au semeţit,

36. Zicând: “Să-i părăsim noi pe zeii noştri pentru un poet nebun?”

37. Însă el a venit cu Adevărul şi a adeverit [mesajele] trimişilor.

38. Veţi gusta voi pedeapsa cea dureroasă

39. Şi nu veţi fi răsplătiţi decât pentru ceea ce aţi făcut,

40. Afară de robii lui Allah cei aleşi;

41. Aceia vor avea parte de o îngrijire hotărâtă; 

42. Fructe [delicioase]! Şi vor fi ei cinstiţi

43. În Grădinile Fericirii,

44. Pe divanuri, aşezaţi faţă în faţă,

45. Şi se va trece printre ei cu o cupă umplută dintr-un izvor,

46. Albă, plăcută pentru cei ce beau,

47. În ea nu va fi ameţeală şi nici nu se vor îmbăta din pricina ei,

48. Şi vor avea lângă ei fete neprihănite, cu priviri scurte şi cu ochii mari, frumoşi,

49. Semănând cu nişte ouă păstrate cu grijă.

50. Şi se vor întoarce unii sore alţii, întrebându-se,

51. Va zice unul dintre ei: “Eu am avut un prieten apropiat

52. Care zicea: “Tu eşti dintre cei care cred cu adevărat?”

53. Oare după ce am murit şi ne-am făcut ţărână şi oseminte, ni se va mai cere nouă socoteală?”

54. Va zice: “Vreţi voi să priviţi în jos?”

55. Şi va privi el şi îl va vedea pe acela în mijlocul Iadului.

56. Şi va zice el atunci: “Pe Allah! Aproape că mi-ai adus pieirea!

57. Şi de n-ar fi fost îndurarea Stăpânului meu, aş fi şi eu printre cei aduşi!

58. Este adevărat că noi vom muri

59. Decât cu moartea noastră cea dintâi şi că nu vom fi noi pedepsiţi?”

60. Aceasta este marea izbândă!

61. Pentru aşa ceva se cuvine să se străduiască aceia care se străduiesc.

62. Oare acesta este un loc mai bun sau pomul Zaqqum?

63. Noi l-am făcut ca o încercare pentru cei nelegiuiţi.

64. Şi este un pom care iese din fundul Iadului

65. Şi rodurile sale sunt ca nişte capete de şeitani,

66. Iar ei sunt siliţi să mănânce din ele, umplându-şi pântecele.

67. Apoi vor avea ei, peste aceasta, un amestec de apă clocotită,

68. Apoi întoarcerea lor va fi către Iad.

69. Ei i-au aflat pe părinţii lor în rătăcire,

70. Şi iată-i alergând pe urmele lor,

71. Căci şi înainte de ei s-au aflat în rătăcire cei mai mulţi dintre înaintaşii lor

72. Şi am trimis Noi prevenitori la ei,

73. Însă priveşte care a fost sfârşitul celor preveniţi,

74. Afară de robii cei aleşi ai lui Allah:

75. Noe ne-a chemat pe Noi şi Noi am fost cei mai buni care i-am răspuns!

76. Şi l-am mântuit pe el împreună cu familia lui de nenorocirea cea mare,

77. Şi i-am făcut pe urmaşii săi singurii care au rămas.

78. Şi am lăsat Noi pentru neamurile care au venit după ele [această binecuvântare]:

79. “Pace asupra lui Noe în toate veacurile!”

80. Astfel îi răsplătim Noi pe binefăcători.

81. El a fost unul dintre robii Noştri dreptcredincioşi.

82. Apoi i-am înecat Noi pe ceilalţi.

83. Printre cei care au urmat calea lui Noe s-a aflat Avraam,

84. Când a venit el la Domnul său cu inima curată

85. Şi când le-a zis tatălui său şi neamului său: “Pe cine adoraţi voi?

86. Voiţi voi, prin minciună, alţi Dumnezei afară de Allah?

87. Ce credeţi voi despre Stăpânul lumilor?”

88. Şi a aruncat el o privire spre stele

89. Şi a zis: “Eu sunt bolnav!”

90. Şi s-au întors de la el, îndepărtându-se.

91. Apoi s-a întors către zeii lor şi le-a zis: “Voi nu mâncaţi?

92. De ce nu vorbiţi?”

93. Apoi s-a năpustit asupra lor şi i-a lovit cu mâna dreaptă.

94. Atunci s-au apropiat de el în fugă.

95. Şi el le-a zis: “Vă închinaţi voi la ceea ce ciopliţi,

96. În vreme ce Allah v-a creat pe voi, precum şi ceea ce faceţi voi?”

97. Au zis ei: “Înălţaţi pentru el un altar şi aruncaţi-l în flăcări!”

98. Au voit să viclenească împotriva lui, dar Noi i-am făcut pe ei să fie cei mai umiliţi!

99. Şi a zis el, apoi: “Eu mă duc la Domnul meu, care mă va călăuzi.

100. Doamne, dă-mi mie pe unul dintre cei evlavioşi!”

101. Şi Noi i-am dat bună veste despre un flăcău blând.

102. Şi când [fiul său] a ajuns la vârsta la care putea lucra împreună cu el, a zis: “O, fiul meu! Am văzut în vis că te voi jertfi. Vezi cum ţi se pare?” I-a răspuns: “O, tată! Fă după cum ţi se porunceşte, căci mă vei afla pe mine – dacă va voi Allah – printre cei răbdători!”

103. Şi când s-au supus amândoi şi l-a întins cu faţa la pământ,

104. Am strigat Noi la el: “O, Avraam!

105. Tu ai împlinit vedenia! Astfel îi răsplătim noi pe cei care săvârşesc bine!”

106. Aceasta a fost, neîndoielnic, o încercare răzvedită

107. Şi l-am răscumpărat pe el printr-o jertfă minunată

108. Şi al lăsat Noi pentru neamurile care au venit după el [această binecuvântare]:

109. “Pace asupra lui Avraam!”

110. Astfel îi răsplătim Noi pe cei care săvârşesc bine;

111. Fiindcă el a fost dintre robii Noştri dreptcredincioşi.

112. Şi i l-am vestit lui pe Isaac ca profet, dintre oamenii cei evlavioşi.

113. Şi l-am binecuvântat pe el şi pe Isaac. Dar printre urmaşii lor s-au aflat unii făcători de bine şi alţii lămurit nedrepţi faţă de ei înşişi.

114. Ne-am arătat Noi mare mila Noastră faţă de Moise şi Aaron

115. Şi i-am izbăvit pe ei doi, împreună cu neamul lor, de năpasta cea mare

116. Şi i-am ajutat pe ei şi au fost ei biruitori.

117. Şi le-am dăruit lor cartea cea desluşită

118. Şi i-am călăuzit pe ei pe calea cea dreaptă.

119. Şi am lăsat Noi pentru neamurile care au venit după ei [această binecuvântare]:

120. “Pace asupra lui Moise şi a lui Aaron!”

121. Astfel îi răsplătim Noi pe cei care împlinesc bine;

122. Fiindcă ei doi au fost printre robii Noştri dreptcredincioşi.

123. Printre trimişi a fost şi Elia,

124. Care a zis câtre neamul său: “Vouă nu vă este frică?

125. Îl chemaţi voi pe Baal şi-l părăsiţi voi pe Cel Mai Bun Creator?

126. Pe Allah, Domnul vostru şi Domnul părinţilor voştri cei dintâi?”

127. Însă ei l-au socotit pe el mincinos. Şi vor fi ei aduşi [la pedeapsă],

128. Afară de robii cei aleşi ai lui Allah.

129. Şi am lăsat Noi pentru neamurile care au venit după el [această binecuvântare]:

130. “Pace asupra lui Elia!”

131. Astfel îi răsplătim Noi pe cei care împlinesc bine,

132. Iar el este dintre robii Noştri dreptcredincioşi.

133. A fost şi Lot unul dintre trimişi

134. Şi l-am mântuit Noi împreună cu toată familia lui,

135. Afară de o bătrână care s-a aflat printre cei rămaşi, 

136. Apoi i-am nimicit pe ceilalţi,

137. Iar voi treceţi pe lângă ei dimineaţa

138. Şi noaptea. Oare voi nu pricepeţi?

139. A fost şi Ioana printre trimişi.

140. Când a alergat el la corabia încărcată

141. Şi a tras la sorţi şi a fost osândit [să fie aruncat]

142. Şi l-a înghiţit peştele cel mare, pentru că el era vinovat

143. Şi de n-ar fi fost el printre cei care aduceau preamărire,

144. Ar fi rămas în burta lui până în ziua când vor fi înviaţi.

145. L-am aruncat Noi pe pământul cel gol fiind el bolnav,

146. Şi am lăsat să crească peste el un lujer de dovleac

147. Şi l-am trimis pe el [ca profet] la o sută de mii [de oameni] sau chiar mai mulţi,

148. Iar ei au crezut şi i-am lăsat pe ei să se bucure de viaţă până la un timp.

149. Întreabă-i pe ei: “Oare are Domnul Tău [numai] fiice şi ei au fii?”

150. Sau i-am făcut Noi pe ei îngeri femei şi ei au fost martori?

151. Iată că ei din pricina nelegiuirii lor spun:

152. “Allah a zămislit!” Ba ei sunt mincinoşi!

153. A ales El fiicele înaintea fiilor?

154. Ce-i cu voi? Cum judecaţi?

155. Oare voi nu chibzuiţi?

156. Sau aveţi voi o dovadă limpede?

157. Aduceţi cartea voastră, dacă spuneţi voi adevăr?

158. Au plăsmuit ei că între El şi între djinni ar fi înrudire, însă djinnii ştiu că ei vor fi aduşi.

159. Laudă lui Allah! El este mai presus de ceea ce ei vorbesc!

160. Afară de robii lui Allah cei aleşi.

161. Dar voi şi aceia pe care îi adoraţi,

162. Nu veţi putea fi ademenitori

163. Decât cu acela care va arde în foc.

164. Şi nu este nici unul dintre noi care să nu aibă un loc cunoscut!

165. Noi suntem aranjaţi în rânduri

166. Şi noi suntem cei care aducem laudă.

167. Şi ei sunt aceia care au zis:

168. “Dacă am fi avut noi o îndemnare de la înaintaşi,

169. Am fi fost noi robi aleşi ai lui Allah.”

170. Însă ei îl tăgăduiesc, dar în curând vor şti!

171. Cuvântul Nostru a fost rostit mai înainte faţă de robii Noştri cei trimişi,

172. Că vor fi cei ajutaţi

173. Şi că oştenii Noştri vor fi cei biruitori.

174. Deci întoarce-te de la ei până la un timp!

175. Şi priveşte la ei, [atunci când îi loveşte pedeapsa], căci atunci, şi ei vor vedea!

176. Oare vor ei să grăbească pedeapsa Noastră?

177. Dar când va coborâ ea în curtea lor, rea dimineaţă va fi pentru cei preveniţi!

178. Întoarce-te de la ei până la un timp!

179. Şi priveşte la ei, [atunci când îi loveşte pedeapsa], căci atunci, şi ei vor vedea!

180. Slavă Domnului tău, Stăpânul puterii! El este mai presus de ceea ce spun ei!

181. Pace asupra trimişilor

182. Şi laudă lui Allah, Stăpânul tuturor lumilor!

SURAT SAD

(Mekkană [38]; 88 vesete)

În numele lui Allah Cel Milostiv, Îndurător

1. Sad. Pe Coranul cel plin de povaţă!

2. Cei  care nu au crezut sunt [mai degrabă] în îngâmfare şi schismă!

3. Câte neamuri am nimicit Noi mai înainte de ei! Într-un sfârşit ei au strigat, însă nu mai era timp pentru ei de mântuire!

4. S-au mirat ei că le-a venit un prevenitor chiar dintre ei, iar necredincioşii au zis: “Acesta este un vrăjitor mincinos,

5. Oare a făcut el din zei un Dumnezeu Unic? Acesta este un lucru uimitor!”

6. Însă mai-marii lor au pornit să zică: “Mergeţi voi înainte şi rămâneţi statornici la zeii voştri! Acesta este un lucru dorit!

7. Noi nu am auzit despre aceasta în ultima religie! Aceasta nu este decât o născocire!”

8. Oare a fost trimisă Îndemnarea chiar lui, dintre noi [toţi]?” Ei sunt în îndoială asupra Îndemnării Mele. Ba ei nu au gustat încă pedeapsa Mea!

9. Ori au ei comorile îndurării Domnului tău Cel Puternic şi Darnic?

10. Ori au ei împărăţia cerurilor şi a pământului şi a ceea ce se află între ele? Dacă-i aşa, atunci să urce în cer!

11. Va fi pusă pe fugă oştirea celor aliaţi de acolo!

12. Mai înainte de ei au învinuit de minciună şi neamurile lui Noe, lui Ad şi lui Faraon, stăpânul stâlpilor,

13. Şi Thamud şi neamul lui Lot şi neamul din Al-Ayka. Aceştia sunt aliaţii!

14. Nu a fost nici unul dintre ei care să nu-i fi socotit pe trimişi mincinoşi. Aşadar a fost dreaptă pedeapsa Mea!

15. Aceştia nu aşteaptă decât un singur strigăt, care va veni, fără întrerupere, [până ce îi va nimici].

16. Ei zic: “Doamne, grăbeşte-ne nouă pedeapsa noastră, înainte de Ziua Judecăţii!”

17. Fii răbdător cu ceea ce spun ei şi adu-ţi aminte de robul Nostru David, stăpânul puterii, cel care a arătat căinţă!

18. Noi am supus munţii să slăvească [pe Allah] împreună cu el, seara şi dimineaţa!

19. Şi păsările cele adunate! Toate se vor întoarce spre El!

20. Şi Noi am întărit stăpânirea lui şi i-am dat lui înţelepciunea şi judecata sănătoasă în vorbire!

21. Oare a ajuns până la tine vestea celor care se certau şi care s-au căţărat pe zidul templului?

22. Când au intrat la David şi el s-a speriat de ei au zis ei: “Nu-ţi fie frică! Noi suntem doi care ne certăm; unul dintre noi a fost nedrept cu celălalt. Deci judecă între noi cu dreptate şi nu fi cu strâmbătate şi călăuzeşte-ne pe noi pe calea cea dreaptă!

23. Acesta este fratele meu. El are nouăzeci şi nouă de oi, iar eu am o singură oaie. Şi mi-a zis el “Dă-mi-o în grija mea!” Şi m-a biruit el cu vorba.”

24. A zis [David]: “El a fost nedrept cu tine, dacă ţi-a cerut să împreuni oaia ta cu oile lui. Şi mulţi dintre cei care se asociază îşi încalcă unii altora drepturile, afară de aceia care cred şi împlinesc fapte bune – dar cât de puţini sunt ei!” Şi David a socotit că Noi îl punem la încercare şi s-a rugat de iertare Domnului său şi a căzut prosternându-se şi s-a căit.

25. Şi i-am iertat Noi aceasta şi el a avut parte de loc apropiat de Noi şi de frumoasă întoarcere.

26. “O, David! Noi te-am făcut pe tine urmaş pe pământ. Deci judecă între oameni cu adevăr şi nu urma poftei care te abate de la calea lui Allah!” Aceia care se abat de la calea lui Allah vor avea parte de pedeapsă aspră, pentru că au uitat de Ziua Socotirii.

27. Noi nu am făcut în deşert cerul şi pământul şi ceea ce se află între ele. Aceasta este bănuiala celor care nu au crezut. Dar vai necredincioşilor pentru focul [care-i aşteaptă]!

28. Oare să-i punem Noi pe cei care cred şi împlinesc fapte bune împreună cu cei care fac stricăciuni pe pământ sau să-i punem pe cei cu frică [de Allah] în rând cu nelegiuiţii?

29. [Iată] o Carte binecuvântată pe care Noi ţi-am trimis-o, pentru ca ei să ia aminte la versetele ei şi pentru ca cei care au pricepere să chibzuiască!

30. Şi i l-am dăruit Noi lui David pe Solomon, care a fost un rob prea bun şi care a fost cu căinţă!

31. Când i s-au adus lui spre seară cai sprinteni,

32. A zis el: “Eu am fost înclinat către iubirea bunurilor [din această lume] într-atât încât [am uitat de] pomenirea Domnului meu, până ce [soarele] s-a ascuns în spatele vălului său;

33. Aduceţi-i înapoi la mine!” Şi s-a pornit el să le mângâie picioarele şi gâturile.

34. Şi l-am încercat Noi pe Solomon şi am aruncat pe tronul lui un trup. Apoi s-a căit el.

35. A zis: “Doamne, iartă-mă pe mine şi dăruieşte-mi mie putere cum nu se mai cuvine nimănui după mine, căci Tu eşti Cel Darnic!”

36. Şi i-am supus lui vântul, ca să alerge lin, după porunca lui, unde el voia,

37. Ca şi pe şeitani: pe toţi ziditorii şi cufundătorii,

38. Ca şi pe alţii legaţi în lanţuri.

39. “Aceasta este darul Nostru. Deci împarte-l sau păstrează-l, fără să dai nici o socoteală!”

40. Şi el are la Noi un loc apropiat şi frumoasă întoarcere.

41. Adu-ţi aminte de robul Nostru Iov, care a strigat către Domnul său: “Şeitan m-a atins pe mine cu nenorocire şi cu suferinţă”

42. “Loveşti cu piciorul tău şi [priveşte cum iese] o apă răcoroasă pentru spălat şi pentru băut!”

43. Şi Noi i-am dat lui familia sa şi încă pe cât ea, cu îndurare de la Noi şi ca îndemnare pentru cei care pricep.

44. “Şi ia în mâna ta un mănunchi şi loveşte cu el şi nu călca jurământul tău!” Şi Noi l-am aflat statornic pe el! Un rob prea bun care se căieşte!

45. Şi adu-ţi aminte de robii Noştri Avraam, Isaac şi Iacob – bărbaţi cu mâini şi cu pricepere!

46. I-am ales pe ei pentru un scop anume: vestirea mesajului despre Viaţa de Apoi.

47. Ei au fost la Noi printre cei mai buni aleşi.

48. Şi adu-ţi aminte de Ismail, de Eliseu, şi de Dhu-l-Kifl, căci toţi au fost printre cei mai buni!

49. Aceasta este o pomenire, iar cei cu frică vor avea parte de frumos loc la întoarcere:

50. Grădinile Edenului cu porţile deschise pentru ei,

51. Unde, rezemaţi, vor cere ei fructe din belşug şi băuturi

52. Şi vor avea ei [fecioare] frumoase, cu priviri curate, toate deopotrivă.

53. Aceasta este ceea ce vi se promite vouă pentru Ziua Socotirii.

54. Acesta va fi darul Nostru [pentru voi] şi el va fi fără de sfârşit.

55. Astfel va fi! Însă nelegiuiţii vor avea parte de cel mai rău loc de întoarcere.

56. Iadul, în acre, vor arde! Şi rău culcuş va fi el!

57. Astfel va fi! Şi vor gusta ei apă clocotită şi puroi

58. Şi alte [pedepse] asemenea acesteia!

59. [Şi atunci li se va zice nelegiuiţilor]: “Aceasta este o ceată ce intră grăbită împreună cu voi.” Iar ei [vor răspunde]: “Să nu aibă [această ceată] parte de bun venit, pentru că ea este sortită să ardă în foc!”

60. Ei vor zice: “Ba voi nu veţi avea parte de bun venit! Voi aţi adus aceasta asupra noastră!” Ce rău culcuş va fi el!

61. Vor zice ei: “Doamne, acelora care au adus aceasta asupra noastră sporeşte-le pedeapsa îndoit, în Foc!”

62. Şi ei vor zice: “De ce nu-i vedem pe bărbaţii pe care noi îi socoteam printre cei răi?

63. I-am luat noi în batjocură! Sau ochii noştri nu-i zăresc?”

64. Aceasta este cu adevărat cearta neamului Focului.

65. Spune: “Eu sunt numai prevenitor! Nu este nici un dumnezeu afară de Allah Cel Unic, Stăpânul Atotputernic,

66. Stăpânul cerurilor şi al pământului şi al celor ce se află între ele, Cel Puternic şi Mereu Iertător!”

67. Spune: “Aceasta este o veste măreaţă,

68. Însă voi vă îndreptaţi de la ea.

69. Eu nu am nici o cunoştinţă despre căpeteniile preaînalte că ele s-ar fi certat,

70. Mie nu mi s-a revelat decât că eu sunt un prevenitor limpede!”

71. Când Domnul tău le-a zis îngerilor: “Eu voi crea un om din lut!

72. Când Eu îl voi fi plăsmuit şi voi fi suflat în el din duhul Meu, voi să cădeţi dinaintea lui, prosternându-vă!”

73. Şi s-au prosternat toţi îngerii laolaltă,

74. Afară de Iblis, căci el s-a arătat trufaş şi a devenit unul dintre cei care au tăgăduit credinţa.

75. [Allah] a zis: “O, Iblis! Ce te-a împiedicat pe tine să te prosternezi dinaintea a ceea ce Eu am plămădit cu mâinile Mele? Te-ai semeţit tu ori te-ai socotit tu printre cei înalţi?”

76. A zis [Iblis]: “Eu sunt mai bun decât el! Pe mine m-ai plămădit din foc, în vreme ce pe el l-ai plămădit Tu din lut!”

77. I-a zis [Allah]: “Ieşi din el şi vei fi alungat

78. Şi asupra ta se va abate blestemul Meu până în Ziua Judecăţii!” 

79. A zis [Iblis]: “Doamne, dă-mi răgaz până în Ziua când vor fi ei înviaţi!”

80. [Allah] a zis: “Vei fi printre cei păsuiţi,

81. Până în Ziua timpului hotărât!”

82. A zis [Iblis]: “Pe puterea Ta [jur]! Eu îi voi duce în ispită pe toţi,

83. Afară de robii Tăi cei curaţi şi aleşi dintre ei!”

84. A zis [Allah]: “Eu sunt Cel Drept! Adevăr este ceea ce spun:

85. Voi umple Gheena cu tine şi cu toţi cei care te-au urmat pe tine!”

86. Spune: “Eu nu vă cer pentru aceasta nici o răsplată şi Eu nu sunt dintre prefăcuţi!

87. El nu este decât Îndemnarea pentru lumi!

88. Şi voi veţi cunoaşte vestea lui, după un timp!

SURAT AZ-ZUMAR

(Mekkană [59]; 75 versete)

În numele lui Allah Cel Milostiv, Îndurător

1. Revelarea Cărţii [vine] de la Allah Cel Puternic şi Înţelept.

2. Noi ţi-am trimis Cartea în tot adevărul, deci adoră-L pe Allah, arătându-I numai Lui credinţă!

3. Lui Allah I se cuvine credinţă curată. Iar aceia care si-au luat ocrotitor în locul Lui [zicând]: “Noi nu-i adorăm pe ei decât pentru ca ei să ne apropie de Allah”, Allah va judeca între ei în cele în care ei nu se înţeleg. Allah nu-l călăuzeşte pe cel care este mincinos şi nemulţumitor.

4. De ar fi voit Allah să-Şi ia un fiu. El ar fi ales ceea ce ar fi voit din ceea ce a creat. Laudă Lui! El este Allah Cel Unic şi Atotputernic.

5. El a creat cerurile şi pământul întru adevăr. El înfăşoară noaptea peste zi şi ziua peste noapte. El a supus Soarele şi Luna şi fiecare grăbeşte până la un termen hotărât. El este Cel Puternic şi Atoateiertător.

6. El v-a creat pe voi [toţi] dintr-un singur suflet. Apoi a făcut din el soţia sa. Şi v-a trimis vouă opt suflete de vite. El vă creează în pântecele mamelor voastre, făptură după făptură, în trei întunericuri. Acesta este Allah, Stăpânul vostru! A Lui este împărăţia! Nu este dumnezeu afară de El! Cum de vă abateţi?

7. Dacă nu credeţi, Allah se poate lipsi de voi, căci Lui nu-I place necredinţa robilor Săi. Însă dacă voi sunteţi mulţumitori, aceasta Îi place Lui. Şi nu va purta nici un [suflet] păcătos povara altuia. Apoi la Domnul vostru este întoarcerea voastră şi El vă va vesti ceea ce faceţi, căci El ştie ceea ce se află în înlăuntrul piepturilor.

8. Dacă pe om îl loveşte o nenorocire, atunci el Îl cheamă pe Domnul său, căindu-se înaintea Lui. Apoi când îi dăruieşte lui îndurare din partea Sa, uită cele cu care se rugase şi Îi face lui Allah semeni, pentru ca să-i rătăcească [pe oameni] de la drumul Său. Spune: ”Bucură-te pentru puţin [timp] de necredinţa ta, însă vei fi dintre oaspeţii Focului!”

9. Oare acela care petrece timpul nopţii în rugăciuni, prosternându-se şi stând în picioare, este cu teamă de Ziua de Apoi şi Îl roagă de îndurare pe Domnul său? Spune: “Oare sunt egali cei care ştiu cu aceia care nu ştiu?” Însă numai aceia care au minte trag învăţăminte.

10. Spune: “O, robii mei! Fiţi cu frică de Domnul vostru! Cei care fac bine în această lume vor avea parte de bine. Pământul lui Allah este întins. Cei statornici vor primi răsplata lor fără măsură!"

11. Spune: “Mi s-a poruncit mie să-L ador pe Allah, credincios religiei Sale

12. Şi mi s-a poruncit să fiu primul dintre muslumani!”

13. Spune: “Eu mă tem, dacă nu-I voi arăta supunere Domnului meu, de pedeapsa unei Zile cumplite!”

14. Spune: “Pe Allah Îl voi adora, curat în credinţa mea!”

15. Adoraţi ceea ce voiţi afară de El! Spune: “Cei care pierd sunt aceia care şi-au pierdut sufletele lor şi familiile lor în Ziua Învierii! Aceasta este pierderea răzvădită!

16. Ei vor avea deasupra lor umbre de foc şi sub ei alte umbre!” Cu aceasta îi ameninţă Allah pe robii Săi. “O, robii Mei, fiţi cu frică de Mine!”

17. Aceia care s-au ferit să-l adore pe Thagut şi s-au întors căindu-se la Allah, aceia vor avea veste bună! Deci binevesteşte robilor Mei,

18. Care ascultă cuvântul şi urmează ceea ce este cel mai bun în el! Aceştia sunt cei pe care îi călăuzeşte Allah şi aceştia sunt cei cu pricepere.

19. Oare pe acela împotriva căruia se adevereşte cuvântul pedepsei, oare îl vei mai putea Tu mântui când el se află deja în Foc?

20. Însă aceia care au fost cu frică de Domnul lor vor avea parte de odăi peste care alte odăi au fost clădite. Pe sub ele vor curge pâraie. [Aceasta este] făgăduinţa lui Allah şi Allah nu calcă făgăduinţa Sa.

21. Oare tu nu vezi că Allah trimite apă din cer, apoi o îndreaptă ca izvoare în pământ, apoi o scoate cu ajutorul ei roade de felurite culori, apoi ele se ofilesc şi le vezi galbene, apoi le face bucăţele. Întru aceasta se află îndemnare pentru cei care au pricepere.

22. Oare acela căruia i-a deschis Allah pieptul pentru Islam şi care are lumină de la Domnul său? Vai acelora cu inimile împietrite faţă de pomenirea lui Allah! Aceia se află într-o rătăcire răzvădită!

23. Allah a trimis vestea cea mai frumoasă, ca o Carte [în care unele versete] se aseamănă şi se repetă. Pieile acelora care se tem de Domnul lor se înfioară la auzul ei; apoi se liniştesc pieile şi inimile lor la pomenirea lui Allah. Aceasta este călăuzirea lui Allah; El ocârmuieşte cu ea pe cine voieşte. Iar acela pe care Allah îl duce în rătăcire nu va avea nici un ocârmuitor.

24. Oare acela care în Ziua Învierii se va feri cu faţa sa de răul pedepsei? Şi li se va spune celor nelegiuiţi: “Gustaţi ceea ce aţi agonisit!”

25. Au tăgăduit aceia de dinainte de ei şi le-a venit lor pedeapsa de acolo de unde ei nu se aşteptau.

26. Şi le-a dat lor Allah să guste ruşine în viaţa aceasta, iar pedeapsa din Viaţa de Apoi va fi şi mai mare, dacă măcar ei ar şti!

27. Şi Noi le-am dat oamenilor în acest Coran tot felul de pilde, pentru ca ei să ia aminte!

28. Un Coran arab, fără de nici o strâmbătate, pentru ca ei să fie cu frică!

29. A dat Allah ca pildă un bărbat [rob] cu asociaţi care se ceartă între ei [asupra Lui] şi un [alt] bărbat cu totul supus unui singur om. Oare sunt ei în aceeaşi situaţie? Laudă lui Allah! Dar cei mai mulţi dintre ei nu ştiu.

30. Tu vei muri [într-o zi] şi vor muri şi ei [într-o zi].

31. Apoi, în Ziua Învierii, vă veţi certa voi între voi înaintea Domnului vostru.

32. Şi cine este mai nedrept decât acela care minte împotriva lui Allah şi socoteşte Adevărul drept minciună, atunci când vine la el?! Oare nu se află în Gheena sălaş pentru cei necredincioşi?

33. Iar acela care a adus Adevărul şi acela care îl crede aceştia sunt evlavioşi.

34. Eu au la Domnul lor ceea ce voiesc. Aceasta este răsplata celor care săvârşesc fapte bune.

35. Pentru ca Allah să le şteargă lor cele mai rele [fapte] pe care le-au săvârşit şi să le dea răsplată după cele mai bune [fapte] pe care le-au săvârşit.

36. Oare nu este Allah de ajuns [ca ocrotitor] pentru robul Său? Însă ei voiesc să te sperie cu aceia care ar fi în locul Lui. Dar acela pe care Allah îl duce în rătăcire nu va avea parte de ocârmuitor.

37. Iar pe acela pe care îl călăuzeşte Allah nu va avea cine să-l ducă în rătăcire. Oare nu este Allah Puternic şi Dătător de răzbunare?

38. Dacă tu îi întrebi cine a creat cerurile şi pământul, ei vor răspunde: “Allah!” Spune: “Îi vedeţi voi pe aceia pe care-i învocaţi, afară de Allah? Dacă Allah îmi voieşte mie un rău, pot ei să risipească răul Lui? Sau dacă El îmi voieşte o îndurare, pot ei să împiedice îndurarea Lui?” Spune: “Allah îmi este de ajuns şi în El se încred aceia care se încred!”   

39. Spune: “O, neam al meu! Lucraţi voi după aşezarea voastră şi voi lucra şi eu [după aşezarea mea] şi [curând] veţi afla voi

40. Asupra cui va veni pedeapsa care îl înjoseşte şi asupra cui se va coborâ pedeapsa veşnică!”

41. Noi ţi-am trimis ţie Cartea, pentru oameni, întru adevăr. Acela care este călăuzit este numai pentru sine, iar acela care rătăceşte numai împotriva sa însuşi, iar tu eşti chezaş pentru ei.

42. Allah ia la Sine sufletele, la moartea lor, şi pe cele care nu mor [le ia], în timpul somnului lor. El le ţine la Sine pe acelea asupra cărora a hotărât moartea, iar pe celelalte le trimite [în trupurile lor] până la un timp hotărât. În aceasta sunt semne pentru un neam [de oameni] care chibzuiesc.

43. Oare au luat ei mijlocitori, afară de Allah? Spune: “Chiar şi dacă ei nu au nici o putere şi nu au nici minte?”

44. Spune: “A lui Allah este mijlocirea în întregime. A Lui este împărăţia cerurilor şi a pământului şi apoi la El vă veţi întoarce!”

45. Când este pomenit doar Allah singur, [fără asociaţi], se strâng inimile celor care nu cred în Viaţa de Apoi, iar când sunt pomeniţi cei luaţi în locul Lui, atunci se bucură ei.

46. Spune: “O, Allah, Creator al cerurilor şi al pământului, Cunoscător al celor nevăzute şi al celor văzute, Tu judeci între robii Tăi, asupra celor în care ei nu se înţeleg!”

47. Dacă aceia care sunt nelegiuiţi ar avea tot ceea ce se află pe pământ şi încă o dată pe atât, laolaltă cu aceasta, [în zadar] le-ar oferi ei ca răscumpărare pentru [a scăpa de] chinurile pedepsei în Ziua Învierii; li se va arăta lor de la Allah ceea ce ei n-au pus în socoteală niciodată,

48. Li se vor arăta relele pe care le-au agonisit şi-i vor împresura pe ei cele de care şi-au bătut joc..

49. Când îl ajunge pe om un rău, atunci Ne cheamă el. Apoi, după ce-i dăruim îndurare din partea Noastră, zice el: “Mi se cuvine pentru ştiinţa mea.” Dar aceasta este o încercare, însă cei mai mulţi dintre ei nu ştiu.

50. Aşa au grăit şi cei de dinaintea lor şi nu le-au fost de nici un folos cele pe care le-au agonisit.

51. I-au lovit pe ei relele celor pe care le-au agonisit. Şi pe cei care sunt nelegiuiţi dintre aceştia [mekkanii] îi vor lovi relele pe care le-au agonisit şi nu se vor putea ei împotrivi puterii [lui Allah].

52. Oare ei nu ştiu că Allah îl înzestrează cu prisosinţă pe acela care voieşte El sau îl înzestrează cu măsură? Iar în aceasta sunt semne pentru un neam [de oameni] care cred.

53. Spune: “O, voi robii Mei, care aţi întrecut măsura în defavoarea voastră, nu deznădăjduiţi în privinţa îndurării lui Allah!” Allah iartă toate păcatele. El este Iertător şi Îndurător.

54. Întoarceţi-vă cu căinţă spre Domnul vostru şi supuneţi-vă Lui, înainte de a veni pedeapsa la voi, căci apoi nu veţi mai putea fi voi mântuiţi!

55. Şi urmaţi cele mai bune [porunci] care v-au fost vouă trimise de către Domnul vostru, înainte de a veni la voi pedeapsa pe neaşteptate, fără ca voi să băgaţi de seamă!

56. Înainte să zică un suflet: “Vai mie, pentru că nu am luat seama [la îndatoririle mele] faţă de Allah, fiindcă eu am fost printre batjocoritori!”

57. Sau să zică: “Dacă Allah m-ar fi călăuzit, aş fi printre cei evlavioşi!”

58. Sau să zică, atunci când va vedea pedeapsa: “O, dacă ar fi pentru mine întoarcerea, astfel încât să fiu eu printre făcătorii de bine!”

59. “Dar semnele Mele au venit la tine şi tu le-ai socotit mincinoase şi te-ai semeţit şi ai fost tu printre cei necredincioşi!”

60. În Ziua Învierii vei vedea tu chipurile acelora care au minţit împotriva lui Allah întunecate. Oare nu se află în Gheena sălaş pentru cei semeţi?

61. Şi Allah îi va mântui pe cei care sunt cu frică, făcându-i pe ei să câştige [locul lor în Rai]. Nu-i va atinge pe ei nici un rău şi nu vor fi ei mâhniţi.

62. Allah este Creatorul tuturor lucrurilor şi El este peste toate Chezaş!

63. El are cheile cerului şi ale pământului, iar aceia care nu cred în versetele lui Allah, aceia vor fi cei care pierd.

64. Spune: “Îmi porunciţi, voi, proştilor, să ador pe altcineva afară de Allah?”

65. Vi s-a revelat ţie şi acelora de dinaintea ta: “De vei face asociaţi lui Allah, vor fi în zadar faptele tale şi vei fi tu printre aceia care pierd.

66. Deci, adoră-L tu pe Allah şi fii dintre cei care aduc mulţumire!”

67. Ei nu L-au preţuit pe Allah după cum se cuvine, deşi în Ziua Învierii întregul pământ va fi [în] pumnul Său, iar lucrurile vor fi înfăşurate în [mâna Sa] dreaptă. Mărire Lui! El este mai presus de ceea ce Îi fac ei asociaţi!

68. Şi atunci când se va sufla în trâmbiţă, vor fi trăsniţi toţi cei care se află în ceruri şi pre pământ, afară de cei care va voi Allah. Apoi se va sufla în ea a doua oară şi iată-i pe ei în picioare, aşteptând.

69. Şi va străluci pământul în Lumina Domnului său, va fi aşezată cartea vor fi aduşi profeţii şi martorii şi se va face judecată între ei cu dreptate şi ei nu vor fi nedreptăţiţi.

70. Şi va fi răsplătit fiecare suflet după ceea ce a săvârşit, căci El ştie mai bine ceea ce fac ei.

71. Şi vor fi mânaţi cei care nu au crezut, în cete, către Iad, iar când vor ajunge la el, se vor deschide porţile lui şi păzitorii lui le vor zice: “Oare nu au venit la voi trimişi, chiar dintre voi, ca să vă recite versetele Domnului vostru şi să vă prevină pe voi despre întâlnirea voastră cu această Zi?” Ei vor zice: “Ba da! Însă s-a adeverit cuvântul despre pedeapsă împotriva necredincioşilor!”

72. Se va zice: Întraţi pe porţile Gheenei; veşnic veţi fi în ea sălăşluitori!” Şi cât de rău va fi sălaşul celor trufaşi!

73. Şi vor fi conduşi cei care au fost cu frică de Domnul lor spre Rai, în cete, iar când vor ajunge la el, li se vor deschide porţile lui şi le vor zice păzitorii lui: “Pace asupra voastră! Voi aţi fost buni, intraţi pentru a fi în veci sălăşluitori în el!”

74. Şi vor zice ei: “Slavă lui Allah, care a împlinit făgăduinţa Sa faţă de noi şi ne-a făcut pe noi să moştenim pământul, ca să putem locui în Rai oriunde vom voi!” Minunată este răsplata celor care au săvârşit [fapte bune]!

75. Şi îi vei vedea tu pe îngeri înconjurând Tronul, slăvindu-L pe Domnul lor şi aducându-I laude. Se va judeca între ei după dreptate şi se va zice: “Slavă lui Allah, Stăpânul lumilor!”

SURAT GHAFIR

(Mekkană [60]; 85 versete)

În numele lui Allah Cel Milostiv, Îndurător

1. Ha’, Mim.

2. Revelarea Cărţii este de la Allah Cel Puternic, Şitutor,

3. Iertătorul păcatelor, Primitorul  căinţei, Cel Aspru la pedeapsă, Dătătorul de îndurare. Nu este alt dumnezeu afară de El şi la El este întoarcerea.

4. Nu se împotrivesc faţă de semnele lui Allah decât aceia care nu cred. Aşadar, să nu te înşele umbletul lor prin ţări!

5. Mai înainte de ei, i-au socotit mincinoşi [pe trimişii lor] neamul lui Noe şi după ei, şi aliaţii şi fiecare comunitate se gândea cum să-l piardă te trimisul ei şi ei au luat ca argument neadevărul pentru a tăgădui cu el Adevărul şi de aceea i-am lovit Eu. Şi cum a fost pedeapsa Mea!

6. Astfel s-a adeverit cuvântul Domnului tău împotriva celor care nu au crezut: “Ei vor fi oaspeţii Focului!”

7. Cei ce poartă Tronul şi cei care-l înconjoară Îl preamăresc pe Domnul lor, aducându-I laudă, cred în El şi cer iertare pentru cei care cred: “Doamne! Tu Îţi întinzi peste toate lucrurile îndurarea şi ştiinţa Ta. Deci, iartă-i pe cei care Îţi cer iertare, se căiesc şi urmează calea Ta şi păzeşte-i de pedeapsa Iadului,

8. Doamne! Şi fă-i pe ei să intre în grădinile Edenului, pe care Tu le-ai promis, ca şi pe cei care au fost evlavioşi dintre părinţii lor şi urmaşii lor, căci Tu eşti Cel Puternic, Cel Înţelept.

9. Şi păzeşte-i pe ei de cele rele! Iar acela pe care-l păzeşti de rele, în Ziua Aceea, de acela Te-ai îndurat. Şi aceasta este mare izbândă!”

10. Iar către aceia care nu vor crede se va striga: “Ura lui Allah [faţă de noi] – atunci când sunteţi chemaţi la credinţă, iar voi stăruiţi în necredinţă – este mai mare decât ura voastră faţă de voi înşivă!”

11. Vor zice ei: “Doamne, ne-ai dat nouă moarte de două ori şi ne-ai dat nouă viaţă de două ori, deci mărturisim păcatele noastre. Oare există vreo cale de ieşire?”

12. Aceasta este pentru voi, pentru că atunci când a fost invocat numai Allah Singur, voi nu aţi crezut, în timp ce, atunci când I s-au făcut Lui asociaţi, atunci aţi crezut voi. Însă judecata este la Allah Cel Înalt şi Cel Mare.

13. El este Cel care vă arată semnele Sale şi face să coboare pentru voi din cer cele de trebuinţă. Dar nu se lasă îndemnat decât acela care se căieşte şi se întoarce,

14. Deci chemaţi-L pe Allah, cu credinţă numai în El, chiar dacă voia necredincioşilor [nu este aceasta]!

15. El este Cel cu însuşiri fără egal, Stăpânul Tronului; El trimite Duhul, prin porunca Sa, asupra aceluia care voieşte El dintre robii Săi, pentru ca să prevină asupra Zilei întâlnirii,

16. Ziua în care ei se vor arăta fără ca nimic să-I fie ascuns lui Allah în privinţa lor. [Şi atunci se va grăi]: “A cui este împărăţia în Ziua aceasta?” “A Lui Allah, Cel Unic şi Atotputernic!”

17. În Ziua aceea, fiecare suflet va fi răsplătit, după cum îşi va fi agonisit. Nu va fi nedreptate în Ziua aceea. Allah este grabnic la socotire.

18. Şi să-i previi pe ei despre Ziua ce este aproape, căci inimile vor ajunge la gâturi şi vor fi ei înspăimântaţi şi nu vor avea nelegiuiţii nici prieten, nici mijlocitor căruia să i se dea ascultare.

19. El [Allah] cunoaşte trădarea din ochi şi ceea ce ascund piepturile. 

20. Şi Allah judecă cu toată dreptatea, în vreme ce aceia pe care îi invocă, afară de El, nu vor judeca întru nimic. Allah este Cel care Aude şi Cel care Vede totul.

21. Oare n-au purces ei pe pământ ca să vadă cum a fost sfârşitul celor care au trăit înainte de ei? Au fost mai tari decât ei şi au lăsat pe pământ urme mai puternice decât ei, însă Allah i-a apucat pentru păcatele lor şi nu au avut ei apărător înaintea lui Allah.

22. Aceasta a fost şi pentru că trimişii lor au venit la ei cu semnele cele limpezi, iar ei nu au crezut. Atunci i-a apucat Allah, fiindcă El este Puternic şi Aspru la pedeapsă.

23. Şi i-am trimis Noi pe Moise cu semnele Noastre şi cu dovadă limpede

24. La Faraon şi la Haman şi la Core, însă ei au zis: “El este un vrăjitor şi un mincinos!”

25. Şi când le-a adus lor Adevărul de la Noi, atunci au zis ei: “Omorâţi-i pe pruncii acelora care au crezut împreună cu el şi lăsaţi-le în viaţă numai pe copilele lor!” Dar viclenia necredincioşilor nu este decât în deşert.

26. Şi Faraon a zis: “Lăsaţi-mă să-l omor pe Moise şi el să-L cheme pe Domnul său! Mă tem să nu vă schimbe religia voastră şi să nu aducă stricăciunea pe pământ!”

27. Şi Moise a zis: “Eu caut apărare la Domnul meu şi Domnul vostru împotriva oricărui trufaş care nu crede în Ziua socotirii!”

28. Şi un om care credea, din neamul lui Faraon, şi care-şi ascundea credinţa lui a zis: “Omorâţi voi un bărbat pentru că el a zis: “Domnul meu este Allah,” după ce a venit el cu semne desluşite de la Domnul vostru? Dacă el este mincinos, minciuna sa va fi numai spre dauna lui, însă dacă el spune adevărul, atunci vă va lovi pe voi o parte din cele cu care vă ameninţă! Allah nu-l călăuzeşte pe cel care este nelegiuit şi mincinos.

29. O, neam al meu! A voastră este stăpânirea astăzi şi sunteţi voi biruitori pe pământ! Dar cine ne va ajuta pe noi împotriva mâniei lui Allah, dacă ea se va abate asupra noastră?” Faraon a zis: “Eu nu vă arăt decât ceea ce văd şi nu vă călăuzesc pe voi decât pe calea cea dreaptă!”

30. Şi cel care credea a zis: “O, neam al meu! Eu mă tem pentru voi, de o zi asemenea Zilei aliaţilor,

31. Asemenea cum a păţit neamul lui Noe şi [neamul] ‘Ad şi [neamul] Thamud şi cei care au venit după ei! Dar Allah nu voieşte nedreptate pentru robi!

32. O, neam al meu! Eu mă tem pentru voi în Ziua chemării,

33. De Ziua în care veţi întoarce voi spatele, fugind, fără ca să aveţi voi apărător de Allah! Iar acela pe care îl duce Allah în rătăcire nu va avea ocârmuitor.”

34. [Şi aduceţi-vă aminte când] a venit la voi Iosif, mai înainte, cu semne răvedite, însă voi nu aţi încetat să aveţi îndoieli asupra celor pe care vi le-a adus. Iar când el a murit, atunci aţi zis voi: “Allah nu va mai trimite un alt trimis, după el!” Astfel îl duce Allah în rătăcire pe cel care este nelegiuit şi se îndoieşte.

35. Aceia care discută Religia lui Allah, fără nici o dovadă care să le fi venit, [fapta lor] este foarte urâtă de Allah şi de cei care cred. Astfel pecetluieşte Allah orice inimă a unui [om] îngâmfat şi nelegiuit.

36. Şi Faraon a zis: “O, Haman, durează-mi mie un turn, poate că eu voi ajunge la cărări,

37. La cărările cerurilor, astfel încât să-L văd pe Dumnezeul lui Moise, căci eu îl socotesc pe el mincinos!...” Astfel i s-a împlinit lui Faraon fapta sa cea rea şi a fost el abătut de la drum. Însă vicleşugul lui Faraon nu a fost decât întru pierdere.

38. Şi cel care credea a zis: “O, neam al meu! Urmaţi-mă pe mine şi eu vă voi călăuzi pe drumul cel drept!

39. O, neam al meu! Această viaţă lumească nu este decât o plăcere trecătoare, în vreme ce Viaţa de Apoi este Casa odihnei.

40. Cel care săvârşeşte o faptă rea nu va fi răsplătit decât cu una asemănătoare cu ea, iar cel care săvârşeşte o faptă bună – fie el bărbat sau muiere – şi este credincios, acela va intra în Rai, unde va primi cele de trebuinţă, fără socoteală.

41. O, neam al meu! De ce vă chem eu pe voi la mântuire, în vreme ce voi mă chemaţi pe mine la Foc?

42. Voi mă chemaţi să mă lepăd de Allah şi să-I fac Lui ca asociaţi cele despre care eu nu am nici o ştiinţă, în vreme ce eu vă chem pe voi la Cel Puternic şi Atoateştiutor!

43. Nu este îndoială că aceea la ce mă chemaţi nu poate fi chemat nici în această lume, nici în Lumea de Apoi şi că întoarcerea noastră este la Allah, iar cei nelegiuiţi vor fi oaspeţii Focului.

44. În curând vă veţi aduce aminte de ceea ce vă spun, iar eu las soarta mea în seama lui Allah. Allah îi vede bine pe robii [Săi].”

45. Şi Allah l-a ferit de relele pe care ei le-au plăsmuit şi pedeapsa cea rea a împresurat neamul lui Faraon,

46. Focul la care ei vor fi expuşi dimineaţa şi seara. Iar în Ziua când va sosi Ceasul, [se va zice]: “Faceţi să intre neamul lui Faraon la pedeapsa cea mai aspră!”

47. Iar când vor discuta în Foc şi vor zice cei slabi către cei care s-au semeţit: “Noi v-am urmat vouă. Oare nu puteţi voi să ne scăpaţi de o parte din foc?”

48. Atunci vor zice cei care s-au semeţit: “Noi suntem cu toţii în el!” Allah a judecat deja între robii [Săi].

49. Şi cei care se vor afla în Foc vor zice către păzitorii Gheenei: “Rugaţi-vă Domnului vostru ca să ne uşureze nouă pedeapsa [măcar] pentru o zi!”

50. Ei vor zice: “Oare nu v-au adus vouă trimişii noştri dovezi limpezi?” Şi ei vor răspunde: “Ba da!” Ei vor zice: “Atunci rugaţi-vă!” Dar ruga necredincioşilor va fi numai în deşert.

51. Noi îi vom ajuta pe trimişii Noştri şi pe cei care cred, atât în viaţa din această lume cât şi în Ziua când se vor ridica martorii,

52. În Ziua când dezvinovăţirea nu le va mai fi de nici un folos nelegiuiţilor şi când vor avea ei parte de blestem şi rău sălaş.

53. Şi i-am dat Noi lui Moise călăuzire şi i-am făcut pe fiii lui Israel să moştenească Scriptura,

54. Ca o cârmuire şi o îndemnare pentru cei dăruiţi cu pricepere.

55. Deci fii statornic, căci făgăduinţa lui Allah este adevăr, cere iertare pentru păcatul tău şi preamăreşte-L pe Domnul tău cu laudă, atât spre seară cât şi spre dimineaţă!

56. Aceia care discută despre versetele lui, fără să le fi venit lor nici o dovadă, nu au în piepturile lor decât numai îngâmfare şi ei nu vor atinge ţelul lor. Deci caută ocrotire la Allah, căci El este Cel care Aude şi Cel care Vede!

57. Crearea cerurilor şi a pământului este mai mare decât crearea oamenilor, dar cei mai mulţi oameni nu ştiu.

58. Nu sunt deopotrivă cel care este orb şi cel care vede; nici cei care cred şi împlinesc fapte bune [nu pot fi deopotrivă] cu cel care săvârşeşte o faptă rea. Dar cât de rar vă aduceţi voi aminte!

59. Ceasul va veni, fără îndoială, însă cei mai mulţi oameni nu cred.

60. Şi Domnul vostru zice: “Chemaţi-Mă şi Eu vă voi răspunde! Aceia care din prea multă trufie refuză să Mă adore vor intra în Gheena umiliţi.”

61. Allah este Cel care v-a făcut vouă noaptea, ca să vă odihniţi în ea, şi ziua, ca să vedeţi desluşit. Allah este Cel plin de îndurare faţă de oameni, însă cei mai mulţi dintre oameni nu sunt mulţumitori.

62. Acesta este Allah, Domnul vostru, Creatorul tuturor lucrurilor. Nu este dumnezeu afară de El. Cum se poate să vă întoarceţi?

63. Astfel s-au întors aceia care au tăgăduit semnele lui Allah.

64. Allah este Cel care v-a dat vouă pământul, ca să trăiţi pe el şi cerul, ca acoperiş, şi v-a dat vouă chip – şi ce chip minunat v-a dat! – şi v-a înzestrat pe voi cu lucruri bune. Acesta este Allah, Domnul vostru! Binecuvântat fie Allah, Stăpânul lumilor!

65. El este Cel Veşnic Viu. Nu este alt dumnezeu afară de El, deci chemaţi-L pe El cu credinţă curată numai în El! Mărire lui Allah, stăpânul lumilor!

66. Spune: “Mi s-a oprit mie să-i ador pe aceia pe care îi chemaţi în locul lui Allah, după ce mi-au venit semnele cele limpezi de la Domnul meu şi mi s-a poruncit să mă supun Stăpânului lumilor.”

67. El este Cel care v-a creat pe voi din ţărână, apoi dintr-o picătură, apoi dintr-un cheag de sânge. Apoi El vă face să ieşiţi copii mici, pentru ca apoi să ajungeţi la maturitate şi apoi să fiţi bătrâni – însă unii dintre voi sunt luaţi mai înainte –, şi să ajungeţi la un termen hotărât. Poate că voi veţi pricepe.

68. El este Cel care dă viaţă şi dă moarte şi, dacă hotărăşte un lucru, El spune: “Fii” şi el este.

69. Tu nu-i vezi pe aceia care se ceartă asupra semnelor lui Allah cum sunt abătuţi?

70. Aceia care socotesc mincinoase Cartea şi cele cu care i-am trimis pe trimişii Noştri vor şti [în curând],

71. Când cătuşele şi lanţurile vor fi pe gâtul lor şi vor fi ei traşi

72. În apa clocotită şi apoi vor arde în Foc.

73. Apoi li se va zice lor: “Unde este ceea ce voi aţi făcut asociaţi

74. Lui Allah?” Şi vor răspunde ei: “S-au rătăcit de noi. Ba noi nu am chemat mai înainte nimic!” Astfel îi duce Allah în rătăcire pe necredincioşi.

75. Acesta este preţul pentru că voi v-aţi bucurat pe pământ întru nedreptate şi pentru că v-aţi îngâmfat.

76. Intraţi pe porţile Gheenei, în care veşnic veţi sălăşlui! Şi ce loc rău vor avea cei îngâmfaţi!

77. Deci fii statornic! Făgăduinţa lui Allah este adevăr şi fie că ăţi vom arăta o parte din ceea cu care îi ameninţăm, fie că te vom lua pe tine [înainte de aceasta], oricum la Noi se vor întoarce!

78. Noi am trimis trimişi şi mai înainte de tine. Despre unii dintre ei ţi-am povestit, iar despre alţii dintre ei nu ţi-am povestit. Şi nu i-a fost dat nici unui trimis să vină cu un semn, decât cu îngăduinţa lui Allah. Când porunca lui Allah va veni, se va judeca întru dreptate şi atunci vor pierde cei care spun minciuni.

79. Allah este Cel care v-a făcut vouă vitele: pentru ca să călăriţi pe unele dintre ele şi pentru ca să mâncaţi de la altele;

80. Voi aveţi de la ele [şi alte] foloase şi pentru ca voi să vă împliniţi o dorinţă din piepturile voastre, însă, mai sunteţi purtaţi pe ele şi pe corăbii.

81. El vă arată semnele Sale, dar care dintre semnele lui Allah le tăgăduiţi voi?

82. Oare nu au purces ei pe pământ pentru a vedea care a fost urmarea pentru cei de dinaintea lor? Au fost mai numeroşi decât ei şi mai puternici şi au lăsat mai multe urme pe pământ, însă nu le-au fost de nici un folos cele pe care le-au agonisit.

83. Şi când au venit la ei trimişii lor cu semnele cele limpezi, s-au bucurat de ştiinţa pe care o aveau, însă cele de care şi-au bătut joc i-au împresurat pe ei.

84. Şi când au văzut mânia Noastră, au zis ei: “Noi credem numai în Allah Singur şi ne lepădăm de ceea ce I-am făcut Lui ca asociaţi!”

85. Însă nu le-a mai fost credinţa lor de nici un folos, când au văzut mânia Noastră. Aceasta este rânduiala lui Allah faţă de robii Săi şi au pierdut atunci aceia care nu au crezut.

SURAT FUSSILAT

(Mekkană [61]; 54 versete)

În numele lui Allah Cel Milostiv, Îndurător

1. Ha’, Mim.

2. [Aceasta este] o Revelaţie de la Cel Milostiv şi Îndurător.

3. O Carte ale cărei versete sunt tâlcuite, un Coran arab, pentru un neam [de oameni] care ştiu,

4. Un binevestitor şi un prevenitor, însă cei mai mulţi dintre ei se întorc şi nu ascultă.

5. Ei zic: “Inimile noastre sunt acoperite faţă de aceea la care ne chemi tu, în urechile noastre este surzenie, iar între noi şi tine este o perdea. Deci tu lucrează [ceea ce voieşti] şi vom lucra şi noi [ceea ce voim]!”

6. Spune: “Eu nu sunt decât un om, ca şi voi, însă mie mi se revelează că Domnul vostru este un Domn Unic. Aşadar, căutaţi calea cea dreaptă către El şi rugaţi-L pe El de iertare!” Şi vai pentru cei care-i fac Lui asociaţi,

7. Cei care nu dau Dania şi nu cred în Viaţa de Apoi!

8. Iar aceia care cred şi împlinesc fapte bune, aceia vor avea parte de o răsplată neîntreruptă.

9. Spune: “Oare voi nu credeţi în Acela care a creat pământul în două zile şi Îi faceţi Lui semeni?” Acesta este Stăpânul lumilor!

10. Şi El a pus de deasupra lui [a pământului] munţi neclintiţi şi l-a binecuvântat şi o orânduit pe el toate cele necesare pentru hrană, până la patru zile egale. Acesta este un răspuns pentru aceia care întreabă.

11. Apoi s-a întors către cer – care era un fum – şi i-a zis lui şi pământului: Veniţi amândouă, devoie sau fără de voie!” Şi au răspuns ele: “Venim, supunându-ne de bună voie!”

12. Şi lea- hotărât El să fie şapte ceruri, în două zile, şi a orânduit fiecărui cer menirea sa. Şi am împodobit Noi cerul cel mai de jos cu candele, în chip de strajă. Aceasta este orânduiala Celui Puternic şi Atoateştiutor.

13. Şi dacă se întorc ei, atunci spune: “Vă previn pe voi asupra unei nimiciri asemenea nimicirii [care a lovit neamurile] ‘Ad şi Thamud!”

14. Când au venit trimişii la ei, de dinaintea lor şi de după ei, [zicându-le]: “Nu-L adoraţi decât pe Allah!”, au zis ei: “Dacă Domnul nostru ar fi voit, ar fi făcut El să se pogoare îngeri. Noi nu credem în cele cu care aţi fost voi trimişi!”

15. În ce-i priveşte pe cei din [neamul] ‘Ad, ei s-au arătat cu semeţie pe pământ, pe nedrept, zicând ei: “Cine este mai puternic decât noi?” Oare n-au văzut ei că Allah care i-a creat pe ei este mai puternic decât ei? Şi au tăgăduit ei semnele Noastre.

16. Şi, de aceea, am trimis Noi împotriva lor un vânt aprig şi geros în nişte zile fără de noroc, pentru ca să le dăm să guste pedeapsa din Viaţa de Apoi va fi şi mai ruşinoasă, iar ei nu vor fi ajutaţi [de nimeni].

17. În ce-i priveşte pe [cei din neamul] Thamud, Noi i-am călăuzit, însă ei au iubit rătăcirea mai mult decât călăuzirea şi i-a lovit pe ei trăsnetul pedepsei umilitoare pentru ceea ce au agonisit.

18. Şi i-am izbăvit Noi pe cei care au crezut şi au fost cu frică [de Allah].

19. Şi într-o Zi, vor fi adunaţi duşmanii lui Allah către Foc şi vor fi ei mânaţi,

20. Astfel încât, atunci când vor ajunge la el, vor da mărturie împotriva lor urechile lor şi ochii lor şi pieile lor, pentru ceea ce ei au săvârşit.

21. Şi vor grăi ei către pieile lor: “De ce aţi făcut mărturie împotriva noastră?”, iar ele le vor răspunde: “Ne-a făcut să grăim Allah Cel care face să grăiască toate lucrurile. El v-a creat pe voi întâia oară şi la El veţi fi aduşi înapoi!

22. Voi nu v-aţi putut ascunde, ca să nu dea mărturie împotriva voastră urechile voastre, ochii voştri şi pieile voastre, însă voi v-aţi închipuit că Allah nu ştie multe din cele pe care voi le săvârşiţi,

23. Această închipuire pe care voi aţi avut-o despre Domnul vostru v-a dus la pieire pe voi şi aţi ajuns să fiţi printre cei pierduţi!”

24. Şi de vor răbda ei, Focul le va fi sălaş, iar de vor cere ei iertare, nu vor fi ei dintre cei iertaţi.

25. Le-am orânduit lor tovarăşi apropiaţi care le-au împodobit ceea ce a fost înaintea lor şi ceea ce a fost după ei şi s-a adeverit împotriva lor Cuvântul, aşa cum s-a adeverit şi în privinţa altor comunităţi de dinainte de ei, dintre djinni şi dintre oameni. Şi ei sunt cei care vor pierde!

26. Şi cei care nu cred zic: “Nu plecaţi urechea la acest Coran, ci faceţi zarvă pentru ca voi să biruiţi!”

27. Şi-i vom face Noi pe cei care nu cred să guste pedeapsa aspră şi-i vom răsplăti după cea mai rea [faptă] pe care a săvârşit-o.

28. Aceasta este răsplata duşmanilor lui Allah: Focul. În el vor avea locuinţa veşniciei, drept răsplată pentru că au tăgăduit semnele Noastre.

29. Şi vor zice aceia care nu cred: “Doamne, arată-ni-i nouă pe aceia dintre djinni şi dintre oameni, care ne-au dus în rătăcire, pentru ca noi să-i punem sub picioarele noastre, astfel încât să fie printre cei mai de jos!”

30. Însă aceia care zic: “Domnul nostru este Allah!” şi apoi urmează calea cea dreaptă, asupra lor se vor coborâ îngerii, [zicându-le]: “Nu vă temeţi şi nu fiţi mâhniţi şi primiţi bunăvestire despre Raiul ce vi s-a făgăduit!

31. Noi suntem ocrotitorii voştri în viaţa din această lume şi din Viaţa de Apoi; voi veţi avea în ea ceea ce doresc sufletele voastre şi veţi avea în ea ceea ce veţi cere,

32. Ospeţie de la un Iertător şi Îndurător.”

33. Şi cine spune vorbe mai frumoase decât acela care cheamă la Allah, săvârşeşte faptă bună şi zice: “Eu sunt dintre muslumani?”

34. Nu este fapta cea bună deopotrivă cu fapta cea rea. Respinge [fapta cea rea] cu cea care este mai bună şi iată-l pe acela care a fost între tine şi el duşmănie ca şi cum ar fi un prieten apropiat.

35. Însă nu le va fi dat decât acelora care sunt răbdători şi nu-i va fi dat decât aceluia care va avea parte de mare noroc.

36. Şi dacă [vreodată] te va ademeni vreo ieşire de la Şeitan, caută adăpost la Allah, căci El este Cel care Aude şi Atoateştiutor.

37. Şi printre semnele Sale sunt noaptea şi ziua şi Soarele şi Luna. Însă nu vă prosternaţi nici dinaintea Soarelui, nici dinaintea Lunii, ci prosternaţi-vă dinaintea lui Allah care le-a creat pe ele, dacă pe El Îl adoraţi voi!

38. Dar dacă [necredincioşii] se semeţesc, [nu-i nimic], căci aceia care sunt la Domnul tău Îl laudă pe El noaptea şi ziua, fără ca ei să ostenească [niciodată].

39. Şi printre minunile Sale [este şi aceea că] tu vezi pământul umilit [pustiu şi neroditor], dar când Noi facem să coboare apa peste el, atunci el se mişcă şi se umflă. Acela care îi dă lui viaţă este Cel care dă viaţă şi morţilor, fiindcă El este cu putere peste toate.

40. Aceia care răstălmăcesc semnele Noastre nu Ne sunt necunoscuţi. Şi oare acela care este aruncat în Foc va fi mai bun sau acela care va veni în siguranţă în Ziua Învierii? Faceţi ceea ce voiţi, fiindcă El este Binevăzător a ceea ce faceţi voi.

41. Aceia care nu cred în Îndemnare, când ea vine la ei, [să ştie că] ea este o Carte plină de putere.

42. Deşertăciunea nu va veni la ea nici dinaintea şi nici din urma ei, pentru că ea este o Revelaţie de la un Înţelept, Vrednic de Laudă!

43. Nu ţi se spune ţie decât ceea ce li s-a spus şi trimişilor de dinaintea ta. Domnul tău este Dătător de Iertare şi Dătător de pedeapsă dureroasă.

44. Dacă Noi l-am fi făcut un Coran într-o altă limbă [decât araba], ar zice ei: De ce nu sunt versetele sale tâlcuite? Un [Coran] nearab şi un [Profet] arab?” Spune: “El este pentru cei care cred ocârmuire şi tămăduire, însă aceia care nu cred [au] în urechile lor surzenie şi el este pentru ei rătăcire! Aceştia sunt ca şi cei chemaţi dintr-un loc depărtat!”

45. Noi i-am dăruit lui Moise Cartea şi au fost neînţelegeri asupra ei. Şi de n-ar fi fost un cuvânt de mai înainte de la Domnul tău, am fi hotărât Noi între ei. Însă ei au rămas în mare nedumerire în privinţa ei.

46. Cel care săvârşeşte o faptă bună [o face] pentru sine însuşi, iar cel care face rău o face împotriva sa. Domnul tău nu este nedrept cu robii Săi.

47. La El se află ştiinţa despre Ceas. Şi nu ies roduri din învelişurile lor şi nu rămâne grea nici o muiere şi nici nu naşte, fără ştirea Lui. Şi în Ziua când El va striga către ei “Unde sunt asociaţii Mei?”, vor zice ei: “Îţi vestim Ţie că nu este nici un martor printre noi!”

48. Ceea ce ei au chemat mai înainte îi va părăsi pe ei şi ei vor înţelege că nu au scăpare.

49. Omul nu osteneşte să ceară binele, dar dacă îl atinge pe el răul, atunci el este deznădăjduit şi descumpănit.

50. Dar dacă-i dăm să guste îndurare din partea Noastră, după o nenorocire care l-a lovit, atunci el zice: “Aceasta mi se cuvine şi eu nu cred că Ceasul va sosi [vreodată]! Şi dacă voi fi adus înapoi la Domnul meu, voi avea eu de la El cea mai bună [cinstire]!” Noi le vom da lor să guste dintr-o pedeapsă aspră!

51. Şi dacă-l copleşim cu harul Nostru pe om, el se abate şi se îndepărtează aparte, dar, când îl atinge pe el răul, atunci este larg la rugăminte.

52. Spune: “Vedeţi voi? Dacă el [Coranul] este de la Allah şi voi îl tăgăduiţi, atunci cine se află în rătăcire mai mare decât acela care este într-o schismă adâncă?”

53. Noi le vom arăta semnele Noastre [în cele mai îndepărtate] zări [ale pământului] şi în sufletele lor înşişi, astfel încât să le fie limpede că el [Coranul] este Adevărul. Oare nu este de ajuns că Domnul tău este martor la toate?

54. Ei sunt în îndoială în privinţa întâlnirii cu Domnul lor, dar El este Cel care Cuprinde toate lucrurile [cu ştiinţa Sa].

SURAT AŞ-ŞURA

(Mekkană [62]; 53 versete)

În numele lui Allah Cel Milostiv, Îndurător

1. Ha’, Mim.

2. ‘Ayn, Sin, Qaf.

3. Astfel, Allah Cel Puternic şi Înţelept îţi trimite ţie revelaţii, tot aşa cum le-a trimis şi celor de dinainte de tine.

4. Ale Lui sunt cele din ceruri şi cele de pre pământ. El este Cel mai Înalt şi Măreţ

5. Aproape că se despică cerurile în înălţimea lor, când îngerii laudă mărirea Domnului lor şi roagă de iertare pentru cei de pe pământ. Allah este Iertător şi Îndurător.

6. Cât despre aceia care îşi iau ocrotitori în afara Lui, Allah este Veghetor peste ei şi tu nu eşti chezaş pentru ei.

7. Astfel, [aşa după cum le-am revelat celor de dinaintea ta] ţi-am revelat Noi un Coran arab, pentru ca tu să previi Mama cetăţilor şi pe cei din împrejurimile ei şi să previi pentru Ziua Adunării – despre care nu este îndoială. O parte vor fi în Rai şi o parte vor fi în Văpaie.

8. Şi de ar fi voit Allah, i-ar fi făcut El pe ei o singură comunitate, însă El lasă să intre întru îndurarea Sa pe cine El voieşte. Iar nelegiuiţii nu vor avea ocrotitor şi nici ajutor.

9. Ori au luat ei ocrotitori afară de El? Allah este Ocrotitorul, El dă viaţă morţilor şi El este cu putere peste toate.

10. Şi pentru orice lucru aţi fi cu neînţelegere, judecata asupra lui se află la Allah. Acesta este Allah, Domnul meu, în El mă încred şi la El mă întorc [cu căinţă].

11. Făcătorul cerurilor şi al pământului. El a făcut pentru voi soaţe din voi înşivă şi [a făcut] dobitoacele perechi. Prin aceasta vă înmulţeşte. Nu este nimic asemenea cu El. El este Cel care Aude Totul şi Cel care Vede Totul.

12. Ale Lui sunt cheile [comorilor] cerurilor şi ale pământului; El dăruieşte cu prisosinţă cele spre vieţuire, cui voieşte El, sau le dăruieşte cu măsură, [cui voieşte El].

13. El v-a orânduit vouă religia pe care i-a prescris-o lui Noe, pe care ţi-am revelat-o ţie şi am prescris-o pentru Avraam şi Moise şi Isus: “Întemeiaţi religia să nu vă despărţiţi întru ea!” Li se pare prea mare politeiştilor aceea la care tu îi chemi. Allah îi alege [pentru aceasta] pe aceia pe care El voieşte şi îi călăuzeşte către El pe aceia care se căiesc.

14. Ei nu s-au despărţit decât după ce le-a venit lor ştiinţa, din pricina pizmei dintre ei. Şi dacă nu ar fi venit mai înainte un cuvânt de la Domnul tău pentru un termen hotărât, s-ar fi hotărât [numaidecât] între ei. Iar aceia de după ei, cărora le-a fost dăruită Cartea spre moştenire, sunt în mare îndoială în privinţa ei.

15. De aceea, cheamă-i tu [pe oameni] şi mergi pe calea cea dreaptă – aşa cum ţi s-a poruncit – şi nu urma poftelor lor! Şi spune: “Cred în toate scripturile pe care le-a trimis Allah! Mi s-a poruncit mie să judec cu dreptate între voi. Allah este Domnul nostru şi Domnul vostru. Faptele noastre sunt ale noastre şi faptele voastre sunt ale voastre. Nu este ceartă între noi, Allah ne va aduna pe noi, căci la El este întoarcerea!”

16. Însă aceia care se ceartă în privinţa lui Allah, după ce s-a răspuns [chemării Sale], cearta lor este fără folos în faţa Domnului lor şi asupra lor se abate mânie şi pedeapsă aspră.

17. Allah este Cel care a trimis Cartea cu Adevărul şi cu Balanţa. Şi de unde să ştii? Poate că Ceasul este aproape.

18. Încearcă să-l grăbească aceia care nu cred în el, însă aceia care cred sunt cu teamă de el şi ştiu că acesta este Adevărul. Iar aceia care se ceartă asupra Ceasului, se află în rătăcire adâncă.

19. Allah este Binevoitor cu robii Săi. El dăruieşte cele spre vieţuire cui voieşte El. El este Tare şi Puternic.

20. Acela care voieşte semănătura [ogorului] Lumii de Apoi, aceluia îi vom spori Noi semănătura, iar acela care voieşte să semene [ogorul] acestei lumi, aceluia îi vom da Noi din ea, însă el nu va avea parte de nimic în Lumea de Apoi.

21. Sau au ei asociaţi [ai lui Allah] care le-au orânduit lor religie pe care Allah nu a îngăduit-o? Dacă nu ar fi cuvântul [de amânare a] hotărârii, s-ar fi judecat între ei. Cei nelegiuiţi vor avea parte de pedeapsă dureroasă.

22. Tu îi vei vedea pe cei nelegiuiţi temându-se de ceea ce au agonisit, când [pedeapsa] se va abate asupra lor, în vreme ce aceia care au crezut şi au săvârşit fapte bune se vor afla în locurile înflorite ale Grădinilor şi vor avea ei parte de tot ceea ce voiesc de la Domnul lor. Acesta este marele har!

23. Aceasta este ceea ce Allah le binevesteşte robilor Săi care cred şi săvârşesc fapte bune! Spune: “Eu nu vă cer vouă pentru aceasta răsplată, afară de prietenia faţă de ruda apropiată.” Aceluia care împlineşte o faptă bună îi vom spori Noi binele în schimbul ei. Allah este Iertător şi Mulţumitor.

24. Sau zic ei: “El a născocit minciună pe seama lui Allah!” Dar de ar voi Allah, El ar pecetlui inima ta. Allah şterge deşertăciunea şi întăreşte Adevărul cu vorbele Sale. El este Bineştiutor ale celor dinlăuntrul piepturilor.

25. El este Cel care primeşte căinţa robilor Săi şi iartă pentru faptele cele rele şi El ştie ce faceţi.

26. El împlineşte [dorinţele] celor care cred şi săvârşesc fapte bune şi le sporeşte lor harul Său, în vreme ce necredincioşii vor avea parte de pedeapsă aspră.

27. Dacă Allah i-ar înzestra cu prisosinţă pe [toţi] robii Săi, s-ar purta ei cu nedreptate pe pământ, însă El trimite cu măsură ceea ce voieşte. El este Bineştiutor şi Binevăzător al robilor Săi.

28. El este Cel care pogoară ploaia, după ce ei au fost deznădăjduiţi, şi întinde îndurarea Sa. El este Ocrotitor şi Vrednic de Laudă. 

29. Printre Semnele Sale sunt tocmeala cerurilor şi a pământului şi a făpturilor pe care le-a risipit prin ele. Dar El are puterea de a le aduna pe ele, dacă voieşte.

30. Nu vă loveşte nici o nenorocire, decât pentru ceea ce agonisesc mâinile voastre, însă El iartă multe.

31. Voi nu veţi putea să[-L] slăbiţi pe pământ şi voi nu aveţi ocrotitor şi ajutor afară de Allah!

32. Şi printre semnele Sale sunt corăbiile de pe mare, ce seamănă cu munţii.

33. Dacă voieşte, El domoleşte vântul şi ele rămân nemişcate pe suprafaţa apei. Întru aceasta se află semne pentru toţi oamenii care sunt răbdători şi mulţumitori.

34. Sau El le lasă să piară, pentru cele pe care le-au agonisit. Însă El iartă mult.

35. Şi să ştie cei care se ceartă asupra semnelor Noastre că ei nu vor avea scăpare!

36. Şi tot ceea ce vi se dă vouă este bucurie trecătoare pentru viaţa din această lume. Însă ceea ce se află la Allah este mai bun şi mai dăinuitor pentru aceia care cred şi se încred în Domnul lor,

37. Pentru aceia care se feresc de păcatele mari şi de faptele ruşinoase şi care iartă, atunci când se mâniază,

38. Pentru aceia care răspund Domnului lor şi împlinesc Rugăciunea, iar pentru treburile lor [ţin] sfat laolaltă şi fac milostenie din cele cu care îi înzestrăm,

39. Şi pentru aceia care, atunci când nedreptatea se abate asupra lor, ei o înfruntă.

40. Răsplata pentru un rău este un rău deopotrivă cu el. Însă răsplata aceluia care iartă şi care caută împăcare se află la Allah. El nu-i iubeşte pe cei nelegiuiţi!

41. Cât despre aceia care se ajută şi îzbândesc, când sunt nedreptăţiţi, împotriva acestora nu este drum [pentru dojană];

42. Ci drumul pentru dojană este împotriva acelora care-i năpăstuiesc pe [ceilalţi] oameni şi săvârşesc fărădelegi pe pământ, fără de dreptate. Aceştia vor avea parte de pedeapsă aspră.

43. Iar acela care rabdă şi iartă, [să ştie că] acesta este dintre lucrurile înalte.

44. Acela pe care Allah îl duce în rătăcire nu va avea, după El ,nici un ocrotitor. Şi îi vei vedea pe cei nelegiuiţi zicând, când vor vedea pedeapsa: “Oare este vreo cale pentru întoarcere [pe pământ]?”

45. Şi-i vei vedea cum stau înaintea lui, smeriţi de umilinţă, privind cu un ochi pe furiş, în vreme ce vor zice aceia care au crezut: “Cei pierduţi sunt aceia care s-au pierdut pe ei înşişi şi [şi-au pierdut] neamurile lor în Ziua Învierii. Cei nelegiuiţi se vor afla într-o pedeapsă necontenită.

46. Şi nu vor avea ei nici un fel de ocrotitori care să-i ajute afară de Allah, iar acela pe care Allah îl duce în rătăcire nu va avea nici un drum [spre călăuzire]”

47. Ascultaţi de Domnul vostru înainte de a veni o Zi de la Allah, de la care nu este scăpare! În Ziua aceea nu va fi pentru voi tăgăduire.

48. Dacă ei se îndepărtează, Noi nu te-am trimis la ei ca păzitor peste ei, ci tu nu eşti dator decât numai cu vestirea. Când îi dăm Noi omului să guste îndurare din partea Noastră, atunci se bucură el de ea, însă dacă îl loveşte pe el un rău, pentru ceea ce au săvârşit mâinile sale mai înainte, atunci omul este nemulţumitor.

49. A lui Allah este stăpânirea cerurilor şi a pământului. El creează ceea ce voieşte şi dăruieşte El copile cui voieşte şi dăruieşte El băieţi cui voieşte,

50. Sau dă El şi băieţi şi copile şi-l face sterp pe cel pe care El voieşte. El este Atoateştiutor şi Atotputernic.

51. Nu i se cuvine nici unui om ca Allah să-i vorbească decât prin revelaţie, ori din spatele unei perdele, sau trimite un trimis, care revelează, cu voia sa, ceea ce El voieşte. El este Cel mai Înalt şi Înţelept.

52. Astfel, ţi-am revelat Noi un Duh, la porunca Noastră. Tu nu ai ştiut [mai înainte] ce este Cartea şi ce este credinţa, însă Noi am făcut-o lumină cu care călăuzim pe cine voim dintre robii Noştri. Şi tu călăuzeşti pe un drum drept,

53. Pe drumul lui Allah, ale căruia sunt cele din ceruri şi de pre pământ. Şi către Allah se îndreaptă [toate] lucrurile.

SURAT AZ-ZUKHRUF

(Mekkană [63]; 89 versete)

În numele lui Allah Cel Milostiv, Îndurător

1. Ha’, Mim.

2. Pe Cartea cea limpede!

3. Noi l-am făcut un Coran arab, pentru ca voi să pricepeţi.

4. El este la Noi, în Mama Cărţii, preaînalt şi plin de înţelepciune.

5. Oare să îndepărtăm Noi Îndemnarea de la voi, pentru că voi sunteţi un neam de păcătoşi?!

6. Şi câţi profeţi le-am trimis Noi neamurilor celor vechi!

7. Însă nu a venit nici un profet la ei fără să-l ia în derâdere!

8. Şi i-am nimicit Noi [pe alţii] mai puternici decât ei şi a umblat pilda înaintaşilor cei vechi!

9. Şi dacă-i întrebi pe ei “Cine a făcut cerurile şi pământul?”, răspund ei: “Le-a făcut Cel Puternic şi Atoateştiutor!”

10. [El este] Acela care v-a făcut vouă pământul ca un pat şi v-a făcut vouă pe el cărări pentru ca voi să fiţi călăuziţi.

11. Şi El este Acela care a făcut să coboare apa din cer, cu măsura cuvenită, şi cu ea am dat Noi viaţă unei ţări moarte. Astfel veţi fi şi voi scoşi [din morminte].

12. Şi El este Acela care le-a creat pe toate soiurile şi v-a făcut vouă corăbiile şi dobitoacele pe care le călăriţi,

13. Ca să vă aşezaţi pe spinările lor şi să pomeniţi îndurarea Domnului vostru, când şedeţi pe ele, zicând: “Slavă Celui care ni le-a supus nouă pe acestea pe care noi nu am fi putut să le stăpânim!

14. Şi noi la Domnul nostru ne vom întoarce!”

15. Şi ei I-au făcut dintre robii Săi parte. Omul este nemulţumitor învederat!

16. Sau Şi-a luat El copile din cele pe care le-a creat şi v-a dat numai vouă băieţi!”

17. Şi când i se vesteşte unuia dintre ei ceea ce el a dat ca pildă pentru Cel Milostiv, atunci faţa sa devine întunecată şi el este plin de mânie.

18. Oare pe cineva care este crescut în podoabe şi care într-o ceartă nu este în stare să se apere, cu dovadă limpede?

19. Şi-i fac ei pe îngerii, care sunt robii Celui Milostiv, copile! Au fost ei martori la facerea lor? Mărturisirea lor se va scrie şi vor fi ei întrebaţi.

20. Şi zic ei: “Dacă ar fi voit Cel Milostiv, noi nu i-am fi adorat pe ei!” Însă ei nu au nici o ştiinţă despre aceasta, ci numai născocesc.

21. Sau le-am dăruit Noi o Scriptură mai înainte de el şi ei se ţin strâns de ea?

22. Ba ei zic: “Noi i-am găsit pe părinţii noştri într-o credinţă şi noi ne călăuzim după urmele lor.”

23. Tot astfel nu am trimis Noi în nici o cetate un prevenitor mai înainte de tine, fără ca cei îmbuibaţi din ea să nu zică: “Noi i-am găsit pe părinţii noştri într-o religie şi noi ne călăuzim după urmele lor!”

24. A zis: “Chiar dacă eu nu v-aş aduce vouă o călăuzire mai bună decât aceea în care i-aţi găsit pe părinţii voştri?” I-au răspuns: “Noi nu credem în cele cu care aţi fost trimişi!”

25. Şi Noi Ne-am răzbunat pe ei şi priveşte care a fost sfârşitul acelora care au tăgăduit!

26. Şi când a zis Avraam tatălui său şi neamului său: “Eu sunt curat de aceia la care vă închinaţi voi,

27. Afară de Cel care m-a făcut pe mine şi care mă va călăuzi!”

28. Şi El a făcut-o un cuvânt care să rămână pentru urmaşii săi. Poate că ei se vor întoarce.

29. Şi Eu le-am dăruit acestora şi părinţilor lor bucurie, până ce a venit la ei Adevărul şi un Trimis care să facă lucrurile desluşite.

30. Şi când a venit Adevărul la ei, au zis ei: “Aceasta este vrăjitorie şi noi nu credem în ea!”

31. Şi au zis ei: “De ce nu a fost trimis acest Coran unui om de vază din cele două cetăţi?”

32. Oare ei împart îndurarea Domnului tău? Noi le-am împărţit lor cele spre trebuinţă în viaţa din această lume şi i-am ridicat pe ei unii deasupra altora, în trepte, pentru ca unii dintre ei să-i pună pe alţii să lucreze. Iar îndurarea Domnului tău este mai bună decât ceea ce adună ei.

33. Şi de n-ar fi oamenii o singură comunitate, am fi făcut Noi pentru casele celor care-L tăgăduiesc pe Cel Milostiv acoperişuri şi scări de argint, pe care ei să urce,

34. Şi uşi pentru casele lor şi divanuri pe care să stea rezemaţi,

35. Şi podoabe de aur. Dar toate acestea nu sunt decât bucurie trecătoare din viaţa din această lume, în vreme ce Viaţa de Apoi se află la Domnul tău, pentru cei cu frică.

36. Cât despre acela care se întoarce de la Îndemnarea Celui Milostiv, aceluia îi vom orândui Noi un şeitan care-i va fi tovarăş nedespărţit.

37. Şi ei îi vor abate pe ei de la drum, în vreme ce ei vor socoti că sunt bine călăuziţi.

38. Astfel încât el, când va veni la Noi, va zice tovarăşului său: “Vai! De ce nu este între mine şi tine distanţa dintre cele două răsărituri! Ce rău tovarăş ai fost!”

39. Şi nu vă va fi vouă de nici un folos în Ziua aceea de vreme de voi aţi fost nelegiuiţi – că veţi fi voi împreună la pedeapsă! 

40. Şi oare tu poţi să-i faci să audă pe cei surzi şi-i poţi călăuzi pe cei orbi şi pe cel care se află în rătăcire răzvedită?

41. Fie că Noi te vom lua pe tine şi Ne vom răzbuna pe ei,

42. Fie că îţi vom arăta ţie ceea ce le-am făgăduit lor, căci Noi avem putere asupra lor.

43. Tu ţine-te cu putere de ceea ce ţi-a fost revelat, căci tu eşti pe drum drept.

44. El este doară îndemnarea pentru tine şi pentru neamul tău şi voi veţi fi întrebaţi.

45. Întreabă-i pe trimişii Noştri, pe care i-am trimis înainte de tine, dacă am făcut Noi alte divinităţi, afară de Cel Milostiv, ca să fie adorate!

46. Şi i-am trimis Noi pe Moise cu semnele Noastre la Faraon şi la dregătorii săi şi a zis el: “Eu sunt Trimisul Stăpânului lumilor!”

47. Dar când le-a arătat lor semnele Noastre, au râs ei de ele.

48. Şi nu le-am arătat Noi nici un semn care să nu fi fost şi mai mare decât sora lui. Şi i-am apucat Noi cu pedeapsă, în nădejdea că ei se vor întoarce [la Noi].

49. Şi au zis ei: “O vrăjitorule! Roagă-te pentru noi Domnului tău, pentru legământul ce s-a făcut cu tine şi noi vom urma calea cea dreaptă!”

50. Şi când Noi am îndepărtat pedeapsa de la ei, atunci iată-i pe ei cum şi-au călcat făgăduinţa.

51. Şi Faraon a strigat către neamul său, zicând: “O, neam al meu! Oare nu sunt ale mele împărăţia Egiptului şi aceste pâraie care curg la picioarele mele? Oare voi nu vedeţi?

52. Oare nu sunt eu mai bun decât acesta care este umilit şi abia de poate grăi?

53. De ce nu i se aruncă lui brăţări de aur sau de ce nu vin cu el îngerii pentru a-l însoţi?”

54. Şi astfel l-a amăgit el pe neamul său şi ei s-au supus fiindcă ei erau un neam de nelegiuiţi.

55. Şi când Ne-au supărat pe Noi, Ne-am răzbunat Noi pe ei şi i-am înecat pe toţi.

56. Şi i-am făcut Noi [printre cei] trecuţi şi pildă pentru cei de după ei.

57. Şi când a fost dat fiul Mariei ca pildă, atunci neamul tău s-a veselit,

58. Zicând ei: “Oare zeii noştri sunt mai buni sau El?” Şi nu ţi l-au dat ţie ca pildă decât pentru ceartă. Ba ei sunt un neam [de oameni] gâlcevitori.

59. El nu este decât un rob, asupra căruia Noi ne-am revărsat harul Nostru şi din care am făcut o pildă pentru fiii lui Israel.

60. Şi de am fi voit Noi, am fi făcut în locul vostru îngeri care să vă urmeze pe pământ.

61. Şi el va fi un semn pentru Ceas; deci nu vă îndoiţi în privinţa lui şi urmaţi-mă pe mine, căci aceasta este o cale dreaptă!

62. Şi să nu vă abată pe voi Şeitan, căci el vă este duşman învederat!

63. Şi când a venit Isus cu semnele limpezi, a zis el: “Am venit la voi cu înţelepciunea, pentru a vă limpezi vouă unele [din lucrurile] asupra cărora voi nu sunteţi de acord. Fiţi cu frică de Allah şi daţi-mi ascultare!

64. Allah este Stăpânul meu şi este Stăpânul vostru, aşadar adoraţi-L pe El! Aceasta este calea cea dreaptă!”

65. Dar sectele s-au certat între ele. Şi vai acelora care au fost nedrepţi pentru pedeapsa unei Zile dureroase!

66. Oare aşteaptă ei altceva decât să vină asupra lor Ceasul, deodată, fără ca ei să-şi dea seama?

67. Prietenii  îşi vor fi în Ziua aceea duşmani unii altora, afară de cei cu frică.

68. “O, robii Mei! Fiţi fără teamă în Ziua aceasta şi nu vă întristaţi,

69. Aceia care credeţi în semnele Noastre şi sunteţi muslumani!

70. Intraţi în Rai, voi şi soaţele voastre, şi vă veţi bucura voi!”

71. Se va trece printre ei cu tipsii de aur şi cu cupe; în el se va afla tot ceea ce poftesc sufletele şi place ochilor. “Şi în veci veţi rămâne voi în el,

72. Căci acela este Raiul ce vi s-a dat ca moştenire pentru ceea ce aţi împlinit,

73. Şi în el veţi avea multe roduri din care veţi mânca.”

74. Iar nelegiuiţii vor petrece în veci în chinurile Gheenei,

75. Care nu se vor potoli pentru ei şi vor fi fără de nădejde în ele.

76. Şi Noi nu i-am nedreptăţit pe ei, ci ei au fost nedrepţi.

77. Şi ei vor striga: “O, Malik! Să ne piardă Domnul tău!” Iar el le va răspunde: “Voi veţi rămâne astfel [veşnic]!”

78. Noi am venit la voi cu Adevărul, însă cei mai mulţi dintre voi urăsc Adevărul!

79. Au luat ei vreo hotărâre? Vom hotărâ şi Noi!

80. Sau cred ei că Noi nu auzim taina lor şi discuţia lor în şoaptă? Ba da! Iar trimişii Noştri le ei scriu.

81. Spune: “Dacă ar avea Cel Milostiv un fiu, eu aş fi primul dintre adoratori!

82. Mărire Stăpânului cerurilor şi pământului, Stăpânul Tronului! El este mai presus de ceea ce ei vorbesc [despre El]!

83. Lasă-i pe ei să se afunde şi să se joace, până ce se vor întâlni cu Ziua lor, care le-a fost făgăduită!

84. El este Cel care este în cer slăvit şi care este pe pământ adorat; El este Cel Înţelept şi Atoateştiutor!

85. Binecuvântat este Cel a cărui este împărăţia cerurilor şi a pământului şi a celor dintre ele. La El este ştiinţa despre Ceas şi la El vă veţi întoarce.

86. Şi nu au putere aceia pe care îi cheamă în afară de El ca să mijlocească, ci numai aceia care fac mărturie despre Adevăr şi care ştiu.

87. Şi dacă îi întrebi cine i-a creat pe ei, vor răspunde: “Allah!” Atunci cum de se întorc ei?

88. Şi la El este ştiinţa despre graiul lui: “Doamne, aceştia sunt un neam [de oameni] care nu cred!”

89. Deci, îndepărtează-te de ei şi spune: “Pace!”, căci ei vor afla [în curând].

SURAT AD-DUKHAN

(Mekkană [64]; 59 versete)

În numele lui Allah Cel Milostiv, Îndurător

1. Ha’, Mim.

2. Pe Cartea cea limpede!

3. Noi am trimis-o într-o noapte binecuvântată – căci Noi am fost cu adevărat prevenitor –,

4. În care se hotărăsc toate rânduielile înţelepte,

5. Printr-o poruncă de la Noi, căci Noi suntem Cel care trimite,

6. Ca îndurare de la Domnul tău Cel Care Aude Totul şi este Atoateştiutor,

7. Stăpânul cerurilor şi al pământului şi al celor ce sunt între ele, dacă voi sunteţi cu credinţă.

8. Nu este alt dumnezeu afară de El; El dă viaţă şi dă moarte şi El este Stăpânul vostru şi Stăpânul părinţilor voştri cei dintâi.

9. Însă ei sunt în îndoială şi râd.

10. Deci, aşteaptă o zi în care cerul va veni cu un fum vizibil, 

11. Care-i va învălui pe oameni. Aceasta va fi o pedeapsă dureroasă.

12. “Doamne, îndepărtează pedeapsa de la noi, căci noi [acum] credem!”

13. De unde le-a venit lor această îndemnare, când a venit la ei un Trimis limpede,

14. Iar ei s-au întors de la El şi au zis: “El este om învăţat [de către alţii], un nebun!”   

15. Noi vom îndepărta puţin pedeapsa, iar voi veţi reveni [tot aşa].

16. Dar într-o Zi vom lovi cu asprimea cea mai mare şi atunci Noi Ne vom răzbuna.

17. Mai înainte de ei am încercat Noi neamul lui Faraon, când a venit la ei un trimis nobil

18. [Şi le-a zis lor]: “Aduceţi-i la mine pe robii lui Allah, căci eu sunt un trimis vrednic de încredere

19. Şi nu vă ridicaţi cu semeţie împotriva lui Allah, căci eu vă aduc vouă dovadă limpede

20. Şi eu caut apărare la Domnul meu şi Domnul vostru pentru ca voi să nu mă loviţi cu pietre, [pentru a mă ucide],

21. Iar dacă nu voiţi să mă credeţi, staţi departe de mine!”

22. Şi L-a chemat el pe Domnul lui, [zicând]: “Aceştia sunt un neam de oameni nelegiuiţi!”

23. “Deci, purcede noaptea împreună cu robii Mei! Însă voi veţi fi urmăriţi!

24. Şi lasă marea liniştită! Ei sunt oşteni sortiţi înecului!”

25. Câte grădini şi izvoare au lăsat [în urma lor],

26. Câte ogoare şi locuri minunate

27. Şi câte plăceri de care s-au bucurat ei!

28. Aşa! Şi am lăsat Noi un alt neam care să-i moştenească,

29. Şi nu i-au plâns pe ei nici cerul, nici pământul şi nu li s-a dar lor nici un răgaz.

30. Şi i-am mântuit Noi pe fiii lui Israel de pedeapsa cea umilitoare,

31. De Faraon care era îngâmfat şi întrecea măsura.

32. Şi Noi i-am ales pe ei cu bună ştiinţă peste [toate] lumile

33. Şi le-am dat lor semne în care s-a aflat încercare limpede,

34. Iar aceştia zic:

35. “Nu este pentru noi decât prima noastră moarte şi nu vom mai fi noi readuşi la viaţă;

36. Aduceţi-i [înapoi] pe părinţii noştri, dacă grăiţi voi adevăr!”

37. Oare sunt ei mai buni sau neamul lui Tubba’ şi cei de dinainte de ei? Noi i-am făcut să piară, pentru că ei au fost nelegiuiţi.

38. Şi nu am făcut Noi cerurile şi pământul şi cele ce se află între ele, jucându-ne.

39. Nu le-am făcut Noi decât întru adevăr, însă cei mai mulţi dintre ei nu ştiu.

40. Ziua despărţirii este timpul hotărât pentru ei toţi,

41. O Zi în care un aliat nu va putea fi de nici un folos unui [alt] aliat şi în care ei nu vor fi ajutaţi,

42. Afară  de acela căruia Allah îi va arăta îndurare, căci El este Puternic şi Îndurător.

43. Făr îndoială că pomul Zaqqum

44. Va fi hrana păcătosului.

45. Ca smoala topită va fierbe în pântece,

46.  Ca apa clocotită.

47. “Apucaţi-l şi căraţi-l pe el în mijlocul Iadului!

48. Apoi turnaţi asupra capului său din pedeapsa apei fierbinţi!”

49. [Şi i se va zice]: “Gustă! Tu [care pretindeai că eşti] puternic şi nobil!

50. Aceasta este aceea de care vă îndoiaţi!”

51. Cei cu frică [de Allah] se vor afla într-un loc sigur,

52. În grădini şi printre izvoare,

53. Vor purta straie de mătase şi brocart, şezând faţă în faţă.

54. Întocmai aşa! Şi le vom da Noi ca soaţe hurii cu ochii mari.

55. Şi în ele vor cere în deplină linişte tot felul de fructe.

56. Nu vor gusta în ele moartea, afară de moartea cea dintâi. Şi Allah îi va feri pe ei de pedeapsa Iadului.

57. Aceasta este ca îndurarea de la Domnul tău şi aceasta este mare izbândă.

58. Şi Noi l-am făcut uşor, în limba ta, astfel încât ei să ia aminte!

59. Aşteaptă şi ia seama, aşadar, fiindcă şi ei aşteaptă şi iau seama!

SURAT AL-JATHIYA nr 45 in site
(Mekkană [65]; 37 versete)

În numele lui Allah Cel Milostiv, Îndurător

1. Ha’, Mim.

2. Revelarea Cărţii este de la Allah Cel Puternic şi Înţelept.

3. În ceruri şi pe pământ sunt semne pentru cei care cred.

4. Şi în propria voastră făptură şi în dobitoacele pe care El le-a risipit se află semne pentru un neam de oameni care cred cu tărie.

5. Şi în schimbarea nopţii şi zilei şi în hrana pe care Allah a pogorât-o din cer şi a înviat pământul cu ea, după ce el a fost mort, şi în schimbarea vânturilor se află semne pentru un neam de oameni care pricep.

6. Acestea sunt versetele lui Allah pe care Noi ţi le recităm în tot adevărul. Şi în ce cuvânt ar mai putea ei să creadă, după [cuvântul lui] Allah şi după semnele Lui?

7. Vai pentru tot mincinosul păcătos!

8. Cine aude versetele lui Allah care i se recită, apoi stăruie cu îngâmfare, de parcă nu le-ar fi auzit. Deci vesteşte-i lui pedeapsă dureroasă!

9. Iar dacă ştie ceva din versetele Noastre, el le ia în râs. Aceştia vor avea parte de pedeapsă umilitoare;

10. În urma lor se află Gheena şi nu le vor fi lor de folos nimic din cele pe care le-au agonisit şi nici ceea ce şi-au luat ei ca aliaţi în locul lui Allah. Şi vor avea ei parte de mare pedeapsă.

11. Aceasta este o călăuză, iar aceia care tăgăduiesc versetele Domnului lor vor avea parte de chinurile unei pedepse dureroase.

12. Allah este Acela care v-a supus vouă marea, ca să plutească vasele pe ea, la porunca Sa, şi pentru ca voi să umblaţi în căutarea harului Său. Poate că voi veţi fi mulţumitori!

13. Şi El v-a supus vouă toate cele care se află în ceruri şi care se află pre pământ; toate sunt de la El. Şi întru aceasta se află semne pentru un neam de oameni care chibzuiesc.

14. Spune acelora care cred, să-i ierte pe aceia care nu nădăjduiesc în zilele lui Allah, în care El va răsplăti [fiecare] neam [de oameni] după cele pe care le-au agonisit!

15. Acela care împlineşte binele o face pentru sufletul său, iar acela care săvârşeşte răul [o face] împotriva lui. Apoi, la Domnul vostru veţi fi aduşi.

16. Noi le-am dat fiilor lui Israel Cartea, înţelepciunea, profeţia şi i-am înzestrat pe ei cu bunuri şi i-am ales înaintea celorlalte lumi.

17. Noi le-am dat semne limpezi asupra Poruncii, însă ei nu au fost în neînţelegere decât după ce le-a venit ştiinţa, din pricina nelegiuirii lor. Domnul tău va judeca între ei în Ziua Învierii cu privire la cele asupra cărora au fost în neînţelegere.

18. Apoi te-am aşezat Noi pe calea cea adevărată a religiei. Urmeaz-o, aşadar, şi nu urma poftelor celor care nu ştiu!

19. Ei nu-ţi vor fi de nici un folos, în faţa lui Allah. Cei nedrepţi îşi sunt aliaţi unii altora, în vreme ce Allah este Ocrotitorul celor cu frică.

20. Acesta conţine dovezi limpezi pentru oameni, ocârmuire şi îndurare pentru un neam de oameni care cred cu tărie.

21. Ori socotesc aceia care au săvârşit faptele rele că îi vom ţine pe ei deopotrivă cu aceia care au fost cu credinţă şi au împlinit fapte bune, atât în viaţa lor cât şi după moartea lor? Rău judecă ei!

22. Allah a creat cerurile şi pământul în adevăr şi pentru ca fiecare suflet să fie răsplătit după ceea ce a agonisit. Şi ei nu vor fi nedreptăţiţi.

23. Îl vezi tu pe acela care şi-a luat pofta sa drept Dumnezeu al lui cu bună ştiinţă, şi pe care Allah îl duce în rătăcire şi-i pecetluieşte auzul său şi inima sa şi întinde un văl peste vederea lui? Cine-l va călăuzi pe el după Allah? Oare voi nu luaţi aminte?

24. Ei zic: “Nu este decât viaţa noastră pământească! Noi murim şi trăim şi nu ne face pe noi să pierim decât numai timpul!” Însă ei nu au ştiinţă despre aceasta, ci ei doar îşi închipuie.

25. Iar când li se recită lor versetele Noastre cele limpezi, atunci nu au ei alt temei decât să spună: “faceţi-i să revină pe părinţii noştri, de grăiţi voi adevăr!”

26. Spune: “Allah vă dă viaţă, apoi vă dă moarte, apoi vă va aduna pe voi în Ziua Învierii! Nu este îndoială întru aceasta, însă cei mai mulţi oameni nu ştiu.

27. A lui Allah este împărăţia cerurilor şi a pământului, iar în Ziua când va sosi Ceasul, în Ziua aceea vor pierde cei care o iau în deşert.

28. Şi vei vedea fiecare comunitate căzută în genunchi. Fiecare comunitate va fi chemată la cartea sa. “Astăzi veţi primi voi răsplată pentru ceea ce aţi săvârşit!

29. Aceasta este cartea Noastră, care vă grăieşte vouă adevărul. Noi am scris [în ea] ceea ce aţi făcut.”

30. În ceea ce-i priveşte pe aceia care au fost cu credinţă şi au împlinit fapte bune, pe ei Domnul lor îi va lăsa să intre sub îndurarea Sa. Aceasta este izbânda răzvedită.

31. În ce-i priveşte pe aceia care nu au fost cu credinţă, [li se va zice lor]: “Oare nu vi s-au recitat vouă versetele Mele? Însă voi v-aţi ţinut semeţi şi aţi fost un neam de nelegiuiţi.”

32. Şi ori de câte ori s-a spus: “Făgăduinţa lui Allah este adevăr şi nu este îndoială asupra Ceasului”, atunci aţi zis voi: “Noi nu ştim ce este Ceasul. Noi nu facem decât să presupunem, însă noi nu suntem încredinţaţi.”

33. Şi li se vor arăta lor relele ce le-au săvârşit şi îi vor împresura pe ei cele pe care le-au luat în batjocură.

34. Şi le se va zice lor: “Astăzi vă uităm Noi, întocmai aşa cum aţi uitat voi întâlnirea cu această Zi a voastră. Sălaşul vostru va fi Focul şi nu veţi avea voi sprijinitori.

35. Aceasta este pentru că voi aţi luat versetele lui Allah în derâdere şi v-a înşelat pe voi viaţa lumească!” În Ziua aceea ei nu vor fi scoşi din el şi nici nu vor fi ei primiţi cu îndurare.

36. Slavă lui Allah, Stăpânul cerurilor şi Stăpânul pământului, Stăpânul [tuturor] lumilor!

37. A Lui este mărirea în ceruri şi pre pământ şi El este Cel Puternic şi Înţelept.

